
Introducere 


Cursul de lecţii de faţă se adresează studenţilor care urmează studii post-universitare în 
domeniul ştiinţelor socio-umane, cu specializarea în istorie, ştiinţe politice, relații internaționale 
sau, studii Sud-Est europene, specializare acordată de Catedra UNESCO Studii Sud-Est 
Europene din cadrul Universităţii de Stat din Moldova, care pregăteşte anual, începând cu 1998, 
o grupă de 10 masteranzi, licenţiaţi în istorie, psihologie, teologie, ştiinţe politice sau relații 
internaționale, şi cărora, în primul şi în primul rând, li se adresează cursul de lecţii Ideea 
europeană şi Balcanii în secolul al 20-lea. Abordarea acestei tematici este cu atât mai actuală cu 
cât în rezultatul sfârşitului războiului rece la cumpăna anilor 1980-1990, anume ţările din spațiul 
balcanic au rămas restanţiere la capitolul integrării europene. În 2004, 8 ţări din spaţiul post- 
comunist au intrat în Uniunea Europeană, în timp ce România şi Bulgaria au intrat abia în 2007, 
iar alte țări din regiune trebuind să mai aştepte următorul val de extindere (Croaţia, Macedonia, 
Albania, Bosnia Herţegovina şi Albania). 


Literatura recomandată este foarte vastă, acoperind diverse domenii şi abordări tematice, în 
limbile română, rusă, engleză şi franceză. Fiecare temă de lecție poate servi drept o temă de teză 
de masterat şi bibliografia inserată la sfârşitul textului poate fi utilă în sensul acesta — de a 
dezvolta o temă anumită sau, de a identifica un aspect dintr-o anumită problemă mai largă şi de 
a o propune pentru lucrarea finală. Cursul va fi reînnoit în fiecare an, ţinând cont de sugestiile şi 
doleanţele masteranzilor, precum şi de schimbările care vor interveni în relația Uniunea 
Europeană — Sud-Estul Europei, fie prin intermediul Iniţiativei sud-europene, a politicii de 
vecinătate a UE, fie prin alte instituţii sau programe de colaborare şi integrare europeană. 

Lecţia 1 


Ideea de Europa: între mit şi realitate 


Ce înseamnă şi ce semnifică cuvântul Europa? De ce cei din Sud-Estul şi cei din Estul 
Europei declarau, la 1989, că, în sfârşit, au revenit în Europa? 


1.1 Mituri despre Europa 


Din punct de vedere mitologic, Europa a fost fiica regelui Agenor din oraşul Tyr al 
Feniciei în care s-a îndrăgostit însuşi Zeus. Travestit în taur, acesta a sedus-o şi a dus-o în Creta 
unde Europa i-a dăruit trei fii, ce aveau să devină regi sau prinți, printre care cel mai vestit este 
Minos al Cretei. Mai târziu, Europa s-a căsătorit cu regele Asterion al Cretei. În popor ea era 
cunoscută sub denumirea de Hellotis, aşa cum se numea şi festivalul închinat în cinstea ei. 
Romanii au răspândit această legendă în Occident, iar Ovidiu o reia în Metamorfozele sale. 
Scenele răpirii Europei sau a traversării mării de către Zeus travestit în taur cu Europa în spate 
au decorat zidurile oraşului Pompei, precum şi ale caselor din Italia, Galia şi Germania. În Evul 
Mediu, operele lui Ovidiu sunt însoţite de ilustrații ale legendei menţionate mai sus. În timpul 
Renaşterii, autori precum Boccaccio şi Christine de Pisan precizează că prinţesa Europa a dat 
numele continentului actual, iar Caesare Ripa spune, la sfârşitul secolului al XVI-lea, că Europa 
este fiica lui Agenor, dar reprezintă, în acelaşi timp, şi continentul sub forma unei doamne 
frumoase. Din această legendă s-au inspirat numeroşi pictori antici şi renascentişti. „Răpirea 
Europei de către Zeus deghizat în taur” a fost un motiv de inspirație pentru Dürer, Tizian şi 
Tiepolo. După alte tradiție însă, Europa este una dintre Oceanide, fiicele lui Oceanos şi ale zeiţei 
Tethys sau este femeia care s-a unit cu Poseidon şi a dat naştere lui Euphemos, unul din 
argonauţii care l-au însoțit pe Iason în căutarea Lânii de Aur. Etimologic, Europa ar fi un cuvânt 
de origine egeeană preelenică. Exista şi o altă tradiţie, de data această creştină, după care chiar 
însuşi numele de Europa este reconsiderat. Potrivit acesteia, redată de Sfântul Ieronim şi Sfântul 
Ambrozie în secolul al VI-lea în capitolele nouă şi zece ale Cărţii Genezei, Noe ar fi împărțit 
fiecăruia dintre fii săi un anumit teritoriu: lui Ham, fiul necuviincios, îi revine Africa; lui Sem — 
Asia, iar lui lafet — Europa. Mai târziu, s-a făcut o confuzie între Iafet, fiul lui Noe, şi lapet, unul 
dintre Titani şi tatăl lui Prometeu, care a permis însă revenirea la moştenirea greco-romană şi-l 
va determina pe Guillaume Postel să spună, în secolul al XVI-lea că Europa ar fi trebuit să se 
numească lafeția. Există şi o stea, al patrulea satelit după volum al planetei Jupiter care se 
numeşte Europa (descoperit de Galilei şi botezat de un astronom german). 


1.2 Europa ca spațiu geografic 


Din punct de vedere geografic, Europa nu a fost niciodată clar delimitată decât abia în 
secolul la XIX-lea. Anticii, spre exemplu, nu au avut o concepție definită a Europei, ea 
desemnând doar un teritoriu redus al continentului de astăzi. Se pare că poetul grec Hesiod este 
cel care a folosit pentru prima dată termenul, la sfârşitul secolului al VIII-lea î.e.n., în contextul 
comparaţiei celor din Pelopones cu cei din insulele vecine şi teritoriile din Est, Asia Mică şi 
Orientul Mijlociu de astăzi. În secolul al V-lea înainte de Hristos, Herodot este cel care 
menționează trei părți care alcătuiesc pământului: Asia, Libia (Africa de astăzi) şi Europa, 
ultima corespunzând, în mare, Mediteranei de Sud de astăzi. Istoricul grec apreciază ca limite 
geografice a Europei: în est — râul Tanais (Don), în nord-est — Istros (Dunăre), iar despre limitele 

nordice şi occidentale ale Europei de astăzi nu ştie nimic, declarând că “cu toată străduinţa mea, 
nu am până acum mărturia unei persoane că ar fi constatat existența unei mări dincolo de 
Europa”, deci Herodot nu cunoaşte dacă este uscat sau apă dincolo, în Vestul european de 
astăzi. Istoricul grec mai adaugă faptul că “despre Europa nu ştie nimeni [...], nici de unde şi-a 
luat acest cuvânt, nici cine ar putea să fie cel care i l-a dat...”. Mai târziu, cunoştinţele 
geografice s-au dezvoltat şi, mai ales odată cu Strabon şi Pliniu cel Bătrân, iar apoi cu Ptolemeu 
din Alexandria în secolul al II-lea după Hristos, limitele Europei se extind la “coloanele lui 
Heracle” (strâmtoarea Gibraltar), incluzând peninsula iberică, Franţa, Germania şi insulele 
britanice actuale. Se menţiona de existența peninsulei scandinave, dar atunci se considera că este 
doar o insulă din Marea Sarmatică, la est fixându-se ca limită râul Don (şi Marea Azov — Palus 
Maeotis), iar la nord şi nord-vest — Rinul şi Dunărea. Europa nu avea la acea vreme decât o 
conotaţie pur geografică. În sens geografic au folosit termenul Tucidide şi Xenofon, dar marii 
scriitori tragici greci, nici chiar Platon, nu foloseşte deloc cuvântul. Aristotel va utiliza termenul, 
dar numai în contextul comparaţiei dintre grecii “civilizați”, pe de-o parte; europenii şi asiaticii 
“barbari”, pe de altă parte. Grecii, situându-se în mijloc, sunt “inteligenți şi abili, dar le lipseşte 
curajul, astfel fiind supuşi cuceririlor şi sclaviei”, dar totuşi ei constituie o rasă care “grație 
virtuţilor ce le are, continuă să se bucure de libertate şi este capabilă să conducă omenirea”; 
europenii sunt “plini de curaj, dar adeseori săraci în inteligență şi îndemânare, aşa încât, în 
comparaţie cu asiaticii, liberi, le lipseşte capacitatea de organizare politică şi de dominare a 
vecinilor”. Pentru romani, Europa nu este altceva decât o noțiune de delimitare a spaţiului, care 
include partea mediteraneană a continentului actual, iar romanitatea este un concept cultural şi 
lingvistic care exclude cea mai mare parte a Europei de astăzi şi integrează, dimpotrivă, vaste 
teritorii africane şi asiatice din prezent. Abia mult mai târziu, după cum vom vedea, denumirea 
de Europa va obține un înţeles asemănător cu cel pe care îl folosim astăzi, atât în sens geografic, 
cât şi cultural şi politic. 

Europa este delimitată actualmente de Oceanul Atlantic, Marea Mediterană, Oceanul 
Arctic, Marea Neagră, Marea Caspică şi munții Ural. Europa are o suprafață de 10,4 milioane 
kilometri pătraţi şi o populaţie de 786 milioane de oameni în 1990. Ocupă 7 la sută din teritoriul 
Terrei, în timp ce Asiei îi revine 30, Americii — 28, iar Africii — 20. Există patru mii de kilometri 
între Capul de Nord şi insula Creta, 4300 între acelaşi Cap Nord şi litoralul sud-vestic al 
Portugaliei, şi 5000 km de la Lisabona la Ural, delimitare care coincide în mare cu cea efectuată 
de Montesquieu în secolul al XVIII-lea. Tocmai atunci cazacul Ermak trecea Uralii şi începea să 
cucerească Siberia, necunoscută până atunci şi ceea ce l-a determinat pe Voltaire să propună 
stabilirea limitelor clare ale unui “continent arctic” care să includă teritoriul de la Marea Baltică 
până în China. 


1.3 Europa ca idee politică 


În ansamblu însă Europa este mai mult decât o pură denumire spaţială. Din unghi de 
vedere conceptual, Europa are actualmente o conotaţie pozitivă, de terra mitica, de pământ al 
făgăduinţei, de progres, dreptate şi prosperitate materială şi spirituală. Europenizare, la rândul 
său, este folosit alternativ cu modernizare, şi echivalează cu eliminarea sărăciei, a inegalităţi 
sociale şi a altor fenomene negative. De la Europa drept denumire geografică se va contura, 
începând mai ales cu perioada modernă timpurie, o idee europeană, structurată la început în 
jurul unei religii comune, creştinismul, iar apoi consolidat, după Reformă şi contra-Reformă în 
mod special, de un spaţiu economic şi cultural relativ unificat şi omogen. Din secolul al XVII cu 
precădere, se lansează o serie de proiecte care vizează chiar unificarea politică a Europei, dar 
realizarea acestora va trebui să aştepte încă aproape patru secole. Astfel, la 1623, un preot şi 
profesor de matematică, contemporan cu Ludovic al XIII-lea al Franței, pe nume Emeric Cruce, 

publică o lucrare în care propune înființarea unei organizații pan-europene cu sediul la Veneția 
cu scopul de a menţine pacea şi promova schimburile economice. Ulterior, Sully, fost ministru 
al lui Henric al IV-lea, propune ideea despre o Europă alcătuită din 15 state, supuse unui 
consiliu comun, numit mai exact “Consiliul foarte creştin”. La sfârşitul secolului al XVII-lea, 
vestitul legislator american William Penn, va scrie un eseu Despre pacea actuală şi viitoare a 
Europei, în care propune ca reprezentanții puterilor europene să se întrunească într-o Dietă. 
Pentru prima dată în istorie, după cât se pare, era lansată ideea limitării suveranității statelor în 
beneficiul comunităţii internaționale care, prin Dietă, trebuia să impună, la nevoie prin forțele 
armate proprii, respectarea deciziilor adoptate cu trei pătrimi din voturi. 

La începutul secolului următor (1712), abatele Saint-Pierre scrie un Proiect de pace eternă 
ce viza crearea unui Senat European cu prerogative legislative şi judiciare. Mai important din 
perspectiva influenței lui asupra unor oameni politici precum Woodrow Wilson a fost Proiectul 
de pace eternă scris de Immanuel Kant în 1795. Filosoful german încerca să schiţeze o teorie 
care lega păstrarea păcii de ideea de democrație, sursa războaielor fiind, după părerea sa, 
existența unor regimuri tiranice şi nedrepte față de propria populaţie. Doamna de Stacl, va lansa 
şi ea, la începutul secolului al XIX-lea, concepţia potrivit căreia ideea europeană înseamnă mai 
întâi de toate securitate colectivă internaţională. Victor Hugo, la rândul său, va prezida la 1849 
“Congresul Prietenilor Păcii” la care va propune crearea Statelor Unite ale Europei, evident 
inspirându-se din experiența americană. Statele Unite ale vechiului continent, după Hugo, 
trebuia să fie guvernată de un Senat suveran după modelul Adunării legislative a Franţei. 

În plan concret, prima realizare politică a unei Europe unite, păstrând proporţiile, a fost 
crearea Sfintei Alianțe în cadrul Congresului de la Viena (septembrie 1814 - iunie 1815), în 
componenţa căreia au intrat Marea Britanie, Austria, Prusia şi Rusia. Alianţa celor patru 
împărați se obliga să menţină nu numai status-quo-ul teritorial, dar şi garantarea mutuală a 
formei de guvernământ, monarhice evident. Acest lucru, cât de paradoxal n-ar părea din 
perspectiva zilei de astăzi, a fost motivat de faptul că republicanismul francez adus la extremă a 
cauzat un război la scară europeană care a durat, cu intermitențe, aproape 15 ani. 

În 1818, Franţa va deveni şi ea parte a “concertului european”, al sistemului de echilibru 
de putere şi va interveni astfel în Spania, în 1823, pentru a restabili ordinea monarhică 
amenințată de agitația revoluționară. La 1856, Imperiul Otoman va fi admis în acest sistem 
european, numit alternativ şi “sistemul Metternich”, iar prima conferință de la Berlin, din 1878, 
va decide asupra viitorului Balcanilor; a doua conferință, din 1885, va discuta problema 
colonială, a reîmpărțirii unor teritorii africane între marile puteri europene, membre ale 
“concertului”. Se vor trimite chiar forţe armate pentru a impune deciziile marilor puteri: în Creta 
(1896), în China (1900) sau Macedonia (1903-1904). Împărţirea Cretei, în 1897, va anticipa de 
altfel, împărţirea Germaniei în zone de ocupaţie la 1945! Cum observă însă istoricul francez 
Charles Zorgbibe, sistemul a funcționat doar atât cât nu existau divergențe majore între cei mari. 
Anul 1870 a reuşit să evite o confruntare generalizată, dar contradicţiile din 1914 au adus 
sfârşitul sistemului de echilibru de putere în relaţiile internaționale. Se impune crearea unui nou 
sistem, care să evite deficiențele celui anterior. În perioada interbelică însă, după cum vom 
vedea într-o lecţie aparte, nu a fost posibilă realizarea unei Europe unite. Abia după 1945, ideea 
europeană începe să prindă contur real, mai ales ca un fenomen al Războiului Rece şi limitată la 
spațiul occidental, ca reacție de apărare împotriva unei eventuale amenințări comuniste dinspre 
Estul continentului. 

Lecţia 2 


Balcani, balcanism şi Sud-estul Europei: 
etimologii şi conotaţii actuale 


Sud-estul european a avut mai multe denumiri alternative în decursul istoriei, iniţial 
neutre, de regulă însă obținând ulterior conotaţii negative, precum a fost cazul cu “Balcanii” şi 
Chiar, în anumite perioade, şi denumirea de Sud-estul Europei, după cum vom vedea, având 
conotație peiorativă. Întrucât cea mai cunoscută şi răspândită atât în cercurile mas-media cât şi 
în cele academice din ultimele două secole a fost şi rămâne a fi cea de Balcani vom discuta în 
această lecţie despre originea denumirii, conotaţia inițială şi evoluţia ulterioară a termenului 
“balkan”, precum şi despre derivatul său — balcanism. 


2.1 Balcanii: origine şi etirnologii 


Din punct de vedere etimologic este clar că rădăcina cuvântului are fără îndoială 
origine turcească şi înseamnă “munte”. Dicţionarele turceşti actuale explică termenul prin 
“munte” sau “lanț de munţi”, unele precizând că este vorba de munţi păduroşi, trecere 
prin munți păduroşi sau pietroşi. Până în ziua de astăzi, în nord-vestul Turciei cuvântul 
desemnează un loc pietros. Potrivit istoricului Halil Inalcik, otomanii au utilizat termenul 
de “balkan” în accepțiunea generală de munte, însoţit de adjective şi nume pentru a 
specifica exact aşezarea geografică. Astfel, Emine-Balkan desemna lanţul de munţi din 
partea de sud-est de Dunăre (Emine, de la grecescul Haemus), Kodja-Balkan (muntele 
mare) fiind lanţul principal a actualilor munți Balcani, Ungurus Balkan desemnând munţii 
Carpaţi. Printre alte etimologii alternative, propuse de acelaşi istoric, se numără originea 
persano-turcă, “balk” echivalând cu “glod” şi “an” fiind sufixul turcesc. Nu există 
documente însă care să ateste folosirea cuvântului din perioada pre-otomană, dar se 
presupune că denumirea a două lanțuri de munţi de la est de Marea Caspică ce poartă 
numele de Balcani ar fi o ipoteză că denumirea poate să aibă o istorie mai veche. Abia la 
mijlocul secolului al XIX-lea Balcani a început să desemneze întreaga peninsulă sud-est 
europeană. Până la venirea turcilor în regiune, cele mai dese denumiri întâlnite erau 
peninsula grecilor, tracilor, ilirilor, romană sau bizantină. Din secolul al XV-lea până la 
Congresul de la Berlin din 1878, cele mai dese întâlnite denumiri a peninsulei erau 
derivate de la prezența otomanilor în regiune, precum Europa turcească, Turcia 
europeană, Imperiul Otoman european, Levantul European sau Peninsula orientală. Între 
timp, deşi mai rar, s-au utilizat şi denumiri cu caracter etnic: peninsula grecească sau 
slavo-grecească, sud-slavică etc. În documentele curții imperiale otomane, regiunea era 
numită Rumeli, pământ al Romanilor, adică a grecilor, a bizantinilor, Rumeli-i şahâne 
(Rumelia Imperială), Avrupa-i Osmâni (Europa Otomană). Paralel se folosea denumirea 
de Balcani sau peninsula Balcanică, care devin dominante începând cu a doua jumătate a 
secolului al XIX-lea. 

2.2 Răspândirea denumirii "Balcani” 


Când apare însă denumirea de Balcani, aplicată mai întâi munţilor antici Haemus şi apoi 
întregii peninsule? Prima menţine aparține umanistului şi diplomatului italian Callimaco, care 
scria într-un memorandum de la 1490 adresat Papei Inocențiu al VIII-lea că populaţia locală 
foloseşte cuvântul “balkan” pentru a desemna munții din regiune. Al doilea autor în ordine 
cronologică este germanul Salomon Schweigger, pastor în misiunea diplomatică a împăratului 
Rudolf al II-lea pe lângă sultanul Murad al II-lea. El şi-a publicat amintirile sale din deceniul al 
8-lea al secolului al XVI-lea la 1608 în care dădea o descriere detaliată a munţilor Haemus şi 
derivatelor sale Emum, Hemo sau Hemus, menționând şi denumirea turcească a munţilor, cea 
de Balkan, precum şi varianta bulgară, cea de Comonitza. Diplomaţii ruşi foloseau aproape 
exclusiv denumirea de munții Balcani încă înainte ca termenul să fie consacrat în Europa. 
Primul autor însă care extinde termenul la întreaga regiune este geograful german August Zeine 
la 1808, menţionând în lucrarea sa ““Goea” expresia “peninsula Balcanică”. Primul britanic care 
utilizează aceiaşi denumire este călătorul Walsh. El pomeneşte la 1827 că preoţii din regiune 
erau de regulă greci şi folosesc limba lor ca limbă liturgică “în Balcani”, în exclusivitate în 
părțile sudice şi predominant în cele nordice. Germanul Zeune însă, cel care a dat denumirea de 
peninsula Balcanică, a pornit de la premisa falsă că munţii Balcani se întind de la Marea Neagră 
la cea Adriatică, probabil din prea mare credibilitate acordată autorilor antici precum Herodot, 
Strabon sau Ptolemeu şi care trădează faptul că autorul nu era direct familiarizat cu regiunea în 
cauză. 

La 1893, pentru a corecta eroarea lui Zeune din 1808, alt geograf german, Theobald 
Fischer a propus ca peninsula să se numească Sud-Est europeană (Siidosteuropa). Tendinţa de a 
utiliza această denumire neutră s-a observat anterior la unii autori americani, precum diplomatul 
Edward King care, într-o carte publicată în 1885, a folosit preponderent denumirea de Sud-estul 
Europei, alternativ cu cea de Balcani. La răscrucea secolelor al XIX-lea şi la XX-lea, Balcanii 
încep să obțină din ce în ce mai mult o conotaţie politică. Acest lucru s-a întâmplat mai ales 
după războaiele balcanice din anii 1912-1913, în mod special după cel de-al doilea război 
balcanic atunci când foştii aliați împotriva Imperiului Otoman luptă între ei pentru a împărți 
teritoriile achiziționate de la fosta metropolă — principalul măr la discordiei fiind problema 
Macedoniei. După părerea unor contemporani, precum cunoscutul om politic cehoslovac Tomáš 
Masaryk, chiar limita geografică a Balcanilor era foarte redusă până în 1913 şi abia în perioada 
dintre sfârşitul celor două războaie balcanice până la începutul primei conflagrații mondiale 
România şi Grecia, chiar Bosnia-Herzegovina şi Dalmația, excluse anterior din ceea ce se 
numea Balcani, au devenit parte componentă a ansamblului regional balcanic, cu tot ce 
comportă denumirea şi conotaţia sa actuală. După primul război mondial s-a observat tendința 
de a elimina folosirea denumirii de Balcani din cauza încărcăturii sale etice, dar nu a dispărut 
complet, mai ales din spaţiul cultural german. În 1929, geograful Otto Maull a reiterat 
argumentul că termenul Balcani reprezintă un nume inadecvat realităţii şi a propus înlocuirea lui 
definitivă cu cel de Sud-Estul Europei, aşa cum făcuse alt consângean de-al său trei decenii în 
urmă. Alt autor german, Mathias Bernath evidenția că Südosteuropa trebuia să devină “un 
concept neutru, nepolitic şi dezideologizat, cu atât mai mult cu cât dihotomia politico-istorică 
între monarhia dualistă şi Balcanii otomani devenise irelevantă”. Dar tocmai în perioada când 
termenul geografic, neutru deci, de Sud-Estul Europei începe să câştige cât mai mult teren, 
doctrina nazistă ideologizează şi denumirea de Südosteuropa, considerată a fi “o anexă naturală, 
determinată economic şi politic” să aparțină Reichului german. Aceiaşi soartă a avut şi 

denumirea de Europa Centrală, iniţial o denominaţie pur geografică, dar care a evoluat treptat, 
încă de la 1815, într-un concept geopolitic, evoluat ulterior de ideologii nazismului în contextul 
liebensraum-ului german (spaţiul vital). În Statele Unite, tentativa de a impune schimbarea 
termenului compromis de Balcani cu cel de Europa de Sud-est a fost înfăptuită în perioada 
interbelică de bulgarul Geshkov, într-o carte dedicată conferințelor balcanice din anii "30. 
Theodor Geshkov preciza că termenul de Balcani, precum şi derivatul său, balcanism, avea un 
sens peiorativ şi era nevoie de a lichida această nedreptate referitor la o regiune care 
experimenta o politică de integrare interstatală în acea perioadă, integrare bazată pe principii de 
care se va conduce în perioada postbelică Comunitatea Europeană. În acelaşi timp, istoricul 
român Victor Papacostea, coleg de generație cu Gheorghe Brătianu, P. P. Panaitescu etc., 
exprima la 1936 opinia potrivit căreia este o nedreptate să fie denumită o peninsulă întreagă 
după numele turcesc al unui munte, cu conotaţia peiorativă aferentă — o peninsulă care a dat 
lumii teatrul şi muzica antică grecească, precum şi gânditori de talia lui Platon, numeroşi 
împărați romani care au contribuit la gloria Romei antice, în condiţiile în care moştenirea greacă 
şi romană constituie temelia sistemului cultural şi politic occidental. Papacostea recunoștea însă 
că era aproape imposibil de a elimina această denumire din uzul curent şi că, până la urmă, 
peninsula balcanică era cea mai muntoasă peninsulă din Europa şi extinderea numelui unui lanţ 
de munți asupra regiunii în ansamblu era similară cu alte peninsule europene: pirineică etc. În 
1939, Royal Institute din Londra publica o carte întitulată South Eastern Europe. A survey în 
care se trecea în revistă principalele momente economice şi politice din regiune, fiecărei țări 
consacrându-i-se un capitol aparte. Aici a fost inclusă şi Ungaria, dat fiind faptul că această ţară 
avea o istorie bogată în raport cu regiunea menționată, chiar dacă, după rigorile geografice 
Ungaria era mai degrabă un stat central-european, nu sud-est european. 

După cel de-al doilea război mondial, atât în lucrările academice cât şi în articolele de 
presă din Europa Occidentală şi America s-au folosit alternativ ambele denumiri, cea de Sud- 
estul european şi Balcani, dar preferință i s-a acordat ultimei. Până la urmă, se pare, cea mai 
acceptabilă delimitare a Sud-estului Europei şi a raportului său cu Balcanii a oferit-o germanul 
Karl Kaser. El a propus ca limită geografică a Balcanilor: munţii Carpaţi în nord, Marea Neagră 
în est, Marea Egee în sud şi, Mările loniană şi Adriatică în vest. Această delimitare includea 
România, fosta Iugoslavie, Bulgaria, Albania şi partea europeană a Turciei, precum şi Ungaria şi 
chiar Slovacia. Balcanii, conform tipologiei inițiate de Kaser era doar o subregiune a Sud-estului 
Europei. Alt cercetător german, menționat anterior, Mathias Bernath definea, în contextul ideii 
lui Kaser, definea Sud-estul european ca o unitate, un domeniu de studiu al istoriei universale 
“în sensul [studierii] tensiunilor dintre Roma şi Bizanţ, Habsburgi şi Otomani, precum şi dintre 
revendicările de dominație a Marilor Puteri moderne [în contextul luptei dintre] Est şi Vest”. 
Uneori, Ungaria este inclusă în lucrările consacrate Balcanilor, din cauza istoriei sale şi a 
moştenirii sale otomane (15411-1699), a implicării în regiune, fapt care însă este contestat cu 
vehemență de maghiari, probabil mai ales pentru conotația derogativă care o are această 
denumire şi, mai ales, datorită derivatului politic, numit balcanism. Croaţia neagă, tot cu aceiaşi 
vehemenţă că ar aparţine Balcanilor şi chiar Sud-estului european, invocând criteriul religios şi 
relațiile sale istorice îndelungate şi intime cu Occidentul. Cu toate acestea, atunci când i s-a 
propus să facă parte din Pactul de Stabilitate la sfârşitul secolului al XX-lea, respectiv să 
beneficieze de anumite programe şi investiţii, Zagrebul a acceptat invitaţia. În cazul Sloveniei, 
majoritatea absolută a cercetătorilor refuză să includă această țară în regiunea balcanică şi chiar 
Sud-est europeană şi probabil, pe bună dreptate. Slovenia aparţine istoric şi confesional altei 
regiuni, Europei Centrale — prin comparaţie cu Ungaria sau Croaţia având mai multe motive să 
se considere astfel, întrucât nu a făcut niciodată parte din teritoriul efectiv al Imperiului Otoman 

şi nu a fost implicată direct în evenimentele cheie care au configurat caracteristicile Sud-est 
europene într-un sens mai larg sau Balcanii, într-un sens mai restrâns. În cartea sa (Minorities 
under Communism. Nationalities as a sourse of tension among balkan communist states, 
Cambridge, Mass., Harvard University Press, 1973), devenită ulterior lucrare de referință în 
problema minorităților şi naționalismului în Balcani din perioada comunistă, Robert R. King 
include aici problema Basarabiei ca măr al discordiei dintre România şi Uniunea Sovietică; 
chestiunea Macedoniei, disputată de Iugoslavia şi Bulgaria, dar şi problema Transilvaniei, 
revendicată pe criterii istorice de Ungaria şi pe revenită României conform criteriului etnic la 
sfârşitul primului război mondial. De aceea, Ungaria este inclusă, de unul din cei mai prestigioşi 
cercetători americani ai naționalismului în Balcani, probabil pe drept, în ceea ce se numeşte 
Balcani şi balcanism. În acelaşi sens, de a delimita Balcanii de Sud-estul european, unii autori 
(precum George Hoffman) au propus ca Grecia şi România, în mod special Muntenia şi 
Moldova să fie facă parte din “nucleul balcanic”, nun din Balcani propriu zis. Ediţii 
enciclopedice americane şi britanice de după 1989 include sub denumirea de Balcani chiar şi 
Republica Moldova, lucrul care este justificat în măsura în care RM a făcut parte timp de trei 
secole din zona de dominație otomană şi reprezintă un teritoriu disputat până astăzi şi care se 
află la intersecția intereselor dintre Est şi Vest într-un context mai larg. De fapt, problema 
Basarabiei, după opinia unui reputat istoric american, George Jewsburry, reprezintă o moştenire 
a “problemei orientale” din secolului al XIX-lea (unica nerezolvată, dacă excludem problema 
macedoneană). 


2.3 Conotaţia termenului "balcanizare” 


În legătură cu termenul de balcanizare, el exprimă actualmente o multitudine de conotații 
şi s-a desprins de substantivul de la care provine. După Eric Hobsbawm, expresia balcanizare a 
obţinut o răspândire largă mai întâi în spațiul german: termenul însemna la început divizarea 
unui teritoriu anterior unificat politic în formaţiuni statale mici — ceea ce constituia din start, 
pentru naționaliștii germani, un motiv de a considera acest fenomen unul negativ, în condiţiile în 
care tendința de la sfârşitul secolului al XIX în Occident era inversă. Roman Szporluk, alt 
cercetător marcant al fenomenului naționalismului, adaugă că repulsia față de termenul 
balcanizare, înțeles în sensul lui Hobsbawm, a fost împărtăşită de întregul curent liberal de la 
sfârşitul secolului naționalităților, având şi o tentă anti-țărănească, anti-rurală într-un context mai 
larg (Balcanii fiind predominant fără industrie, fără civilizaţie urbană la acea perioadă). 
Termenul a început să intre în uzul larg după 1918, anume atunci când Balcanii se integrează, 
nu se dezintegrează (Iugoslavia, România), de aceea putem admite că momentul de cotitură în 
consacrarea expresiei, greu de dezrădăcinat, au coincis cu cele două războaie balcanice. Cea 
mai reuşită definiție a dat-o Norman Pound în American Academic Encyclopaedia (1994), 
potrivit căreia “termenul de balcanizare a fost folosit în legătură cu dezbinarea unui teritoriu în 
formaţiuni statale mici şi, adeseori, ostile unul altuia”. Dicţionarul modern italian echivalează 
balcanizare cu despotism, revoluţii, contrarevoluţii, războaie de guerilă şi asasinate. Prima 
definiţie complexă a balcanizării a fost oferită de ziaristul american Paul Scott Mowrer în 1921, 
care se referă la formarea statelor mici în locul unor formațiuni statale unificate anterior, la 
interesele Marilor Puteri interesate în acest lucru, dar şi la populaţia regiunii — economic şi 
financiar slab dezvoltate, ceea ce contribuie la perpetuarea sentimentului de frică, a intrigilor şi 
pasiunilor social distructive. A doua etapă a consacrării termenului de balcanizare a început 
după cel de-al doilea război mondial în legătură cu decolonizarea. De data aceasta, balcanizare 

este consacrat în spaţiul francez, dar şi cel britanic şi este utilizat pentru a ridiculiza şi 
compromite tentativele liderilor din lumea a treia în eforturile lor de a consolida statele lor. În 
acest context s-a vorbit despre balcanizarea Africii, a Asiei etc. După colapsul comunismului, 
balcanizare a început să fie extins chiar şi la realităţile Statelor Unite: se vorbeşte de 
balcanizarea Americii în sensul creşterii diferenţelor dintre state, invocându-se uneori faptul că 
nu există două state care să aibă acelaşi preț la benzină, fiecare stat stabilind deci în mod 
autonom tarifele după bunul lor plac. Tot după 1990, în America, s-a utilizat termenul de 
balcanizare pentru a critica divizarea continuă a ştiinţei, la un moment dat menționându-se chiar 
de balcanizarea studiilor literare!!! 


Lecţia 3 


Cultură şi societate în Vestul şi Sud-Estul Europei: 
particularităţi şi deosebiri 


În această lecţie ne propunem să vedem care sunt caracteristicile principale ale ceea ce se 
numeşte generic “civilizația occidentală”, înțelegându-se prin asta cultura şi modelul de 
organizare a societăţilor occidentale, fie europene, fie nord-americane (excrescenţă a Europei 
occidentale), pe de-o parte; să evidenţiem care ar fi particularităţile Estului Europei, a Sud- 
Estului cu precădere, care au fost condiţiile istorice ce au determinat realităţile prezente, pe de 
altă parte; nu în ultimul rând, a treia dimensiune se va axa pe identificarea deosebirilor dintre 
cele două regiuni ale Europei, fără însă a încerca de a impune o judecată axiologică sau 
morală în analiza propusă. Evident, o trecere în revistă a momentelor esenţiale care au marcat 
istoria Europei de la Hristos încoace este indispensabilă pentru scopul pe care ni-l propunem 
aici. 


3.1 Europa Occidentală după căderea Imperiului Roman de Apus 


După cum am avut deja ocazia să observăm în prima lecţie dedicată /dei; despre Europa, 
denumirea continentului apare în spațiul actualmente sud-est european, în gândirea şi mitologia 
greacă şi apoi se extinde treptat la teritorii aflate la vest de Grecia, asimilate anterior de greci, ca 
şi teritoriilor asiatice, denominaţiei generale de barbare, adică negreceşti. Imperiul Roman 
creează o unitate relativă a continentului timp de mai mult de jumătate de mileniu, preluând şi 
răspândind cultura elenă, precum şi limba latină, dreptul Roman şi infrastructuri puternice, care 
facilitează schimburile economice, comunicarea şi circulaţia între diferite componente ale 
spațiului european mediteranean. Mai târziu, începând cu a doua jumătate a secolului I e. n. 
apare alt element de unitate care se suprapune celor anterioare — creştinismul, legalizat la 313 de 
Constantin cel Mare ca religie de stat. Unitatea Imperiului Roman, prin extensie şi a Europei de 
astăzi, începe să se prăbuşească la 395, când Teodosiu lasă moştenire celor doi fii ai săi câte o 
jumătate din Imperiu. În 476 Roma cade şi ia sfârşit Imperiul Roman de Apus, iar cel de Est, 
Bizanțul, supravieţuieşte, într-o formă sau altă, încă un mileniu, până la 1453. Din secolul al V- 
lea până în secolul al IX-lea urmează valuri consecutive de barbari spre fostele teritorii romane 

şi este de presupus că deosebirile actuale dintre Estul şi Vestul Europei încep să se contureze în 
această perioadă. Imperiul Bizantin rezistă atacurilor şi reuşeşte să domine partea de sud-est a 
continentului, iar în Occident, dat fiind că nu există o formaţiune statală bine închegată, barbarii, 
în principal de origine germanică, îşi supun cu forța populaţia locală, de regulă romanizată. Cel 
puţin până la 800, când Carol cel Mare se declară împărat şi uneşte porțiuni importante din 
fostul Imperiu Roman de Apus, avem Bizanțul, alias sud-estul european care ne interesează cu 
predilecție aici, care rămâne unica zonă europeană relativ stabilă din punct de vedere politic, cu 
un nivel de cultură şi structură a societății comparabilă cu cea a Romei antice. Dar odată cu 
Carol cel Mare, moştenirea latină este restabilită şi are loc chiar o renaştere în cultură, numită 
renaştere carolingiană şi animată de Alcuin. Mai târziu, la 1054 se va produce schisma 
bisericească între Roma şi Constantinopol, deci dezbinarea politică a fostelor teritorii romane va 
fi dublată de dezbinarea religioasă, mai exact confesională, între catolicism şi ortodoxism. Din 
secolul al XV-lea apare altă sciziune, de data această în spaţiul occidental, între catolicism şi 
protestantism, după 80 de ani de când Constantinopolul cade în mâinile turcilor. Ceva mai 
înainte, în secolul al XIV-lea apare Renaşterea şi umanismul, percepută ca o întoarcere la 
valorile antichităţii greceşti şi romane, fenomen caracteristic părții occidentale a continentului, în 
timp ce Estul nu este afectat decât superficial de aceste schimbări. Se poate deci de presupus că 
a treia cezură între Est şi Vest, după împărțirea Imperiului Roman în două şi schisma 
bisericească, o constituie secolele al XIV-lea şi al XV-lea — Renaşterea, umanismul şi 
Protestantismul. Astfel, datorită acestor schimbări de mentalitate, Occidentul dezvoltă relații 
capitaliste, în timp ce Sud-Estul european rămâne în afara acestor procese care fără doar şi poate 
creează cu timpul şi un decalaj de dezvoltare economică între cele două Europe. 


3.2 Societate şi cultură în Europa Occidentală 


Cum se conturează deci societăţile occidentale şi ce inovații culturale se impun, profilând 
cu timpul o civilizație deosebită, în continuu creştere economică, relativ stabilă politic şi social, 
imitată şi invidiată ulterior de întreaga lume, inclusiv de popoarele balcanice? În primul rând, 
este vorba de apariția timpurie relațiilor feudale, un sistem care pregăteşte tranziția la 
modernitate prin transformarea sa lentă, fără violenţe sociale şi politice de proporţii, prin 
intermediul preluării creative a moştenirii culturale antice. Cum pregăteşte societatea feudală 
venirea modernităţii, o societate închisă, cu o economie autarhică, strict ierarhizată şi care ridică 
inegalitatea socială la rang de principiu de bază de organizare a unei comunități? Relațiile de 
vasalitate între feudali şi țărani au fost determinate de epoca marilor migrații ca o relaţie în care 
o căpetenie, de multe ori din rândurile migratorilor germanici, asigura protecţia țăranilor, de 
regulă reprezentaţi de populația autohtonă, în schimb aceştia din urmă se obligau să presteze 
anumite impozite, în natură sau bani, precum şi alte servicii auxiliare ca repararea podurilor, 
drumurilor, morilor etc. Prin esenţă, este vorba de o relaţie contractuală, cu drepturi şi obligații, 
iar dacă una din părți nu-şi onora angajamentele, contractul, încheiat în mod verbal desigur, 
devenea nul. Chiar dacă feudalii tindeau să majoreze la bunul lor plac volumul corvezilor sau să 
aplice violența în mod samavolnic față de țăranii lor, ceea ce îi provoca pe aceştia adeseori să 
apeleze la arme împotriva stăpânilor lor, sistemul a funcţionat în Europa Occidentală aproape o 
mie de ani la rând. Cu timpul, în urma proceselor de centralizare a statelor în jurul unei autorități 
supreme, fie împărat sau rege, puterea feudalilor, mai ales în urma deselor lor rebeliuni 
împotriva puterii centrale, se diminuează şi ţăranii, alte categorii ale populaţiei beneficiază de 
aceste ocazii pentru a ieşi de sub tutela stăpânilor lor. În paralel, inovațiile tehnice impulsionează 

dezvoltarea economiei şi creează o clasă socială cu bani, dar fără putere politică — burghezia, 
care este cointeresată în schimbări radicale în societate pentru aşi impune dominaţia sau, cel 
puţin, pentru a elimina barierele multiple care stăteau în faţa extinderii afacerilor lor. Evident, 
ținta numărul unu al burgheziei devin feudalii, din două motive: aceştia invocă criteriul ereditar 
în deținerea puterii politice, în primul rând şi, ţăranii, o resursă ieftină de muncă pentru 
manufacturile întreprinzătorilor, depind de bunăvoința acestor proprietari funciari, în al doilea 
rând. 

Dar schimbările din societate nu se produc de la sine şi este nevoie de schimbări esențiale 
în structura mentală a oamenilor pentru ca o comunitate să progreseze. Deci, se impune o 
înlocuire de paradigmă — cea a predestinării, care împarte oamenii în aleşi de o putere divină să 
conducă, pe de-o parte, şi restul să fie conduşi, exploataţi pentru că aşa le este scris de Cel de 
Sus — cu o altă paradigmă, care să răstoarne organizarea tradițională a societăţii. Curentul care a 
livrat argumente pentru formularea unei noi paradigme a fost umanismul — centrat pe 
restabilirea valorilor antichității, întemeiate pe rolul central acordat omului. În locul unei viziuni 
pesimiste, fataliste, alimentate de războaie şi foame endemice, se impune treptat, mai întâi în 
oraşele italiene, apoi în Franţa, Ţările de Jos, Anglia şi Germania, o viziune optimistă asupra 
lumii. Din acest moment, omul şi umanitatea sa devine purtătoare de progres, iar 
individualismul şi liberul arbitru sunt puse pe primul loc, ceea ce constituie o cotitură ideologică 
importantă, o ruptură de viziunea medievală a lumii, care recunoştea existenţa liberului arbitru, 
dar în ultimă instanță considera omul drept o unealtă a Divinităţii şi nu mai mult. Cu alte 
cuvinte, dacă Socrate a adus filosofia pe pământ, adică a făcut omul principala preocupare a 
gândirii filosofice, umanismul a continuat această evoluţie plasând omul în centrul universului. 
Tiparul oferă posibilitatea ca noile idei să fie răspândite pe o scară largă, ceea ce erodează 
fundamentele societății medievale într-un timp relativ scurt. Protestantismul reprezintă astfel nu 
numai o simplă reinterpretare a religiei creştine, ci mai degrabă o simbioză între ideile umaniste 
şi religia creştină. Omul trebuie să creadă în Dumnezeu, dar este liber să comunice cu El în mod 
direct, nu prin intermediul cuiva. Bogăția materială nu mai este considerată un păcat, ci un semn 
că Dumnezeu îl iubeşte şi îl răsplăteşte cum se cuvine pe cel care o deţine. Nu întâmplător, 
sociologi precum Max Weber au legat originile capitalismului nemijlocit de noua etică, cea a 
protestantismului, a unei noi relații cu Divinitatea. Nu întâmplător, de asemenea, centrul 
economic al Europei occidentale, al lumii în ultimă instanță se mută din spaţiul mediteranean în 
nordul Europei, acolo unde spiritul protestant domină începând cu a doua jumătate a secolului al 
XVI-lea. De la 1492, dar mai ales în decursul secolului următor, datorită marilor descoperiri 
geografice şi creşterii demografice provocate de îmbunătăţirea condiţiile de viaţă, a igienei şi 
alimentaţiei, Europa Occidentală prosperă încontinuu din punct de vedere economic şi 
societatea devine progresiv una incluzivă, nu exclusivă. Revoluţia franceză se înscrie în această 
evoluţie inițiată de Renaștere, curentul umanist şi iluminist din secolul al XVIII, de data aceasta 
având loc o adevărată revoluţie, în sensul punerii sub semnul întrebării a puterii regale în general 
şi a introducerii principiului, paradigmei politice numită legitimitate populară. Societatea civilă, 
cu alte cuvinte, se întăreşte în aşa măsură încât nu mai are nevoie de a face compromisuri cu 
Vechiul Regim care încetineşte dezvoltare progresivă a societăţii. Aceste schimbări au fost 
justificate anterior de gânditori proeminenţi precum Montesquieu (Despre spiritul legilor, 
1748), care formulează pentru prima dată principiul separării puterilor în stat; Diderot, care scrie 
că suveranitatea aparține în exclusivitate poporului, Rousseau, care conceptualizează ideia 
egalității sociale şi a contractului social; Voltaire, care atacă din temelie religia, dar recunoaşte 
totuşi importanţa ei socială etc. Revoluția americană, desfăşurată aproximativ în acelaşi segment 
temporal, s-a inspirat, de asemenea, din iluminiştii francezi şi englezi. În Anglia, pe de altă parte, 

au avut loc schimbări similare, începând mai ales cu adoptarea Habeas Corpus în 1679 şi Bill of 
Rights zece ani mai târziu. Anglia a păstrat însă monarhia, devenită constituțională şi evitându- 
se aplicarea la scară largă a violenţei pentru ajustarea sistemului politic la noile condiții impuse 
de schimbările în mentalitate şi societate. În secolul următor se cristalizează câteva curente 
politice, cu aceleaşi rădăcini culturale — filiera umanism-protestantism-iluminism-Revoluţia 
franceză — curente precum liberalismul, socialismul, naționalismul, toate inspirate din doctrina 
legitimităţii populare, a dreptului omului şi a individualismului (vezi, de exemplu, Loius 
Dumont, Eseu asupra individualismului, Anastasia, 1995). Prin urmare, din secolul al XIV până 
la începutul secolului al XIX-lea Europa Occidentală cunoaşte o evoluţie spectaculoasă, alteori 
marcată şi de izbucniri violente în masă, care transformă radical sistemul politic, structura 
societăţii, a economiei, lucruri care au fost anticipate, însoțite sau radicalizate ulterior de 
inovațiile tehnice, de schimbări de paradigme, în cele din urmă, posibile datorită unei adevărate 
revoluţii culturale. 


3.3. Istorie, societate şi cultură în Sud-Estul Europei 


Ce se întâmplă între timp cu Europa de Sud-Est, această altă Europă şi cum se face că 
rămâne în urmă, aflată într-o stare economică precară, cu un sistem politic care nu poate să 
creeze un echilibru social şi este permanent, în unele țări până astăzi, la limita sau chiar în toiul 
unor tensiuni interne periculoase pentru stabilitatea internaţională? În primul rând, Balcanii au 
avut nenorocul de a fi expuşi invaziilor barbare până la mijlocul al XIII-lea, mai ales teritoriul 
actualei Românii (1240-1241, ultima invazie tătaro-mongolă), teritoriul de la sud de Dunăre 
fiind încadrat efectiv, cu intermitențe, sau s-a aflat sub dominaţia culturală şi politică a 
Bizanțului, popoarele din regiune fiind aproape integral ortodoxe şi modelate după un sistem 
politic bazat pe cvasicentralizare, birocraţie, corupție, supunere totală față de autorități, lipsa 
drepturilor civile etc. În momentul când cade Constantinopolul (1453), Imperiul Otoman 
stabileşte controlul asupra peninsulei, care va dura până sfârşitul secolului al XIX-lea. Turcii nu 
se vor implica efectiv în zonele respective, nu vor încerca să asimileze lingvistic sau să 
convertească în masă populaţia locală, vor revendica doar un impozit aparte pentru locuitorii 
creştini ai imperiului, încadrați în unități administrative numite millet. Paradoxal sau nu, dar 
sistemul de administrare otoman a permis păstrarea religiei şi limbii populaţiei din regiune, cu 
puţine excepţii, dar efectul negativ a constat în perpetuarea vechilor diviziuni aproape tribale, 
mai ales în zonele montane sud-dunărene, a conservat modele culturale şi politice învechite, 
locale sau de origine bizantină (Vezi Iorga, Bizanţ după Bizanţ). Orice rebeliune sau revoltă era 
aspru înăbuşită, iar sistemul feudal a perpetuat până în secolul al XIX-lea — începutul secolului 
al XX-lea dependenţa țăranilor față de marii proprietari funciari, ceea ce a determinat crearea 
unor trăsături de caracter orientale, precum letargie, indecizie, indiferenţă şi o tendință exagerată 
de supunere în fața autorităților, fie locale sau centrale, izvorâtă din necesitatea de a supravieţui. 
Acest lucru poate fi cu uşurinţă detectat în atitudinea față de orice fel de autoritate, persistentă 
uneori până astăzi — teamă, dar în acelaşi timp umilință şi consimțire. De servilitate este legată o 
trăsătură aparte, precum ingeniozitatea, tocmai pentru a evita numeroasele obstacole, inclusiv 
cele impuse de autorități, prin utilizarea unor mijloace amorale sau ilegale. Persistă astfel ideea 
că este permisibil de a înşela sau chiar fura de la stat (conservată în perioada comunistă). 
Viitorul fiind incert, foştii supuşi ai Imperiului Otoman au adoptat o atitudine hedonistă cu 
privire la viaţa de toate zilele şi au acordat o importanţă deosebită odihnei. Etica muncii nu este 
atât de dezvoltată precum în Occident, pentru că în orice moment Sultanul sau latifundiarul local 

putea decide cât din roadă să rămână ţăranului. Aceste lucruri au imprimat un fatalism accentuat 
în rândurile creştinilor balcanici, transmise şi prin filiera bizantină, ortodoxă, dar şi prin 
intermediul influențelor culturale de inspiraţie islamică — potrivit căreia omul este predestinat de 
către Divinitate, nimeni nu-şi poate schimba soarta după libera voinţă şi fiecăruia îi este scris în 
prealabil cât va trăi (vezi mai pe larg Vucinich, 1965). Dintre popoarele balcanice, intelectualii 
români şi greci au fost printre primii care au conştientizat decalajul existent între cele două 
Europe prin intermediul călătoriilor frecvente sau studiilor efectuate în Europa Occidentală la 
universități celebre din Franţa, Italia sau Germania, dar acest lucru s-a produs lent şi târziu, mai 
ales după 1830. Mai mult a durat răspândirea în masă a idealurilor umaniste, iluministe şi ale 
Revoluţiei franceze — drepturi egale, suveranitate populară, libera circulație a persoanelor, 
nesupunere faţă de autorităţile care nu se preocupă de bunăstarea oamenilor etc. Harta politică a 
Balcanilor se stabileşte abia la 1918, după 1944 se instaurează regimurile comuniste, care 
perpetuează şi ele vechile habitudini ale populaţiei — neîncrederea față de autorităţi, fatalismul, 
lipsa spiritului întreprinzător, hedonismul. Abia după 1990 apare din nou şansa de sincronizare 
cu Occidentul, dar vechile structuri mentale şi xenofobia, naționalismul extremist provoacă 
iarăşi instabilitate şi război civil (fosta Iugoslavie), corupție şi sărăcie în masă (mai ales în 
Moldova, dar şi în Bulgaria sau România). 


Lecţia 4 


Naţionalism şi etnicitate în Europa Occidentală 
şi Sud-Estul Europei: privire comparativă 


4.1 Națiune şi etnie: origini şi evoluţie 


Înainte de a trece la tema propriu-zisă se impune clarificarea noțiunilor de “naţiune, 
naționalism”, “etnie”, atât etimologia lor iniţială, cât şi evoluţia semantică de-a lungul istoriei. 
Primele două noţiuni provin de la latinescul “natio”, ceea ce înseamnă în traducere ceva născut. 
Iniţial, “natio” avea o conotaţie negativă şi se referea la grupuri de străini care proveneau din 
aceiaşi arie geografică şi trăiau în Roma. Statutul lor era inferior — deoarece erau străini — 
cetăţenilor romani. Acest concept era, de aceea, foarte similar grecescului “ta ethne”, folosit 
pentru a desemna străinii şi în mod special păgânii; precum şi ebraicului “amamim”, termen 
care se referea la cei care nu aparțineau poporului monoteist ales. Au existat de asemenea alte 
conotaţii alternative ale celor trei sinonime amintite, dar înțelesul de grup de străini proveniţi din 
aceiaşi regiune, a rămas dominant pe o perioadă îndelungată de timp. În evul mediu, prin 
cuvântul națiune erau numiţi studenţii de la universitățile occidentale care proveneau dintr-o 
anume zonă geografică sau lingvistică. Spre exemplu, existau patru naţiuni în cadrul 
Universităţii de la Paris, unul dintre cele mai mari centre de educaţie teologică din epocă: 
“V'honorable nation de France”, “la fidele nation de Picardie”, “la venerable nation de 
Normandie” şi “la constante nation de Germanie”. Națiunea franceză includea studenții din 
Franţa, Italia şi Spania; cea germană — pe cei din Anglia şi Germania; cea picardiană — pe cei din 
Țările de Jos; cea normandă — pe studenții din nord-est. Trebuie de menţionat în acest context că 
studenții aveau identitatea lor naţională respectivă doar în calitate de studenţi şi identificarea 
dată înceta odată cu revenirea lor în ţara lor de origine. Cu alte cuvinte, identitatea națională în 

sens medieval era provizorie şi conjuncturală, nu permanentă. Prin urmare, anume faptul că 
apartenenţa la o națiune devine conjuncturală sau situațională, a contribuit la evoluţia 
conceptului în sensul pierderii conotaţiei peiorative inițiale. Dat fiind structura specifică a vieții 
universitare din evul mediu, comunitățile studenţilor funcționau ca grupuri sau uniuni de 
asistență mutuală a membrilor lor şi cum aceste colectivități susțineau de regulă o anumită 
poziţie în disputele scolastice, o naţiune a început să aibă o opinie comună. Ca rezultat, națiunea 
a încetat de a desemna doar comunitatea de origine şi a început să se refere la o comunitate care 
susținea aceiaşi opinie şi urmărea acelaşi scop. 

Întrucât universităţile medievale trimiteau reprezentanţii săi pentru a susține o poziţie 
anumită la diferite Concilii bisericeşti, cuvântul naţiune a suferit o altă schimbare de sens. De la 
sfârşitul secolului al XIII-lea, mai exact de la Conciliul de la Lyon din 1274, conceptul de 
națiune a evoluat — de la o comunitate de opinie — la desemnarea diferitor grupări din “republica 
ecleziastică”. Indivizii care reprezentau aceste “republici” erau de regulă, în acelaşi timp, 
delegați ai puterii religioase şi seculare, de acea, termenul naţiune a obținut şi alt sens, de 
reprezentanți ai puterii politice sau a elitei politice, culturale şi sociale. Dar evoluția în sensul 
modern al cuvântului a avut loc foarte lent, definiţia aproape de cea modernă fiind întâlnită la 
Montesquieu, Joseph de Maistre şi, mai târziu, spre mijlocul secolului al XIX-lea, la 
Schopenhauer. 


4.2 Nationalism: definiţii şi interpretări 


În ceea ce priveşte conceptul de naționalism, chestiunea este mai dificilă. Este clar însă că 
naționalismul este o doctrină politică modernă care apare nu mai devreme de sfârşitul secolului 
al XVIII-lea (Boyd C. Shafer). Doctrina este bazată pe suveranitatea populară, pe voinţa unei 
colectivități care are aceiaşi istorie, limbă, tradiţii şi teritoriu comun, deci este antimonarhică, 
republicană, şi ca atare, ca şi democraţia este un produs al Revoluţiei franceze şi se răspândeşte 
în timp record în toată Europa ca urmare a războaielor napoleoniene. Germanii, în primul rând, 
au fost cei care au perceput universalismul republican al francezilor în acea perioadă ca o 
manifestare a dominaţiei franceze, fapt care a contribuit la conştientizării nevoii de unire a 
tuturor germanilor într-un singur stat. Prin filosofii germani, precum Herder sau Fichte, doctrina 
naționalismului se cristalizează ca o ideologie care tinde să creeze state după criteriul lingvistic, 
cultural şi istoric. După unii cercetători marcanți ai fenomenului, de exemplu Benedict 
Anderson, naționalismul este strâns legat şi condiţionat de relaţiile capitaliste, în special de 
inventarea tiparului, care a permis şi grăbit procesul de constituire a limbilor literare moderne pe 
baza dialectelor populare orale. Benedict Anderson evidenţiază trei paradoxuri ale teoreticienilor 

care s-au preocupat de problema naţionalismului: 1) modernitatea (“obiectivă”) a naţiunilor din 
punctul de vedere al istoricilor, pe de-o parte, şi vechimea (“subiectivă”) a naţiunilor potrivit 
naționaliștilor, pe de alta; 2) universalitatea formală a naționalităţii în calitate de concept socio- 
cultural, în lumea modernă considerându-se că fiecare trebuie să posede o naţionalitate, aşa cum 
“el” sau “ea” are un sex anume; 3) ultimul paradox — forța politică a naționalismului, în sens că 
poate sensibiliza sau mobiliza mase largi de oameni, pe de-o parte, şi incoerenţa, fragilitatea 
teoretico-filosofică a naţionalismului, pe de alta. În aceeaşi ordine de idei, Anderson consideră 
naționalismul o doctrină politică cu puternice accente religioase ( anume tendința “gândirii 
religioase de a răspunde nevoilor obscure ale mortalităţii , de obicei prin transformarea 
fatalităţii în continuitate [“ fatality into continuity”] (karma, păcatul originar etc.). 
Naţionalismele pot fi înţelese mai bine, consideră autorul, dacă precizăm mai întâi din care 
sistem cultural provin. Primul sistem cultural pe care îl evidenţiază Anderson este cel întemeiat 

pe comunitatea religioasă: toate comunitățile clasice s-au perceput pe ele însele în “centrul 
cosmic”, prin intermediul unei limbi considerate sacre care le lega de o putere supraterestră. Din 
acest punct de vedere, puterea extraordinară a Papalității în perioada ei de glorie este 
comprehensibilă doar în termenii existenţei unor clerici din toată Europa ce aveau cultul limbii 
latine, apreciază Anderson. Al doilea sistem cultural evidențiat se referă la regiuni care şi-au 
obținut o tradiție comună prin loialitatea îndelungată față de o dinastie anumită, recunoscută a fi 
în drept să posede puterea politică. 

În viziunea lui Benedict Anderson, naționalismul a apărut în perioada când aceste două 
sisteme culturale au început să-şi piardă din semnificaţia şi rezonanța avute anterior. Anume, 
când a dispărut încrederea că numai o anumită limbă scrisă oferă acces privilegiat la adevărul 
ontologic în ultimă instanță. Această încredere sau idee preconcepută este cea care a creat 
solidarități transcontinentale, precum ar fi Creştinătatea, Islamismul etc. Altă idee care şi-a 
pierdut din “vraja” iniţială a fost cea referitoare la faptul că societatea era organizată în jurul şi 
sub conducerea unor monarhi consideraţi ceva aparte de restul ființelor umane, investite de 
Dumnezeu să conducă oamenii. După criza celor două idei-credinţe centrale ale societăților din 
Evul Mediu, cu alte cuvinte a celor două sisteme culturale dominante a apărut o cezură 
conceptuală privitoare la felul în care trebuiau constituite şi justificate existența societăților 
umane şi a statelor. Prin extensie, era necesară o nouă viziune care să ofere legitimitate, coerență 
şi credibilitate noilor societăţi, moderne, să îmbine armonios, cu sens, ceea ce însemna 
fraternitate, putere şi timp. 

Benedict Anderson leagă nu numai apariția naționalismului ca ideologie politică 
legitimantă de apariția capitalismului-tipar (“print capitalism”), dar şi a conştiinţei naționale ca 
atare. Doi factori determină această situaţie-fenomen: 1) simplificarea însăşi a limbii latine prin 
revenirea la clasicii antichității, 2) impactul Reformei, succesul căreia se datorează în mare 
parte capitalismului-tipar, tezele lui Luther fiind publicate în tiraj de zeci de mii de exemplare în 
limba germană , ceea ce a facilitat răspândirea largă a ideilor sale printre cei care cunoşteau doar 
limba vernaculară, vorbită. Astfel, odată cu proliferarea tiparului şi a scrierilor în limbile 
vernaculare, devenite limbi literare, s-au creat spaţii unite prin schimbul intens de idei-informații 
într-o limbă accesibilă şi comunicarea aceasta a pus bazele “comunității naţionale imaginate”. În 
aceeaşi ordine de idei, evenimente sau personalităţi istorice li s-au atribuit post factum o 
semnificaţie națională, dimensiune care lipsea până atunci. Mitul începe din ce în ce mai mult să 
fie confundat şi substituit cu istoria adevărată. Justificarea acestui procedeu era simplă: noile 
“comunităţi imaginate” aveau nevoie de simboluri în jurul cărora să se cristalizeze ideea 
unicității şi solidarității. Autorul dă exemplu baronilor care au impus Carta Magna lui John 
Plantagenctul, baroni care nu vorbeau limba engleză şi nu se percepeau drept “englezi”, dar care 
au fost definiti “patrioţi”, eroi naţionali în manualele şcolare din Regatul Unit 700 de ani mai 
târziu. Privitor la rolul atribuit limbilor naționale de către naționaliști, Anderson consideră că nu 
se poate vorbi de fiecare dată de faptul că limbile constituie embleme-simboluri ale 
naționalității, precum ar fi drapelul, costumele, dansurile populare etc. Cu toate acestea, un 
singur lucru este sigur: limbile vernaculare au o importanță deosebită în virtutea capacităţii lor 
de a da naştere unor “comunități imaginate”, prin extensie, pentru apariţia unui tip specific de 
solidaritate umană. Un argument în favoarea faptului că naționalismul şi ideea de naţiune a 
cunoscut o evoluţie îndelungată şi s-a cristalizat temeinic abia spre sfârşitul secolului XIX, 
apreciază Anderson, este că primele recensăminte care specifică etnicitatea populațiilor apar în 
anii “70 ai secolului trecut în Imperiul Britanic şi cel Francez. 

Potrivit lui Ernest Gellner, naționalismul este o doctrină şi un fenomen în acelaşi timp, 
inerent unor condiţii sociale concrete, condiții create de vremurile moderne — legate de 

urbanizare, industrializare şi modernizare în general. Gellner constată, de asemenea, că uneori 
naționalismul precede apariția naţiunilor: deci, mai întâi apare naționalismul ca doctrină politică, 
care justifică ulterior crearea națiunilor noi. Anthony D. Smith, discipol de altfel a lui Gellner, 
consideră, la rândul său, că naționalismul nu este legat de modernizare, ci este un fenomen mai 
întâi de toate cultural, inspirat din folclor şi alte elemente populare. Altă opinie interesantă cu 
privire la originile naționalismului a exprimat Emmanuel Wallerstein în “Sistemul economic 
mondial”, potrivit căreia naționalismul apare în special ca reacţie a periferiilor față Centru şi 
încercările statelor dezvoltate de a-şi impune dominaţia economică, politică şi culturală. 


4.3 Naționalismul în Sud-Estul şi Vestul Europei: 
câteva comparații 


Actualmente, confuzia cea mai mare în literatura de specialitate este în jurul expresiilor 
“etnie, etnicitate” şi “naţiune, naționalism”. În această lecţie am încercat să atenuăm confuzia 
existentă investind în “etnie, etnicitate” componenta lingvistică, psihologică, axiologică etc. sau 
dimensiunea culturală a unei colectivităţi umane, “națiune, naționalism” semnificând 
dimensiunea politică, o variantă radicalizată a etniei, etnicității, punctul de despărțire 
convențională dintre cele două concepte fiind revendicările de ordin politic, fie că este vorba de 
invocarea dreptului la existență autonomă reală în cadrul unui stat federal sau dreptul de 
secesiune şi crearea unui stat independent. Cu alte cuvinte, etnia constituie o minoritate, 
subordonată politic națiunii dominante, dar din momentul în care se separă într-un stat aparte, îşi 
forjează propria sa naţionalitate, prin intermediul etnicității politizate, evoluată în ideologia 
naționalismului. 

Din cele menţionate, putem rezuma că naționalismul, indiferent de părerile existente cu 
privire la originea sa, este fără îndoială un fenomen şi o doctrină modernă, apărută în jurul 
anului 1800 şi care avea să bulverseze întreg continentul european în decursul secolului al XIX- 
lea şi în cea mai mare parte a celui următor. Ce este comun naționalismului din partea vestică şi 
estică a continentului european? Prin ce se deosebeşte naționalismul în Vest de cel din Est, de 
cel din sud-estul european, în particular? În mare, trebuie de spus că naționalismul a avut un rol 
pozitiv şi negativ în acelaşi timp, atât în Occident, cât şi în Est. Există însă diferenţe importante 
în felul în care s-a manifestat naționalismul în cele două regiuni ale continentului. În Occident, 
la 1800, când convențional apare această doctrină, exista deja o clasă de mijloc bine închegată, 
precum şi state bine centralizate, de aceea, ideologia națională a jucat de regulă un rol 
constructiv, de integrare a unei colectivităţii unificate politic, de cele mai multe ori cu aceiaşi 
limbă şi tradiţii culturale. Prin urmare, naționalismul a avut acolo un caracter predominant 
inclusiv: fiecare membru, cetăţean al statului, fiind admis în colectivitatea numită naţiune dacă 
asimila o anumită limbă literară standardizată, împărtăşea o viziune comună asupra trecutului 
societăţii date etc. Acest lucru s-a impus cu o relativă uşurinţă datorită impunerii unui sistem 
general de educaţie încă din secolul al XIX-lea, a presei, a unei literaturi care, după Anderson, a 
permis crearea unor “comunități imaginate”. În felul acesta, bretonii şi alte identități etno- 
regionale s-au integrat în națiunea franceză, de exemplu, s-au catalanii în cadrul celei spaniole 
etc. 

Pe de altă parte, naționalismul s-a impus în sud-estul european (şi în estul european în 
ansamblu) puţin mai târziu, fiind importat din Occident. Aici însă fenomenul a avut de la bun 
început un caracter distructiv, întrucât zona era dominată de imperiile austro-ungar, otoman şi 
rus. Cu alte cuvinte, ideologia naţionalismului în Europa turcească cu precădere, cum erau 
numiți Balcanii alternativ, a premers constituirii statelor, cât şi consolidării clasei sociale de 

mijloc. Acest factor, după unul dintre cei mai reputați cercetători ai fenomenului balcanic Peter 
Sugar, a determinat în linii mari deosebirile dintre naționalismul vest şi cel sud-est european. 
Popoarele din regiune nu erau bine cristalizate în calitate de colectivităţi distincte, cu trăsături, 
simboluri şi trecut, uneori limbă bine definite sau standardizate. Paschalis Kitromilides, 
politolog şi istoric grec, a arătat cu lux de amănunte că popoarele din sud-estul Europei, inclusiv 
grecii, se identificau încă în plin secol XIX — secol al naționalităților — după criteriul religios, 
creştini sau musulmani şi inițial Biserica ortodoxă a fost împotriva naționalizării istoriei, 
inventării națiunilor pentru simplul fapt că era în contradicţie cu universalismul creştin. Clasa de 
mijloc fiind inexistentă, intelectualii şi naționalismul au servit drept agenți ai construcţiei 
naționale, proces sponsorizat de guvernele nou create, devenind birocratic prin excelenţă. 
Imperiile încurajând, mai mult sau mai puţin schimbările de populaţii şi colonizările, statele nou 
create la sfârşitul secolului al XIX-lea, precum şi la finele primului război, s-au pomenit cu 
minorităţi însemnate în cadrul lor, excluse de regulă de la procesul politic. De aceea, avem aici 
altă trăsătură distinctă a naţionalismului sud-est european: selectivitatea membrilor care puteau 
să facă parte din naţiune, adică caracterul său exclusivist, primordial. În timp ce statele 
occidentale îşi rezolvaseră problema minorităților în linii mari prin asimilare (vezi Walker 
Connor), statelor sud-est europene li s-a impus respectarea identității şi drepturilor minorităților 
etnice, lingvistice etc., ceea ce a creat dificultăți în plus procesului de creare a statelor-naţiuni din 
regiune. 

La sfârşitul secolului al XX-lea, naționalismul şi-a manifestat însă caracterul său 
preponderent din latura sa negativă, atât în Vestul, cât şi în Estul Europei, mai ales în spaţiul 
balcanic. S-a evidenţiat şi naționalismul minorităților, celei ruseşti în statele post-sovietice; a 
bascilor, în Spania; a irlandezilor, în Marea Britanie etc. Fenomenul se explică de obicei prin 
procesul de globalizare, mai exact ca o reacţie bolnăvicioasă la integrarea rapidă a economiei, a 
impunerii unei culturi americanizate etc. 


Lecţia 5 


România în secolul al XX-lea: disputa 
dintre tradiţionalişti şi occidentalişti 


5.1 Unificarea României şi începutul construcției naţionale 


Această lecţie este consacrată istoriei ideilor în România secolului al XX-lea, în special 
disputei dintre curentul tradiționaliştilor şi modernizatorilor (sau occidentaliştilor) şi se va axa şi 
asupra unui subiect foarte actual ce ține de construcţia națională românească, de identitatea 
națională etc. Teritoriile naționale româneşti au fost vreme de secole sub control sau dominație 
străină şi abia în a doua jumătate a secolului al XIX-lea s-a început crearea statului național 
modern român prin unirea Munteniei cu partea de vest a Moldovei la 1859. Peste trei ani de zile, 
în 1862, s-a realizat unirea politică efectivă a celor două principate dunărene, dar procesul de 
constituire a statului-națiune va dura încă câteva decenii. Parafrazând spusele unuia dintre 
principalii arhitecți ai unificării Italiei, România era creată la 1859 şi obiectivul imediat era de a 
crea românii, în sens de inocularea unei conştiinţe de apartenenţă culturală şi istorică la o 
comunitate etnonațională prin impunerea unei limbi standard de comunicare, prin intermediul 

unui sistem de educaţie, presă, literatură etc. (vezi mai pe larg teoria lui Benedict Anderson, 
1981). Procesul de constituire a unei limbi literare unice începuse încă înainte de formarea 
statului român, în anii '30 ai secolului al XIX-lea. Chestiunea a fost foarte complicată, tranziția 
lingvistică având parte de discuţii aprinse privitoarea la rolul pe care trebuia să-l aibă cuvintele 
din vocabularul popular, precum şi felul în care trebuiau acceptate împrumuturile din limbile 
străine ş.a. (vezi Sorin Antohi, 1994). Într-un context mai larg, în care aspectul lingvistic era 
doar o parte a monedei, s-a înscris dezbaterea privind definirea națiunii şi a identității naționale. 
Tot aici, în jurul construcţiei naţionale româneşti a fost prezentă ca un fir roşu şi discuția privind 
modul de dezvoltare, modelul care trebuia urmat de România, cel tradițional, bazat pe 
elementele de cultură şi civilizație locale sau, occidental, modernizator, care acorda 
împrumuturilor din Occident o importanță decisivă. Cele două curente iniţial culturale au fost 
reprezentate în plan politic, în linii mari, prin conservatori, pe de-o parte şi liberali, pe de altă 
parte. 


5.2. Conservatori versus liberali în Vechiul Regat 


Primul curent, reprezentat de Titu Maiorescu şi de alți membri ai clubului literar 
“Junimea”, criticau tendinţa de modernizare politică şi culturală a României, invocând faptul că 
adoptarea instituţiilor occidentale nu a determinat şi funcționarea lor efectivă pe teren. Această 
teorie este cunoscută sub denumirea de “formă fără fond” şi exprima ideea potrivit căreia 
românii trebuiau să-şi caute calea lor proprie spre progres şi prosperitate. Celălalt curent, 
reprezentat de Partidul Naţional Liberal argumenta că unica şansă a României de a atinge 
progresul în diferite sfere consta în adoptarea căii occidentale de dezvoltare, acceptând din start 
dezavantajele şi dificultăţile inerente unui asemenea proiect. O parte a acestei discuții s-a axat pe 
dilema: sunt românii europeni sau nu? Din punct de vedere geografic, era clar încă de la 
începutul secolului al XIX-lea că hotarul estic al Europei fusese trasat pe linia râului Nistru, apoi 
împins până la munții Ural, dar din punct de vedere cultural — cine erau românii? În legătură cu 
aceasta au apărut şi unele dintre primele mărturii care reflectau complexul de inferioritate a 
românilor față de europeni, față de Occident în ansamblu. Mihail Kogălniceanu, de exemplu, 
scria, pe la mijlocul secolului XIX: “ Noi scriem într-o limbă necunoscută altor națiuni, pentru 
un public care cu greu putem să-l numim ca atare; noi scriem pentru nu mai mult de o sută de 
persoane şi pentru a avea posibilitatea să publicăm trebuie să ne asigurăm în prealabil de 
abonamente; prin urmare, trebuie să apelăm la asemenea subterfugii [umilitoare]. Iar o dată ce 
scrierile noastre sunt publicate, la ce recompensă putem să ne aşteptăm? La nici una.” El adăuga 
că, prin comparaţie, un autor francez care putea să aibă chiar puţin talent, avea mai multe şanse 
de a fi tradus în mai toate limbile şi citit în întreaga lume. Dar aceste momente n-au fost 
caracteristice doar pentru români. În Rusia, în aceiaşi perioadă aproximativ, existau discuţii şi 
antagonisme profunde între două curente de idei — slavofili şi occidentalişti. Dispute 
asemănătoare erau o reacţie normală în societăți izolate de secole de legături permanente cu 
Vestul Europei, de “centrul lumii”, cu alte cuvinte de partea cea mai civilizată şi avansată a 
lumii care a excelat în economie, arte, prosperitate materială, a reuşit să stabilească o stabilitate 
politică relativă şi a creat un model în care practic fiecare, indiferent de proveniența socială sau 
etnică putea accede spre ierarhia economică şi politică. 

5.3. "Tradiţionalişti” versus "modernizatori” după 1918 


În 1918, se înfăptuieşte Marea Unire a românilor, Vechiul Regat dublându-și teritoriul 
inițial, precum şi populația prin încorporarea provinciilor Basarabia, Bucovina şi Transilvania, 
Banat, Crişana şi Maramureş. O dată cu acest eveniment crucial din istoria naţională a 
românilor, dezbaterea cu privire la identitatea națională şi felul în care trebuiau integrate noile 
provincii alipite a cunoscut o revigorare signifiantă. Constituirea unui stat național românesc 
întregit în cele din urmă a provocat o discuţie intelectuală efervescentă nu numai referitoare la 
caracterul național, dar şi cu privire la modelul de dezvoltare pe care trebuia să-l urmeze 
România Mare. Iarăşi, tradiţia şi modernitatea au constituit două poluri ale discuţiei. Mai mult, 
se profilează şi al treilea curent major de idei în literatură şi gândirea filosofică, numit generic 
sincronism. Cultura română a fost declarată modernă prin însăşi faptul că ea ar fi atins în această 
perioadă nivelul de expresie şi avea acelaşi probleme de discutat ca şi cea a naţiunilor din vestul 
european. Mai mult, unii reprezentanți ai curentului menționat, pretindeau chiar că în anumite 
privințe cultura românească era mai avansată decât cea occidentală. După cum consideră 
istoricul şi lingvistul britanic Dennis Deletant, aceste pretenții aveau însă şi o anumită doză de 
adevăr. Anume un grup de avangardişti de origine română a iniţiat şi formulat principiile 
mişcării dadaiste, din care s-a inspirat mai târziu altă mişcare culturală de proporții — 
suprarealismul sau surrealismul. În acest sens, cultura română a “depăşit” Occidentul sau cel 
puţin s-a “sincronizat” din punct de vedere cultural cu Vestul Europei. Tristan Tzara (1896- 
1953), care a fondat curentul Dada în 1916 la Zürich, şi-a exprimat pentru prima dată ideile sale 
“dadaiste” încă în 1912 când se afla în România, publicând extensiv în revista bucureştiană 
“Simbolul”. În 1922 el scria: “Încă în 1914 am încercat să retrag sensul cuvintelor, să le folosesc 
în scopul de a acorda un nou sens versului prin tonalitate şi contrastul sonor”. Alți prieteni 
apropiați a lui Tzara au contribuit de asemenea la apariția curentului Dada, printre care 
menţionăm pe Ion Vinea (1895-1964), Emil Isac (1886-1954) şi Marcel Iancu (1895-1984). Alt 
curent la care contribuţia românilor a fost destul de importantă este surrealismul. În vestitul 
Manifeste du surrealisme (1924), scris de Andre Breton, Tzara şi Demetru Demetresu-Buzău, 
cunoscut mai mult sub pseudonimul de Urmuz (1883-1923) figurează ca precursori marcanți ai 
curentului surrealist, devenit ulterior unul din cele mai influente în arta interbelică şi postbelică: 
în pictură, sculptură, cinematografie etc. 

Această generaţie a lui Tristan Tzara, Eugen lonescu, Ilarie Voronca (1903-1946), precum 
şi Benjamin Fundoianu (1898-1944) şi Gherasim Luca au sincronizat, fără a exagera, cultura 
românească cub cea occidentală. Prin urmare, din perioada interbelică românii au început să se 
“lecuiască” de anumite complexe de inferioritate culturală față de cultura europeană. Cu toate 
acestea, discuţia din interiorul țării dintre tradiționalişti şi europenişti, o nouă denumire apărută 
alternativ pentru a desemna tabăra modernizatorilor, a continuat în întreaga perioadă interbelică. 
Revista literară “Sburătorul” a reprezentat ultimul curent între cele două războaie. Editorul ei, 
Eugen Lovinescu (1881-1943) şi-a dezvoltat mai pe larg teoria sa în “Civilizația română 
modernă”. Lovinescu susținea teoria sincronismului, conform căreia România trebuia să se 
modernizeze prin preluarea şi adaptarea celor mai bune elemente ale civilizaţiei occidentale. 
Baza teoretică a modernizării economice după modelul occidental european a oferit-o 
redutabilul Ştefan Zeletin (1882-1934) în volumele sale “Originea burgheziei române” şi 
“Neoliberalismul” apărute la mijlocul anilor '20. Zeletin a argumentat, printre altele, că 
România secolului al XX-lea este un produs al investiţiilor la scară largă a capitalului occidental, 

precum şi a dezvoltării concomitente a clasei de mijloc locale care a urmat unirii Principatelor la 
1859. 

De cealaltă parte, tradiționaliştii erau reprezentați în perioada interbelică de revista 
“Gândirea”. Cel mai important editor al ei, Nichifor Crainic (1889-1972) a promovat insistent 
ideea explorării spiritului nativ prin intermediului experienței religioase şi prin evidenţierea 
caracterului profund spiritual al folclorului, considerat a reflecta cel mai bine spiritul românesc 
de veacuri. Crainic şi adepţii săi credeau în necesitatea de a apela la Biserica Creştină Ortodoxă 
în scopul restabilirii verticalității morale a românilor, care ar fi fost influențată negativ, pervertită 
de influenţele occidentale. Alt reprezentant al acestui curent, Nae Ionescu, susținea încă mai 
vehement asemenea idei. El reitera frecvent că un român adevărat trebuie să fie neapărat creştin 
ortodox şi nega celorlalți creştini — uniaţi, catolici, protestanți etc. — “calitatea” de români 
adevărați. La un alt nivel de gândire, tradiționaliştii au dezvoltat aspectul anti-semit din 
ideologia naționalistă românească, un anti-semitism de inspirație sau asemănător celui din 
doctrina nazistă, dominantă în perioada interbelică într-o serie de ţări europene. Evreii, spuneau 
tradiționaliştii, precum Crainic sau Nae Ionescu, sunt agenţi ai capitalismului şi civilizației 
occidentale şi prin ei s-a înfăptuit înstrăinarea românilor de valorile lor tradiționale. Acelaşi Nae 
lonescu susținea ideea potrivit căreia România trebuia să urmeze calea modernizării, dar după 
modelul german, cu alte cuvinte renunțând la instituțiile democratice, care ar fi fost nepotrivite 
spiritualităţii româneşti. În continuarea argumentaţiei, liderul extremei politice româneşti 
interbelice Corneliu Zelea Codreanu considera că democraţia politică şi liberalismul economic 
nu era bun pentru români — anume deoarece “distrug unitatea poporului român, divizându-l în 
diferite partide, care se confruntau unele cu altele şi astfel creând dezbinare şi expunând românii 
în faţa puterii unite a evreilor într-un moment dificil al istoriei”. În viziunea lui Codreanu, un 
sistem pluripartidist era incapabil de a asigura continuitatea în dezvoltarea țării: “ar fi ca şi cum 
într-o gospodărie țărănească proprietarul s-ar schimba în fiecare an, anulând tot ce a făcut 
predecesorul său anterior”. Din punct de vedere economic, Mihail Manolescu a fost cel care a 
formulat principiile cu care se identificau, de care se conduceau, mai bine zis, tradiţionaliştii — 
probabil inspirându-se din modelul corporatist al regimului fascist al lui Mussolini. El considera 
că modelul după care s-au condus țările economic avansate nu este nicidecum potrivit pentru 
țări sărace, precum România. Statul român, spunea Manolescu, trebuia să renunţe la liberul 
schimb şi să protejeze agricultura şi industria. În acest scop, trebuia introdus sistemul corporatist 
în societate şi guvernarea dictatorială pentru a anihila sau chiar elimina tulburările sociale 
provocate de economia liberă de piaţă. 

Au exista, de asemenea, alţi autori care împărtăşeau şi exprimau idei apropiate de cele ale 
lui Nichifor Crainic sau Nae Ionescu, dar nu erau de acord cu concluziile lor, cu felul în care 
trebuia lichidată situația creată. Scriitori sau filosofi precum Lucian Blaga (1895-1961), Adrian 
Maniu (1891-1968), Ion Pilat (1891-1945) sau Cezar Petrescu (1892-1961) recunoşteau şi ei, 
deopotrivă, importanţa creştinismului ortodox în viaţa spirituală şi culturală a românilor, dar nu 
vedeau nimic negativ în sursele occidentale de inspiraţie. În acelaşi timp, cunoscutul sociolog şi 
filosof Constantin Rădulescu-Motru (1868-1957) considera că contrastul dintre stabilitatea vieții 
rustice, pe de-o parte, şi schimbările rapide provocate de civilizația urbană importată din 
Occident trebuie separate din punct de vedere teoretic pentru a fi înțelese mai bine. De aceea, el 
a propus distincția dintre “cultură”, reprezentată de societatea țărănească românească şi 
“civilizație”, reprezentată de Occidentul industrializat. Demn de menționat, printre altele, că 
definiția citată sau, mai bine zis, distincţia dintre cultură şi civilizație dată de Motru în cartea sa 
Românismul: catehismul unei noi spiritualităţi este până în zilele noastre una dintre cele mai 
cunoscute şi acceptate în rândurile cercetătorilor din ştiinţele sociale. 

În anii *30 cu precădere, discuţiile cu privire la identitatea națională, modernizare sau 
tradiționalism, au fost preluate de un grup de intelectuali cunoscuţi sub denumirea de cercul 
“Criterion”, de la revista cu aceiaşi denumire publicată în 1933-1934 la Bucureşti. Mircea 
Eliade, Mircea Vulcănescu, Henri Stahl, lon Comarnescu ş.a., ca să-i menţionăm doar pe unii 
dintre ei — au propus un discurs mai moderat cu privire la ce înseamnă identitatea românească, 
susțineau modelul democratic, occidental de dezvoltare, dar se opuneau importurilor imitative, 
inutile din străinătate. Grupul “Criterion” promova introducerea unor căi modernizatoare care să 
corespundă specificului românesc sau să fie adaptabile la condițiile locale. 

În perioada postbelică, discuţiile la această temă au fost permise doar în contextul 
intereselor regimului comunist. La sfârşitul anilor *60 - începutul deceniului următor au început 
să fie reabilitați, fie şi numai parțial, unii gânditori din interbelic sau de înainte de primul război 
mondial. În 1974, scriitorul şi criticul de artă Edgar Papu publica un articol în revista “Secolul 
20”, în care, din păcate, prelua cele mai extremiste şi mai deşănţate idei ale predecesorilor şi le 
re-injecta în societatea românească. Curentul s-a numit generic “protocronist” şi a lansat idei 
aberante despre cultura şi societatea românească şi relaţiile cu Occidentul. S-a ajuns până la 
teoria potrivit căreia cele mai progresiste descoperiri au fost inițiate de fapt de români, iar 
occidentalii n-au făcut decât să le preia şi să nu recunoască originea lor. Sociologul Ilie Bădescu, 
de exemplu, considera astfel că Eminescu a schițat mai întâi teoria marxistă şi apoi Marx, dar 
lucrările lui n-au putut fi publicate în străinătate şi răspândite la acea vreme (Vezi K. Verdery). 
Protocronismul persistă până astăzi în unele cercuri importante, mai ales cele legate de fostul 
establishment comunist, precum sunt Dan Amedeu Lăzărescu sau Ilie Bădescu şi adepţii lor. O 
discuție recentă şi relativ echilibrată referitoare la modernizarea în spațiul românesc a lansat 
revista “Xenopoliana”, editată de Fundaţia Academică “A.D. Xenopol” din Iaşi. Disputa rămâne 
şi astăzi deschisă, de data această denumirile iniţiale — tradiţionalişti versus occidentalişti — fiind 
schimbate în disputa privind adepții globalizării, a integrării europene, pe de-o parte, şi a 
naționaliştilor, pe de altă parte. 


Lecţia 6 


Ideea Federaţiei Europene între 1919 şi 1939 
6.1. Proiecte de creare a unei Federaţii europene 


Imediat după încheierea primului război mondial, se impune crearea unei noi ordini 
mondiale care să nu permită în viitor declanşarea unor conflicte de asemenea proporţii. Apare o 
structură internațională inedită, Liga Naţiunilor, menită să rezolve disputele între state pe cale 
paşnică, prin intermediul negocierilor. În Europa de Est apar noi state naţionale, iar unele dintre 
ele îşi desăvârşesc unitatea națională. Teritoriul de la Marea Baltică până la Marea Adriatică, 
aparținând anterior Imperiilor țarist, Habsburgic sau german se constituie într-un “cordon 
sanitar” al Occidentului, menit să ţină sub control veleitățile expansioniste ale Rusiei Sovietice, 
precum şi eventuale coliziuni germano-sovietice, care ar fi periclitat sistemul de securitate 
colectivă. 

În acest context, apar o serie de inițiative menite să restabilească rolul Europei prin unirea 
statelor europene într-o federaţie sau confederație de state. Unul dintre primele propuneri în 
acest sens aparține contelui Coudenhove-Kalergi, născut dintr-un tată ambasador al Austro- 

Ungariei şi o mamă japoneză şi devenit cetățean cehoslovac după primul război mondial. El 
publică la Viena în 1922 un manifest întitulat “Paneuropa”, în care îşi exprimă opinia despre 
viitorul Europei în felul următor: “Problema Europei se reduce la două cuvinte — unificare sau 
prăbuşire”. În 1926, reuneşte la Viena congresul de constituire a Uniunii Paneuropene, la care 
sunt prezenţi circa 2000 de delegați din diferite țări europene. Până la urmă, proiectul său n-are 
sorți de izbândă, mai ales pentru că prevede coagularea acestei Uniuni în jurul Germaniei, ceea 
ce evident nu puteau accepta nicidecum Marea Britanie sau Franţa. Alt proiect interesant, dar 
mai puţin cunoscut aparține danezului Heerfordt şi publicat în 1924. Potrivit acestuia, întitulat 
sugestiv Europa Communis, Europa trebuia să se unească într-un stat federal comun, care să 
dispună de o adunare interparlamentară, un director al şefilor de stat înzestrat cu drept de veto, 
precum şi un minister federal responsabil în fața Adunării. Mai mult, danezul prevede o politică 
specială în domeniul agriculturii, precum şi constituirea unei uniuni vamale între statele 
europene. Heerfordt pomea de la premisa potrivit căreia Liga Naţiunilor era un instrument 
ineficace în păstrarea păcii, întrucât ea nu avea mijloacele necesare pentru a evita declanşarea 
războaielor şi pedepsirea imediată a țărilor agresoare — viziune cu adevărat profetică, dacă ne 
amintim de invazia Japoniei, membră fondatoare a Ligii, în China începând cu anul 1932 sau 
agresiunea armată a Italiei împotriva Etiopiei în 1935-1936. Al treilea proiect de integrare 
europeană este lansat de Alexis Leger, secretar general în Ministerul francez de externe, datat cu 
1 mai 1930. Se propunea crearea unei Uniuni Federale Europene, care să includă toate țările 
europene, membre ale Ligii Naţiunilor şi să fie funcționeze ca o organizație regională, în 
conformitate cu articolul 21 al Pactului LN, sugerându-se ca şedinţele ei să aibă loc chiar la 
Geneva, simultan cu cele ale LN. Pentru a evita preeminența unuia dintre statele semnatare, 
preşedinţia Conferinţei europene trebuia schimbată în fiecare an şi exercitată prin rotație. Leger 
preciza: “concepţia despre cooperarea politică europeană trebuie să urmărească acest scop inițial 
— o federaţie fondată pe ideea de uniune şi nu de unitate, cu alte cuvinte, destul de suplă pentru a 
respecta independenţa şi suveranitatea naţională a fiecăruia dintre, asigurându-se în acelaşi timp 
beneficiul solidarităţii colective în reglamentarea chestiunilor politice care privesc destinul 
comunității europene sau al unuia dintre membrii săi”. Cooperarea statelor europene în cadrul 
Uniunii Federale Europene urma să cuprindă diverse sarcini, precum scăderea progresivă a 
tarifelor vamale, construcția unor drumuri transnaţionale, introducerea unui regim european de 
poştă, telegraf şi telefon; încurajarea investiţiilor în regiunile defavorizate din punct de vedere 
economic ale Europei; unificarea sistemului asigurărilor sociale, a normelor de igienă; 
promovarea unei cooperării strânse între universități şi academii etc. Adresat statelor europene 
la 1 mai 1930, ţările interesate erau invitate să trimită avizul lor până în data de 15 iulie acelaşi 
an, când se plănuia o reuniune la Geneva în acest sens, dar proiectul nu a prins contur, probabil 
din cauza rezervelor guvernelor europene privind fezabilitatea lui, mai ales în condiţiile când 
Europa era în toiul crizei economice mondiale şi tendinţa care se profila era acea a ridicării 
barierelor vamale şi de altă natură, nu a reducerii lor. Dintre țările membre ale Ligii Naţiunilor, 
numai Iugoslavia îşi exprimă adeziunea faţă de proiect, Marea Britanie, la rândul ei, reiterează 
interesul pentru menţinerea unor relaţii speciale cu coloniile sale, iar în Germania tocmai se 
profilează schimbări radicale în regimul său politic (la 14 septembrie 1930, Hitler obține primele 
sale succese electorale). 


6.2. Proiecte de integrare propuse de oameni politici renumiţi 


Pe lângă aceste inițiative de uniune europeană, precum este ceea a lui Leger, au existat 
concepții mai limitate şi care se refereau la aprofundarea cooperării dintre statele europene. 

Oameni politici experimentați sprijineau aceste idei, fiind conştienţi că mai mult nu se putea 
realiza la acea vreme. A fost cazul lui Edouard Herriot, liderul partidului radical francez, care 
redactează în 1930 o lucrare în acest sens şi propune crearea unei organizații europene în cadrul 
Ligii Naţiunilor, după modelul Uniunii Panamericane, cu propriile şedinţe şi secretariat 
permanent. Mai cunoscut în epocă a fost însă propunerea ministrului de Externe al Franței 
Aristide Briand, făcută publică pe 7 septembrie 1929 în cadrul celei de-a 10-a sesiuni a Ligii 
Naţiunilor. Briand lansează ideea unei federaţii europene, precizând că “între popoarele care 
sunt grupate geografic, aşa cum sunt popoarele Europei, trebuie să existe un liant federal”, 
pregătit de o idee europeană de secole “care a obsedat imaginaţia filosofilor şi poeților”, dar 
spune că formarea federaţiei nu trebuie să “atingă suveranitatea nici uneia dintre națiunile care 
ar putea face parte din această asociaţie”. Cu alte cuvinte, se propune crearea unui liant federal 
european, dar care să nu pună sub semnul întrebării sau să limiteze suveranitatea statelor 
membre: deci era vorba de o organizație interstatală, nu suprastatală. 


6.3. Iniţiative de colaborare şi integrare regională 
în Europa interbelică 


Alte iniţiative de integrare europeană s-au referit doar la anumite regiuni ale continentului 
şi care purtau amprenta instaurării hegemoniei economice şi politice a unei ţări asupra vecinilor 
săi. Aşa a fost situaţia cu propunerea de constituire a unei Confederații Danubiene în din vara 
anului 1920, prin care Franţa încerca să atragă Austria de partea sa şi să evite astfel unirea 
acesteia cu duşmanul său principal, Germania. Întru realizarea acestui scop, Franţa era de acord 
să ofere Vienei rolul de centru financiar şi economic al bazinului dunărean. Ungaria, pe de altă 
parte, dorea restabilirea Habsburgilor după Tratatul de la Trianon. Speculând ideea pericolului 
roşu şi rolului pe care trebuie să-l dețină Ungaria în “apărarea civilizaţiei occidentale”, 
Budapesta cocheta cu Parisul pentru a crea o federaţie a statelor din regiune sub egida sa, 
promițând francezilor o parte însemnată din exploatarea căilor ferate, executării portului 
comercial al Budapestei, construirea canalului Dunăre-Tisa, precum şi obținerea unui important 
pachet de acţiuni al Băncii generale de credit ungare care controla circa 230 întreprinderi 
industriale. Iugoslavia, România şi Cehoslovacia se opun acestor iniţiative şi ca rezultat cele trei 
țări creează Mica Înţelegere în 1921, având scopul de a contracara tentativele de restabilire a 
Habsburgilor, precum şi a instaurării unei dominații în zonă a Vienei sau Budapestei. 

În deceniul al patrulea al secolului al XX-lea, România va constitui împreună cu 
Iugoslavia, Grecia şi Turcia Înțelegerea Balcanică (1934), menită nu numai să protejeze ţările 
semnatare de agresiunea din partea unei terțe părți, ci şi să integreze anumite sectoare 
economice într-un tot unic, mai ales în domeniul transportului feroviar şi industriei de 
armament. Dar şi aceste iniţiative de integrare europeană regională nu au avut un impact 
important în epocă, parte din cauza tergiversărilor manifestate de unele guverne semnatare, a 
înrăutățirii relaţiilor dintre statele revizioniste şi antirevizioniste, precum şi a sprijinului material 
şi moral inadecvat acordat de Franţa acestor proiecte. 


6.4. De ce nu a fost posibilă integrarea statelor europene 
după primul război mondial? 


Europa a suferit enorm din urma războiului, principalele țări europene transformându-se 
din creditori în debitori faţă de Statele Unite după 1918. Europa îşi pierde, încet cu încetul, rolul 
de lider mondial. Apare nevoia firească de integrare a Europei într-un front comun împotriva 

expansionismului sovietic, dar ideia va începe să se materializeze abia după cel de-al doilea 
război mondial. De ce Europa nu se uneşte în perioada interbelică şi care au fost cauzele ce au 
determinat această situație? Pericolul sovietic, unul dintre factorii care au dus la integrarea 
economică europeană după 1945 exista şi după primul război mondial. Europa interbelică avea 
însă o serie de conflicte mai mult sau mai puţin pronunțate, care n-au permis la acea vreme 
demararea unificării europene, deşi, după cum am văzut, au existat numeroase proiecte în acest 
sens. Principala problemă consta în faptul că țările învinse (Germania, Ungaria, dar şi Austria şi 
Bulgaria) sau care erau nemulțumite de achiziţiile teritoriale acordate la Conferinţa de la Paris 
(cazul Italiei) doreau să-şi recapete teritoriile pierdute şi influența avute anterior, iar țările 
victorioase se pronunțau pentru păstrarea hotarelor existente. Cu alte cuvinte, Europa se împarte 
în două categorii de state: revizioniste şi antirevizioniste. Franța devine principalul pilon al 
păstrării status quo-ului teritorial şi garant al securităţii colective, dar Marea Britanie este 
preocupată mai mult de coloniile sale decât de afacerile europene. Mai mult, pentru a contracara 
instaurarea unei hegemonii franceze pe continent, Londra, dar şi Washingtonul, încurajează 
restabilirea economiei şi influenţei germane în Europa Centrală şi de Sud-Est, alteori “perfidul 
Albion” sprijină expansiunea germană în teritoriile sovietice, invocându-se ideea pericolului 
bolşevic care amenință Europa. Spre finele deceniului al patrulea devine evident că războiul în 
Europa nu poate fi evitat, mai ales pe fundalul consolidării puterii lui Hitler în Germania, 
introducerii serviciului militar obligatoriu (1936), remilitarizării zonei Renane (1936), 
Anschluss-ului (martie, 1938) şi, în cele din urmă, a cuceririi Cehoslovaciei în martie 1939, ceea 
ce a spulberat orice speranță a conciliatorilor occidentali în posibilitatea de a ajunge la o 
înțelegere cu dictatorul nazist. După 1945, Europa unită nu putea fi realizată fără rezolvarea 
conflictului franco-german, aşa cum vom vedea în lecţiile a şaptea şi a unsprezecea. 


Lecţia 7 


Războiul Rece, Planul Marshall şi re-divizarea Europei 


Încă de la Sfârşitul anului 1944, când al doilea război mondial era în desfăşurare, se 
profila apariția unor tensiuni inevitabile între aliaţii din tabăra anti-germană. După cum se ştie, 
Stalin intenționa să creeze din statele Europei de Est un avanpost împotriva unei alte eventuale 
invazii din Occident asupra Uniunii Sovietice. Liderul sovietic mărturisea, astfel, lui Milovan 
Djilas la începutul anului 1945 faptul că “acest război este altfel decât cele anterioare; fiecare 
îşi impune sistemul său politic în teritoriile pe care le ocupă; altfel nu se poate”. Aluzia lui 
Stalin era clară şi precisă: al doua conflagrație mondială a avut, spre deosebire de conflictele 
precedente, un caracter ideologic acut şi, această dimensiune avea într-adevăr să se perpetueze 
chiar şi după încetarea ostilităţilor directe. În plan imediat, apariţia disensiunilor dintre aliați a 
avut ca efect divizarea Europei în două zone de influență: cea occidentală, sub control 
american, iar cea estică şi sud-estică, cu excepția Greciei — sub dominație sovietică. 


7.1. Războiul Rece şi re-divizarea Europei 
Deşi există diferite interpretări cu privire la momentul începerii Războiului Rece, se pare 


că anume lansarea planului Marshall a constituit punctul crucial în conturarea conflictului dintre 
cele două blocuri de state. Lansat de secretarul de stat american, generalul George Marshall, la 5 

iunie 1947, planul menţionat avea scopul de a ajuta economic şi financiar refacerea întregii 
Europe, cu condiția ca ajutorul american să fie administrat de o instituţie colectivă, 
multinațională, deci se creează premise ale unificării europene — pe de-o parte; prin refuzul 
Uniunii Sovietice şi a statelor “democraţiilor populare” din estul Europei de a participa la plan 
însă se realizează practic divizarea continentului în două blocuri ostile — pe de altă parte. Planul 
Marshall prevedea investirea a 22 miliarde dolari SUA în economia ţărilor vest —europene 
numai în perioada 1948-1951. Truman va întâmpina dificultăți în obţinerea de la Congres a 
acestei sume, întrucât ajutorul promis Europei constituia 15 la sută din buget şi 3 % din venitul 
național al SUA. Ca reacţie la planul american, Moscova întemeiază Kominformul în 
septembrie 1947, organizează lovitura de la Praga, în februarie 1948, şi apoi, în iunie, instituie 
blocada Berlinului. Acţiunile agresive ale sovieticilor conving până şi pe cei mai convinşi 
izolaționişti americani să sprijine crearea unei structuri militare internaționale în zona 
Atlanticului care să contracareze şi să descurajeze un eventual atac sovietic asupra părții 
occidentale a Europei. NATO se constituie la 4 aprilie 1949 şi întruneşte inițial 12 state: Franța, 
Marea Britanie, țările Benelux, Canada, Danemarca, Statele Unite, Islanda, Italia, Norvegia şi 
Portugalia. Anume această formulă avea să devină viabilă în perioada postbelică — colaborarea 
transatlantică, proiecte similare care nu vizau participarea Americii fiind sortite eşecului. Aşa a 
fost cazul Comunităţii Europene pentru Apărare (CEA), creată în 1952, care prevedea instituirea 
unei armate europene integrate, nu prinde contur pentru că Adunarea Naţională a Franţei refuză 
să aprobe proiectul în august 1954. Franţa avea să fie de altfel şi ţara care va crea dificultăți în 
cadrul NATO, din cauza ambițiilor liderilor ei, precum şi a unui anti-americanism cultural în 
rândurile intelectualităţii. Mai mult, chiar planul Marshall va fi criticat vehement de unele ziare 
influente de stângă (L'Humanité, de exemplu), din motivul că americanii ar fi avut scopul de a- 
şi impune controlul asupra economiei franceze, de a strangula anumite sectoare care reprezentau 
o concurenţă serioasă pentru produsele americane etc. Asemenea voci, care ar pune sub semnul 
întrebării dominaţia sovietică în Estul Europei nu erau tolerate de Moscova, deşi aici 
întreprinderile mixte, precum sovrom-urile din România — vor exploata aproape un deceniu 
resursele ţărilor din regiune, ca recompensă pentru “eliberare”, dar şi ca plată pentru alianţa cu 
Germania din timpul războiului (cazul României şi Bulgariei, mai ales). 

Din 1949, Washingtonul recunoaşte că linia sa defensivă şi strategică s-a deplasat de la 
Atlantic spre est — apărarea Europei Occidentale este strict necesară păstrării echilibrului 
internațional fragil constituit după 1945. Aria de interes strategic al Americii se extinde treptat la 
alte zone, precum Turcia şi Grecia şi apoi la Asia, doctrina respectivă fiind cunoscută sub 
denumirea de containment (autor George Kennan) sau doctrina Truman. Dacă în plan militar 
europenii n-au reuşit să constituie structuri viabile fără participarea americanilor, în plan 
economic proiecte de integrare economică s-au dovedit a fi destul de fructuoase de la bun 
început. Primul dintre aceste succese a coincis cu crearea Comunităţii Europene a cărbunelui şi 
oţelului (CECO), la 18 aprilie 1951. Iniţiat de ministru de externe francez Robert Schuman şi 
cunoscut sub numele de Planul Schuman, CECO prevedea unificarea industriilor naționale de 
dobândire şi prelucrare a fierului şi cărbunelui sub o autoritate supranațională. O variantă 
asemănătoare propusese cancelarul german Konrad Adenauer încă ianuarie 1949, dar el era 
preocupat mai mult de eliminarea controlului unilateral asupra bazinului minier Ruhr deținut de 
statele occidentale victorioase. Adenauer sugera crearea unei “asociații internaţionale pe bază de 
cooperativă” în care Germania ar intra cu feroasele din Ruhr, Franţa cu minereul său din Lorena, 
precum şi Saarul, Luxemburgul şi Belgia cu toată industria lor grea. Intenţia lui Schuman însă, 
el însuşi ofițer în armata prusacă înainte de 1919 când a devenit deputat în Adunarea Naţională a 
Franţei, avea însă un scop mult mai larg, politic. El dorea ca prin planul său să pună bazele 

lichidării conflictelor seculare dintre Germania şi Franța şi să facă practic imposibilă o viitoare 
confruntare armată dintre cele două ţări vecine. Propunerea concretă se referea la început doar la 
Germania, dar era deschisă altor țări europene care ar fi dorit să adere. Guvernul german, 
consultat în prealabil în mod confidențial, a dat aprobare, aşa cum a procedat Italia şi statele 
Benelux. Marea Britanie a fost însă împotrivă din cauza poziţiei sale tradițional ostile limitării 
suveranității sale naţionale, unei poziţii geografice specifice, dar şi unei relației preferențiale cu 
America care se păstrează până astăzi. 


7.2 Începuturile integrării economice europene 


CECO a luat ființă după zece luni de dezbateri, ceea ce arată că existau puncte de vedere 
diferite asupra statutului acestei comunități, cât şi asupra felului cum va funcționa, dar efortul a 
fost meritat. CECO instituia o piaţă comună a oţelului şi cărbunelui, prin eliminarea: barierelor 
vamale dintre cele şase țări semnatare (Franța, Germania, Italia şi Benelux), a restricțiilor 
cantitative a circulației bunurilor produse din sau cu ajutorul celor două bogății subpământene, 
precum şi a subvenţiilor de stat. Deşi Franţa a inițiat proiectul, ratificarea lui de către Adunarea 
Naţională va dura un timp, întrucât atât comuniştii, cât şi de Gaulle va denunța ideea creării 
CECO. În cele din urmă, Parisul va aproba inițiativa lui Schuman, consiliat de Jean Monnet şi 
Înalta Autoritate supranaţională însărcinată să coordoneze CECO va intra în vigoare la 25 iulie 
1952, iar la 1 mai 1953 Piaţa Comună va fi fost deschisă pentru cărbune, minereu de fier, fier 
vechi şi oţel. Planul lui Schuman ca lua anvergură în anii următori, când la 25 martie 1957, cei 
şase membri CECO semnează Tratatele de la Roma, prin care se creează Comunitatea 
Europeană a Atomului (Euroatom — instituie o politică nucleară comună), precum şi 
Comunitatea Economică Europeană, prin fuziunea CECO şi CEA într-o singură autoritate a 
Pieței Comune care includea de data aceasta toate produsele. 


7,3. Integrarea în Vest şi Est: comparaţie 


Între timp, Estul şi Sud-estul Europei va cunoaşte de asemenea un proces similar, păstrând 
proporțiile, de integrare economică şi militară sub control sovietic pronunţat, nu voalat cum era 
cel american în Occident. Echivalentul CEE în Est va fi Consiliul de Ajutor Economic 
Reciproc, constituit la 25 ianuarie 1949, iar centralizarea forțelor armate din regiune va reveni 
Organizației Tratatului de la Varşovia, semnat la 14 mai 1955. Aceste structuri au consolidat 
relațiile şi au creat o dependență accentuată a ţărilor din regiune una față de alta, dar au 
contribuit la crearea unui clivaj ideologic, economic şi cultural între cele două părți ale Europei, 
fapt care se va menține cinci decenii. În această perioadă, întrucât Stalin nu acceptat planul 
Marshall şi a refăcut Kominformul, unitatea simbolică a continentului a fost reprezentată de 
Consiliul Europei (5 mai 1949), consacrat apărării drepturilor omului şi democrației şi deschis 
practic oricărei ţări europene. 

În comparație cu Vestul Europei însă, țările din Estul Europei vor fi impuse să se 
specializeze în producerea unor mărfuri care să suplinească necesitățile metropolei sovietice. Ca 
rezultat, vor apare conflicte între statele comuniste, primul fiind cel dintre Iugoslavia şi Uniunea 
Sovietică, accentuată după expulzarea lui Tito din Kominform în 1948. Principalul măr al 
discordiei l-a constituit felul în care trebuia construit comunismul, printr-o dezvoltare economică 
independentă sau autonomă de Moscova, sau ca parte componentă a complexului economic 
sovietic, ca o anexă secundară. Asemenea conflict s-a profilat şi între România şi vecinul de la 
Est încă din anii '50 când Gheorghiu Dej îşi consolidează puterea şi, mai mult, reuşeşte să-l 

convingă pe Hruşciov să retragă armata sovietică din țară în 1958, fapt rămas încă slab elucidat 
până astăzi. În ansamblu, populaţia din Estul Europei a sperat în provizoratul dominaţiei 
sovietice un deceniu de la declanşarea Războiului Rece şi Planul Marshall, dar odată cu 
suprimarea Revoluţiei ungare din 1956, occidentalii au lăsat de înţeles că nu vor să rişte o 
confruntare deschisă cu Moscova pentru a recăpăta controlul asupra “cordonului lor sanitar” din 
perioada interbelică. Abia în 1990-1991, după destrămarea OTV-ului, a CAER-ului şi a Uniunii 
Sovietice care au semnificat sfârşitul confruntării ideologice dintre Est şi Vest, au apărut şanse 
reale de a extinde unificarea şi integrarea întregului continent. Cu toate acestea, se observă că 
Europa rămâne încă divizată după un deceniu de la căderea comunismului şi construcția 
europeană întâmpină dificultăți datorate moştenirii celor cinci decenii de Război Rece, 
diferenţelor de ordin economic, cultural şi politic acumulate între timp. În 1987, de exemplu, 
produsul intern brut al Uniunii Sovietice alcătuia doar 44 la sută din cel american, al României — 
29 la sută, în timp ce statele occidentale precum Franţa şi Marea Britanie aveau un PIB per 
capita de 70 la sută din cel al SUA, Germania — de 73 la sută, Suedia — de 77 la sută. State care 
au intrat mai târziu în structurile de integrare europeană şi care aveau un decalaj de dezvoltare 
acumulat de-a lungul istoriei, precum Grecia sau Spania, aveau un indice de 35 şi, respectiv, 47 
la sută. Divizarea Europei, deci, în ultima jumătate de veac, a contribuit la creşterea decalajului 
economic şi social dintre diferite state, cunoscute ca aparținând generic Vestului, sau Estului. 
Situaţia s-a complicat şi mai mult între 1990 şi 1998, când diferenţele de dezvoltare s-au 
majorat, Bulgaria având la 1998 doar 70 la sută din PIB-ul din 1989, Croaţia — 78, România — 
76, Macedonia — 71, lugoslavia — doar 51 etc. 


Lecţia 8 


Iugoslavia comunistă: între Est şi Vest 
8.1 Iugoslavia între 1918 şi 1944 


Iugoslavia apare pe harta Europei la sfârşitul primului război mondial, ca urmare a 
prăbuşirii Imperiului Austro-Ungar, fapt care a permis unirea Serbiei cu celelalte teritorii sud- 
slave într-un stat unic (pe baza ideologiei pan-iugoslave). La început, şi croații şi slovenii în 
marea lor majoritate au salutat formarea noului Regat Sârbo-Croato-Sloven (din 1929 
Iugoslavia), dar ulterior, mai ales croații în frunte cu Stepan Radic, au contestat noua formațiune 
politică care s-a dovedit a fi o Serbie Mare, nu o federaţie de naționalități egale în drepturi. 
Nemulțumirea s-a manifestat şi din partea muntenegrenilor, căror dinastie a fost eliminată cu 
forța la 1918 de către sârbi, dar şi macedonenii nu erau încântați de situaţia lor şi pledau pentru 
unirea cu Bulgaria, ţară de care îi lega aceiaşi comunitate lingvistică. Abia în august 1939 s-a 
reuşit atingerea unui compromis (numit Sporazum) între cele două componente etnice 
majoritare, sârbi şi croați, însă fără efectul scontat pentru că spiritele deja fusese învrăjbite la 
maxim, mai ales prin acordarea sprijinului militar acordat lui Ante Pavelic de către Germania 
nazistă şi Italia fascistă. Aşa încât, al doilea război mondial a surprins Iugoslavia dezbinată 
intern şi nepregătită să reziste invaziei din afară. Au existat trei tabere separate între 1941 şi 
1945: prima o alcătuiau partizanii, conduşi de comunişti în frunte cu Tito; a doua era formată de 
četnici, adepţi ai restabilirii monarhiei — atât partizanii, cât şi &etnicii erau în mare parte sârbi şi 
luptau împotriva regimului de ocupaţie şi, uneori, chiar între ei. A treia grupare era constituită 

din croaţi, grupaţi în jurul lui Ante Pavelić, numiţi ustaši, care a restabilit statul independent 
Croaţia şi lupta de rând cu naziştii şi fasciştii împotriva sârbilor şi altor naţiuni din coaliția anti- 
Axă. În afara Croaţiei, s-au impus partizanii lui Tito, care au reuşit să pună controlul pe aproape 
o treime din fosta Iugoslavie încă de la sfârşitul anului 1942 (Muntenegru, Macedonia, Kosovo 
şi Bosnia-Herzegovina), fără a avea un sprijin deosebit din partea Moscovei sau a Aliaților 
occidentali. Astfel încât, teritoriul țării a fost eliberat cu forțe proprii şi întrucât comuniştii 
organizaseră rezistența, ei apăreau ca unica formaţiune legitimată de a deţine puterea după 
încetarea celui de-al doilea război mondial, iar Tito — devine lider necontestat. Iugoslavia 
devenea unica ţară din Europa de Est în care regimul comunist s-a impus din interior, nu prin 
intermediul Armatei Roşii şi acest lucru va marca întreaga perioadă postbelică a acestui stat. 


8.2. Iugoslavia comunistă şi modernizarea economică 


Tito şi asociații săi apropiaţi, precum Djilas, Kardelj sau Kidric, deşi comunişti convinşi, s- 
au pronunțat însă pentru o variantă proprie de socialism, care să ia în considerație situația 
concretă din fiecare ţară aparte. Iniţial, Belgradul dorea chiar să creeze o federație a statelor 
balcanice, Moscova susținând tacit planul; dar ulterior, Stalin l-a expulzat pe Tito din 
Kominform în vara anului 1948 şi titoismul a ajuns să fie echivalent ca deviere ideologică gravă, 
precum a fost în anii '30 troţkismul şi alte curente. Acest fapt a deranjat mult elita comunistă 
iugoslavă şi ea a început să re-citească marxismul pentru a justifica doctrinar politica lor. 
Atacurile lor s-au centrat asupra unor deficienţe ale sistemului sovietic, precum birocratizarea 
excesivă, centralizarea statului, dar şi natura relației dintre Uniunea Sovietică şi statele 
comuniste. S-a reproşat astfel că sistemul sovietic reprezintă mai degrabă un capitalism de stat, 
decât socialismul; puterea statului creştea, nu se diminua, birocraţii îşi consolidau poziţiile şi se 
mărea distanța dintre guvernanți şi guvernaţi; statele comuniste erau privite ca surse de materie 
primă şi pieţe de desfacere, nu ca parteneri egali, deci URSS avea o atitudine imperialistă. 

Prima decizie importantă — care marchează dezvoltarea Iugoslaviei pe o cale care încerca 
să îmbine ceea ce era mai bun din Est, şi în acelaşi timp, din Vest — este adoptată în iunie 1950, 
referitoare la structura şi modul de gestionare a întreprinderilor din industrie. Ea se baza pe 
autoconducerea muncitorească a întreprinderilor, dar proprietatea era declarată socială, nu 
privată sau de stat. Prin urmare, muncitorii obțineau dreptul de a controla procesul de producţie 
şi de a împarte între ei o bună parte din profit prin intermediul consiliilor muncitoreşti. 
Întreprinderile propriu zise urmau să fie conduse de un director ales de consiliile muncitoreşti în 
comun acord cu sindicatele şi administraţia localităţii. La început însă acest sistem a funcționat 
anevoios: muncitorii proveneau din țărani, erau puţin educați şi experimentați cu munca din 
uzină şi fabrică şi erau preocupați mai mult de beneficiile imediate, precum salarii ridicate etc. 
Altă problemă consta în prerogativele limitate ale consiliilor, controlul fiind în mâinile 
demnitarilor de partid sau a persoanelor nominalizate de partid. Principiile autoconducerii şi 
autogestiunii locale intra însă în contradicție cu principiile economiei planificate. Puterea 
organului central de planificare era limitat de opțiunea autorităţii locale, care îşi stabilea planul 
său în dependenţă de condițiile şi resursele concrete, fapt care crea disfuncționalități frecvente. 
La început, întreprinderile care nu reuşeau să se descurce cu resursele proprii, se bucurau de 
subsidii de stat. În anii *60, ajutorul statului a fost retras şi fiecare întreprindere devenea mai 
motivată să obțină un randament ridicat. 

În ceea ce priveşte agricultura, în primele şase luni care au urmat expulzării lui Tito din 
Kominform (iulie 1948-începutul anului următor), Belgradul a încercat să realizeze o 
colectivizare forțată a agriculturii după model sovietic pentru a nu supăra mai mult Moscova. 

Din 1951 s-a văzut însă că rezistența țăranilor nu poate fi depăşită şi începând cu 1953 se 
renunță oficial la programul de colectivizare, la acea vreme numai 25 la sută din gospodăriile 
ţărăneşti fiind colectivizate. Ţăranii obțin dreptul de a se desprinde de gospodăriile colective şi 
să-şi întemeieze gospodării individuale, dar care să nu depăşească 10 hectare fiecare. Din 
această perioadă Iugoslavia devine o ţară a micilor fermieri, cu avantaje sociale importante 
(păstrarea simțului proprietăţii), dar cu probleme inerente unei agriculturi de tip extensiv, nu 
intensiv. 

Modelul iugoslav de dezvoltare, de tip comunist, dar nu atât de rigid ca cel sovietic s-a 
manifestat şi în atitudinea faţă de artă, literatură şi religie. Exista o marjă de libertate de expresie 
practic de neînchipuit în alte state cu regim comunist. Chiar şi sistemul judiciar era relativ mai 
accesibil oamenilor de rând, cu excepția cazurilor când însăți monopolul sau prestigiul partidului 
(din 1952 — Liga Comuniştilor). Cu toate acestea, apar primii disidenți importanți, precum 
Milovan Djilas, apropiat a lui Tito, care se pronunță pentru aprofundarea reformelor în sensul 
extinderii mecanismelor economiei de piață, dar şi a limitării rolului organizaţiei de partid în 
societatea iugoslavă. Djilas a fost exclus din Comitetul central, apoi din partid, criticat vehement 
de Tito şi acuzat de complicitate cu ideologia burgheză; a fost arestat de numeroase ori, dar a 
publicat câteva cărți în străinătate, printre care cele mai importante fiind Noua Clasă (1957) şi 
Convorbiri cu Stalin (1962). 


8.3. Iugoslavia între Uniunea Sovietică şi Occident 


Relaţiile cu Uniunea Sovietică s-au îmbunătăţit în mai 1955, când Hruşciov a efectuat o 
vizită la Belgrad şi a cerut scuze personale pentru nedreptățile făcute de Stalin. Acelaşi lucru a 
fost reiterat în raportul secret de la Congresul al XX-lea al PCUS, dar în perioada ulterioară 
relaţiile dintre cele două state comuniste au intrat din nou în impas. Iugoslavia nu a intrat nici 
după 1955 în OTV, participând doar în calitate de observator, nu de membru deplin al CAER- 
ului. Mai mult, de la începutul anilor °60 Iugoslavia devine unul dintre liderii mişcării 
internaționale de nealiniere, de rând cu India lui Nehru, Indonesia lui Sukarno sau Egiptul lui 
Nasser. Primul congres de altfel a luat loc chiar la Belgrad, în 1961, ţările nonaliniate refuzând 
să adere la structurile militare sau economice ale celor două blocuri de state, sovietic şi 
american. 

Calea iugoslavă de dezvoltare s-a remarcat şi prin atitudinea flexibilă față de emigrarea 
cetățenilor iugoslavi în străinătate. În 1973, de exemplu, existau peste un milion de iugoslavi 
care lucrau în străinătate, iar peste doi ani cota acestora constituia o cincime din totalul forței de 
muncă din țară. În același timp, Iugoslavia era cea mai deschisă țară din spaţiul est european: 
numai în 1973 peste şase milioane de turişti străini au vizitat ţara, în anii 1976 şi 1977 numărul 
lor scăzând uşor la 5,6 milioane. Reviste precum Borba sau Praxis abordau subiecte care nu 
puteau să fie măcar pomenite în țări vecine precum Albania, Bulgaria sau România. Politica față 
de naţionalităţi a fost de asemenea printre cele mai flexibile nu numai din spațiul comunist, dar 
poate chiar din întreaga Europă. Tito, el însuşi născut din tată croat şi mamă slovenă, a înțeles 
greşelile Belgradului din perioada interbelică şi a încercat să asigure o politică corectă, cu şanse 
egale pentru fiecare naţionalitate iugoslavă, mai ales pentru cele de origine slavă. Sârbo-croata, 
slovena şi macedoneana au fost declarate limbi de stat, întreprinderi industriale subsidiate de 
centru au fost create în regiunile cele mai sărace ale federaţiei, precum Bosnia Herţegovina, 
Macedonia sau Muntenegru, tocmai pentru a reduce discrepanțele de dezvoltare la nivel 
regional în ideea de a evita apariţia tensiunilor dintre diferite republici iugoslave. A introdus de 

asemenea un consiliu din nouă membri, câte unul de la fiecare republică şi regiune autonomă, 
împuternicit să aleagă prin rotaţie un preşedinte care să guverneze ţara după dispariţia sa. 

La 1980 când Tito moare la vârsta de 88 de ani, moştenirea guvernării sale era 
contradictorie. Deşi a reuşit să împace diferite interese conflictuale din societate, apelând doar în 
cazuri extremale la violență, sistemul economic iugoslav — o combinație eclectică între 
modernizarea de tip sovietic cu unele elemente ale sistemului occidental, capitalist de dezvoltare 
— şi-a dovedit ineficacitatea. Chiar dacă populaţia trăia mult mai bine decât alte popoare aflate 
sub regim comunist, la 1980 ţara acumulase o datorie externă enormă, de 15 miliarde dolari 
americani, iar şomajul a atins a zecea parte a populaţiei apte de muncă (aproape un milion de 
şomeri). 


Lecţia 9 


Modernizarea economică în Vestul sovietic: 
cazul Moldovei în context sud-est european 


În lecţia aceasta vom schița principalele caracteristici ale modernizării economice în 
actuala Republică Moldova după cel de-al doilea război mondial. Republica Moldova a fost 
unicul teritoriu balcanic sau sud-est european într-o accepțiune mai largă şi neutră, care nu 
numai că a fost sub control sovietic, dar a făcut parte efectiv din Uniunea Sovietică. De aceea, 
ar fi interesant de evidenţiat unele comparații de rigoare privitor la modernizarea economică 
după modelul sovietic într-o periferie națională vestică a Uniunii Sovietice, pe de-o parte, şi 
politica economică în alte regiuni sud-est europene, dar care se bucurau de o marjă de libertate 
mult mai mare decât o simplă republică sovietică. Impunerea modelului sovietic de dezvoltare a 
avut loc abia odată cu anul 1940, iar apoi după 1944, când Armata Roşie recucerește teritoriul 
dintre Nistru şi Prut şi-l anexează de data aceasta cu acordul aliaților occidentali (în 
comparaţie cu 1940 când actul acesta a fost condamnat de occidentali). Se observă deci că 
atunci când Rusia a fost destul de puternică, soarta unor regiuni est europene, precum 
Basarabia istorică era pecetluită în favoarea Moscovei. 


9.1. Instaurarea puterii sovietice şi dezvoltarea economiei 


În primul an de stăpânire sovietică directă, 1940-1941, modelul economic sovietic a 
început să fie implementat asiduu, dar este firesc într-o perioadă atât de scurtă nu s-a reuşit să fie 
schimbat sistemul capitalist din rădăcină. Deja la 15 august 1940, Sovietul Suprem federal a 
emis două ukazuri importante: “Cu privire la naţionalizarea băncilor, întreprinderilor industriale 
şi comerciale, a transportului feroviar, naval şi a telecomunicaţiilor din Basarabia” şi “Cu privire 
la restabilirea pe teritoriul Basarabiei a legilor asupra naționalizării pământului”. Este greu de 
estimat eficiența sau ineficiența imediată a primului ukaz, se ştie doar că după datele oficiale 
producţia industrială până în iunie 1941 s-a dublat şi că numai întreprinderile care aveau mai 
mult de 20 de muncitori şi un motor de peste 10 c/p erau vizate de legea în cauză. În agricultură, 
pe de altă parte, s-a pretins restabilirea decretului despre pământ din noiembrie 1917, deşi la cea 
vreme până în martie 1918 când Basarabia se uneşte cu România, puterea sovietică nu a reuşit 
să se extindă în provincie. În orice caz, bilanţul primului an de regim sovietic a fost că numai 2,7 

din totalul gospodăriilor agricole erau colectivizate şi abia la sfârşitul anilor "40 situaţia se va 
schimba radical în această privință. 

A doua etapă a impunerii sistemului economic sovietic în Moldova a început după 1944. 
În prima fază, 1944-1946, industria, comerţul, telecomunicaţiile şi transportul au fost 
naționalizate şi cei care au avut de suferit au fost în primul rând etnicii români care deţineau la 
sfârşitul războiului peste 90 la sută din totalul întreprinderilor industriale şi comerciale, ca 
urmare a politicii lui Antonescu de încurajare a întreprinzătorilor autohtoni . În faza a doua, care 
a durat până în 1950, modelul sovietic a fost impus completamente în agricultură. Țăranii erau 
foarte ataşaţi proprietăţii individuale, astfel încât autorităţile au fost nevoite să folosească diferite 
mijloace de intimidare şi de represiune pentru a realiza colectivizarea. Amintim aici de foamea 
din 1946-1947, în urma căreia au murit nu mai puțin de 215 mii de oameni, țăranii care acceptau 
să intre în colhoz fiind ajutaţi de stat să supravieţuiască, cei care erau împotrivă fiind lăsaţi să 
moară de foame. Dar nici chiar această experiență dramatică nu a suprimat voința ţăranilor de a- 
şi păstra loturile lor individuale, precum nu a avut efectul scontat nici introducerea unor 
impozite disproporționat de mari față de gospodăriile individuale în comparație cu cele 
percepute de la gospodăriile colective. În consecință, autorităţile sovietice au considerat necesar 
organizarea unei deportări în masă a elementului numit peiorativ chiaburi (“culaci”) pentru ca 
sistemul agrar să fie totalmente schimbat. În iulie 1949, peste 30 de mii de țărani au fost 
deportați în Siberia şi Asia Centrală. Din acest moment, frica de o nouă deportare de acest gen a 
determinat populaţia rurală a Moldovei să se resemneze şi să intre în colhoz. Astfel, dacă în 
ajunul operaţiei “IUG”, numai circa 20 la sută din gospodăriile agricole erau colectivizate, la 
sfârşitul anului 1949, deci în jumătate de an, deja peste 90 la sută dintre ţărani acceptaseră volens 
nolens să intre în colhoz. 

În ceea ce priveşte economia în ansamblu, primul cincinal (1946-1950) şi-a propus şi a 
realizat aproape în întregime naţionalizarea industriei şi colectivizarea agriculturii. Producția 
industrială s-a dublat, după datele oficiale, şi este posibil să fi fost aşa pentru că la 1940 numai 3 
la sută din economia Basarabiei provenea din industrie. Dar pentru a atinge această creştere a 
fost nevoie de investiţii masive în economia provinciei. În lipse de resurse şi în urma pagubelor 
provocate de război, Moscova a suplinit, de exemplu, în anul 1944 cu 77 de procente bugetul 
noii republici sovietice, iar în anul viitor — cu 54 la sută. Numai în primii ani postbelici, Centrul 
a livrat autorităților din Chişinău 10 milioane de ruble pentru restabilirea a 160 de întreprinderi 
industriale care a suferit pagube sau au fost distruse completamente în timpul celui de-al doilea 
război mondial. 

În al doilea plan cincinal (1951-1955), Consiliul de Miniştri al URSS a luat o decizie 
importantă şi de lungă durată pentru Moldova: specializarea în agricultură şi prelucrarea 
produselor agricole, pentru aceasta livrându-se un miliard de ruble în formă de investiţii capitale, 
precum şi echipament industrial pentru construirea a 100 de întreprinderi de ramură. Este dificil 
de stabilit de ce Moscova a decis să încurajeze specializarea Moldovei anume în agricultură şi 
industria prelucrătoare. Pe de-o parte, condiţiile climaterice şi calitatea solului au îndreptățit 
această decizie. Pe de altă parte, agricultura era călcâiul lui Ahile a economiei sovietice 
din cauza centralizării exagerate şi capriciilor naturii, factori care au adus perturbații serioase 
dezvoltării economice a Moldovei. 

Abia de la mijlocul cincinalului al treilea (1956-1960), mai exact din 1958, statul sovietic a 
acordat o atenţie sporită dezvoltării industriei grele. Din 1964, altă ramură economică neglijată 
anterior, cea a electroenergeticii, a obținut un volum important de investiții. În ansamblu, la 
1969, RSSM a devenit un stat industrial-agrar, sectorul industrial, cu alte cuvinte, livra puţin 
peste jumătate din venitul economic total. Utilizând teoria vestitului economist american Walt 

W. Rostow, anul 1969 a coincis cu decolarea economiei moldoveneşti (take off) sau cu revoluţia 
industrială. Cu toate acestea, la o privire mai atentă, constatăm că industria uşoară şi cea a 
prelucrării produselor agricole, două ramuri strâns legate de sectorul agricol, produceau două 
treimi din totalul producției industriale. Sfârşitul anilor °70 a marcat însă momentul când 
economia sovietică a început să intre într-un declin endemic, ceea ce, evident, s-a răsfrânt şi 
asupra RSS Moldoveneşti şi i-a marcat într-un fel locul său în economia Uniunii Sovietice după 
coeficientul de dezvoltare şi structura, viabilitatea sa structurală. 


9.2. Modernizarea RSSM şi a altor republici sovietice: comparație 


Referindu-ne nemijlocit la nivelul de dezvoltare economică a Moldovei, putem constat 
următoarele. Contribuţia industriei la configurarea venitului naţional s-a majorat dea aproape 17 
ori în decurs de trei decenii, de la 3 la sută în 1940 la peste 50 la sută în 1969. La capitolul 
coeficient de dezvoltare, RSSM se situa pe locul al şaptelea în 1965, cu 0,97 puncte, un punct 
exprimând media unională. După un sfert de veac însă (1990), acest indiciu a scăzut la 0,80, 
Moldova situându-se pe locul al nouălea între celelalte republici sovietice. 

Care ar fi fost factorii care au determinat această situație? După datele oficiale, investiţiile 
de capital în economia RSS Moldoveneşti au crescut de la 9 milioane ruble estimate în 1940 — la 
2064 milioane în 1984, prin urmare creşterea a fost de 230 de ori. Comparativ cu acelaşi indice 
unional, progresul a fost semnificativ. Acelaşi indice pentru întreaga Uniune Sovietică a crescut 
în perioada menţionată de numai 24 de ori. Deci, Moldova a fost favorizată fără îndoială la acest 
capitol, dar care au fost alți factori care au determinat în cele din urmă scăderea coeficientului de 
dezvoltare economică în ansamblu? În primul şi în primul rând, întrebarea care se ridică se 
referă la eficiența economică a acestor investiţii. În Uniunea Sovietică în întregime, eficiența 
economică a crescut de 7,7 ori între 1940 şi 1980. În acelaşi timp, indicatorul respectiv pentru 
RSSM era echivalent cu doar 4,5, economia moldovenească situându-se pe locul al 13-lea, 
numai Tajikistan şi Uzbekistan având un indice mai redus dintre toate republicile sovietice. 

Alte cifre care ar putea să ne ajute să ne creăm o imagine mai clară asupra situaţiei se 
referă la numărul angajaţilor în economia republicii, în comparaţie cu alte republici unionale. 
Este ştiut faptul că regimurile comuniste au încercat să acorde o importanță egală atât asigurării 
cu locuri de muncă pentru toţi cetăţenii sovietici, cât şi eficienţei economice. Pentru un specialist 
în domeniu, dar nu numai, era clar de la bun început că atingerea unui asemenea obiectiv se 
mondială (în termenii calităţii lor, evident). În acelaşi timp, acordarea atenției numai sau 
prioritar eficienței economice şi neglijând aspectele sociale putea crea pericole în măsură să 
perturbeze întreaga societate, deci şi economia în ansamblu. În Moldova Sovietică s-a întâmplat 
însă vice versa — atenţia predilectă acordată asigurării locurilor de muncă a dus la neglijarea 
eficienţei economice şi la coeficientul de dezvoltare economică în general. Situaţia se prezintă, 
mai exact, în felul următor. Numărul angajaților din RSSM a crescut de 16 ori între 1940 şi 
1984, în timp ce în Uniunea Sovietică per total numai de 5 ori. Prima concluzie importantă care 
poate fi formulată este că Moldova a suferit, mai mult decât alte republici de plănuirea incorectă, 
mai ales la capitolul număr de persoane angajate în economie. Întrucât Moldova avea o 
densitate demografică mult mai ridicată decât a Uniunii, practic cea mai ridicată dintre toate 
republicile federale — 124 de oameni la km” în 1989 şi fluxul de migranti spre Moldova a depășit 
numărul celor care plecau în alte regiuni — este clar că ineficiența economică în termenii 
angajării cetățenilor fără o raționalitate economică — avea cauze obiective (natalitatea sporită), 

dar şi subiective (migraţia necontrolată sau dirijată spre Moldova). Numai în perioada 1959- 
1970 s-a estimat că spre Moldova au imigrat 130 de mii de oameni. 

Dar se pare că numărul ridicat de migranţi spre Moldova, în condițiile în care Rusia şi alte 
republici duceau lipsă de resurse umane pentru exploatarea economiei lor, a fost o cauză deloc 
neglijabilă în configurarea coeficientului de dezvoltare al republicii şi totodată, dat fiind 
politizarea excesivă a relaţiilor interetnice în societatea sovietică. Mai întâi de toate, era normal 
ca Centrul să încurajeze sau să treacă cu vederea fluxul continuu spre Moldova, o regiune cu o 
majoritate absolută românească şi potenţial recalcitrantă. Nu ştim exact numărul celor nou 
veniți, dar întrucât proporţia etnicilor români descreşte de la 65,4 la 63,4 între 1959 şi 1989 şi 
moldovenii aveau unul din cele mai ridicate indicii de natalitate — este evident că fluxul de 
imigranți a fost continuu şi a depăşit numărul celor care plecau din Moldova spre alte regiuni ale 
Uniunii Sovietice. 

Deci, a doua concluzie majoră care se poate deduce privitor la coeficientul de dezvoltare al 
Moldovei, mai exact la nivelul său scăzut, se referă la politica naţională a statului sovietic, la 
promovarea acestei politici prin mijloace economice care s-au dovedit a fi în detrimentul 
dezvoltării anumitor regiuni (pe lângă deficiențele endemice ale economiei sovietice au fost, 
deci, şi asemenea factori suplimentari). Există şi alte fapte care ne îndreptăţesc să afirmăm că 
politica economică sovietică avea tangenţe cu politica naţională sovietică. În 1984, de exemplu, 
proporția de etnici români care dețineau posturi înalte de conducere în industrie era de numai 8,6 
la sută raportat la cele 64 procente care le reveneau din populaţia totală. Mai mult de 90 la sută 
erau ruşi, ucraineni etc. Pe de altă parte, proporția etniei majoritare în posturile de conducere din 
agricultură s-a ridicat de la 30 în 1964 la 70 la sută în 1984. Se observă, prin urmare, că 
moldovenii erau favorizați numai în agricultură pentru că la sat locuiau de fapt majoritatea 
comparaţie cu oraşul, unde fondurile, spațiul locativ de tip modern ofereau oportunități mult mai 
sporite şi unde centrul avea interese strategice de a întări elemente etnice loiale. Pe de altă parte, 
dacă etnicii români ar fi deținut majoritatea posturilor cheie din industrie, deci din localitățile 
urbane, ei ar fi încurajat mai degrabă angajarea rudelor sau celor de aceiaşi etnie, fapt care 
contrazicea intereselor de termen lung ale Moscovei în regiune. 


9.3. Modernizarea economică a Moldovei 
în context sud-est european 


Dintre ţările sud-est europene care au promovat o politică economică asemănătoare celei 
din Moldova Sovietică, cu excepția dimensiunii naționale, putem menționa în primul rând 
Bulgaria. Această ţară a dezvoltat şi ea o economie bazată mai ales pe agricultură, devenind o 
anexă agricolă şi servilă față de Moscova. Mai mult, la un moment dat Bulgaria a dorit să devină 
a 16-a republică unională sovietică, dar lipsa contiguităţii teritoriale, dar şi protestul țărilor din 
regiune, în primul rând la României şi Iugoslaviei recalcitrante, au determinat abandonarea 
acestui proiect. Amintim aici şi de faimosul plan Valev din 1964 care propunea transformarea 
României în anexă agricolă a blocului de state comuniste, dar care a întâmpinat un protest 
vehement din partea autorităților româneşti. Cu toate acestea, Bulgaria se bucura de statutul de 
ţară independentă, cu o economie mai bine structurată, fapt ce ia permis ca în 1998, de exemplu, 
să obțină un produs intern brut de 69 la sută comparativ cu cel din 1989, Moldova însă atingând 
doar 33 la sută din nivelul anului 1989 peste 10 ani de zile. România, pe de altă parte, deşi 
marcată şi ea de existența unei economii de tip sovietic, a reuşit să dezvolte un nivel relativ 
ridicat şi mai viabil din perspectiva tranziției din deceniul post-comunist care tocmai s-a 

încheiat. PIB-ul său constituia la 1998 circa 76 la sută din cel al anului 1989, mai ridicat ca cel 
bulgăresc tocmai probabil din cauza existenţei unei economii mai puţin dependente de piața 
estică de desfacere, precum şi de structura sa creată în perioada comunistă, mai diversificată, nu 
ca cea bulgară sau moldovenească, specializate aproape exclusiv în produse agro-alimentare. 


Lecţia 10 


Latinitate versus pan-slavism: etnicitate 
şi politică culturală în Moldova Sovietică 


După cum am menţionat deja în lecţia anterioară, Basarabia a fost unicul teritoriu din 
Sud-Estul Europei care a fost inclus nemijlocit în cadrul Uniunii Sovietice, prin comparaţie cu 
celelalte teritorii aflate doar sub dominaţia, nu direct sub controlul sovietic. Din această 
perspectivă, este interesant să vedem care a fost politica unui stat în proporție de 70 la sută 
alcătuit din etnii slave faţă de o minoritate care vorbea o limbă de origine latină, foarte 
aproape de italiana de astăzi şi, în anumite privinţe, mai apropiată de latina veche decât 
italiana însăşi. Cu alte cuvinte, în această lecţie ne propunem să vedem care au fost scopurile şi 
măsurile prin care Moscova a promovat o “politica națională” specifică în Moldova Sovietică. 

Mai întâi de toate, unele precizări terminologice. Despre naţiune, naționalism, etnie şi 
etnicitate am discutat deja în lecţia a 4-a. Rămâne să explicăm deci ce înțelegem prin politică 
culturală. Prin politică culturală înțelegem ansamblul de măsuri adoptate de un stat sau un 
regim politic faţă de multiple aspecte, precum construcţia lingvistică, scrierea istoriei etc., dar 
şi față de minorităţi etnice, religioase, lingvistice sau rasiale — fie de integrare-asimilare, fie de 
încurajare a identităţii lor, în dependență de factori interni şi externi (vezi K. Verdery, 1995). 


10.1. Basarabia: scurt istoric (până la 1940) 


Pentru a înţelege mai bine politica culturală, într-un sens mai larg politica sovietică față de 
naționalități, cu referire la Moldova în special, să facem un scurt istoric al provinciei. Anexată de 
Rusia în 1812, Basarabia nu a participat la construcţia națională românească începută la 1859, 
când Moldova de Vest şi Muntenia se unesc într-un stat comun. Acest lucru a determinat, în 
mare, specificitatea basarabeană, aflată timp de mai mult de un secol sub administraţie imperială 
rusească. La începutul secolului al XX-lea avem deja mărturii concludente că Basarabia era 
profund rusificată din punct de vedere lingvistic etc. (vezi Emmanuelle de Martone, Nicolae 
Iorga, de exemplu). Dat fiind faptul însă că majoritatea populației trăia la sate limba s-a păstrat 
totuşi, şi, prin urmare, specificul naţional, în forma sa regională, moldovenească. La 1918, 
Basarabia se separă de Rusia bolşevică şi se uneşte cu România, pe baza dreptului popoarelor la 
autodeterminare, noua religie a secolului al XX-lea. S-a contestat adeseori legitimitatea deciziei 
Sfatului "Țării din 27 martie, dar nu trebuie de uitat că şi adunarea naţională a polonezilor şi a 
popoarelor baltice au fost întemeiate pe aceleaşi principii — popoare a căror independență Rusia 
Sovietică a recunoscut-o. De asemenea, trebuie de evidențiat că partidele importante din 
provincie au recunoscut legitimitatea Sfatului Țării, inclusiv primarul Chişinăului, Sinadino, de 
origine greacă, precum şi conducerea locală a bisericii ortodoxe ruse. Prin urmare, alte 

consideraţii decât cele invocate în mod oficial de către Moscova au stat la baza acestei atitudini, 
de nerecunoaştere a unirii din martie 1918. În primul rând, după cum au recunoscut diplomaţi 
sovietici în perioada interbelică, era vorba de asigurarea securității oraşului Odesa, cel mai mare 
port sovietic la Marea Neagră, precum şi de nevoia accesului la gurile Dunării, cel mai 
important fluviu european. În acest sens, Moscova nu a recunoscut niciodată apartenența 
Basarabiei la România şi a încercat prin diferite mijloace, să facă propagandă internațională cu 
privire la “problema Basarabiei”, apelând la autorități care simpatizau cauzei comuniste precum 
Henri Barbusse şi alții. Un eveniment cu bătaie lungă a fost constituirea RASSM pe malul stâng 
al Nistrului, la 10 octombrie 1924. Întrucât majoritatea populaţiei “noului stat sovietic” era 
alcătuită în proporţie de 30 la sută din etnici români, măsura a avut din start un caracter politic — 
de a justifica pretenţia asupra Basarabiei în vederea “unificării poporului moldovenesc”, dar şi, 
s-a spus, în intenţia de a slăbi naționalismul ucrainean. Începând cu mijlocul anilor *20, cadrele 
locale moldoveneşti au fost promovate în detrimentul celor de origine slavă în instituţii culturale 
cu precădere, dar şi în cele de partid şi sovietice. Chiar dacă populaţia românofonă se identifica 
la acea perioadă drept moldoveni, Moscova i-a recunoscut aparținând poporului român, aşa cum 
dovedeşte recensământul sovietic din 1926. Un alt moment l-a constituit introducerea 
alfabetului latin în perioada 1932-1937 şi permisiunea de a introduce o limbă literară similară 
celei vorbite în România, bazată pe împrumuturi masive din latină şi alte limbi neolatine. După 
1937 însă, Moscova a schimbat politica sa anterioară, promotorii românizării fiind executați ca 
duşmani ai puterii sovietice. S-a revenit la rusificare, mai degrabă la rusificarea lingvistică şi, în 
ansamblu, se observă că politica culturală promovată de sovietici în RASSM a avut un caracter 
incoerent, principalul motiv al revendicării Basarabiei fiind cel de ordin social — eliberarea 
muncitorilor şi ţăranilor de sub dominaţia burgheziei, nu argumentul național sau etnic. 


10.2. Re-instaurarea puterii sovietice (1944) şi începutul 
construcţiei “naționale” sovietice 


După 1944 însă, justificarea ideologică şi socială a pretenției sovietice față de Basarabia a 
devenit caducă, pentru că România intră în sfera de influență sovietică şi, în ultimă instanță, 
devine republică populară în decembrie 1947. Din acest considerent, teoria despre națiunea 
moldovenească ca națiune deosebită de cea românească este percepută ca o conceptualizare 
coerentă din punct de vedere politic de către oficialităţile sovietice, chiar dacă neloială şi 
nedreaptă în termenii relațiilor dintre două state comuniste vecine. Noua identitate națională 
moldovenească trebuia să aibă trăsăturile sale distincte, primul pa fiind introducerea alfabetului 
chirilic în locul celui latin, după care a urmat construcţia națională moldovenească prin 
infiltrarea masivă a cuvintelor de origine slavă în detrimentul celor de origine latină. O nouă 
identitate trebuia să aibă şi eroii săi, în acest sens încă în octombrie 1944 în cadrul manifestării 
dedicate celei de-a 20-a aniversare a RASSM, predecesoare RSSM, unele personalități ale 
Moldovei medievale au fost invocate drept reprezentanți de marcă ai națiunii moldoveneşti. 
Printre ei se numărau Ştefan cel Mare, Vasile Lupu, Petru Rareş şi Dimitrie Cantemir — 
declaraţi reprezentativi pentru moldoveni pentru că ar fi promovat o politică de prietenie faţă de 
Rusia! Următoarea etapă a constituit-o reabilitarea, mai ales după 1955, a clasicilor literaturii 
româneşti, considerați a fi întemeietori ai literaturii naționale moldoveneşti — Eminescu, 
Creangă, Alecsandri, Alecu Russo, Miron Costin, Milescu Spătaru, Hasdeu etc. De reținut că 
personalitățile în cauză proveneau în exclusivitate din teritoriile Moldovei istorice, iar unii care 
au exprimat atitudini antiruseşti au fost iertați din diferite motive: Eminescu, pentru ideile sale 
din “Împărat şi proletar”, Creangă pentru atitudinea sa antibisericească şi poziția sa matură din 

“Moş Ion Roată şi Unirea” etc. Chiar dacă multe opere ale clasicilor au fost cenzurate şi unele 
cuvinte care sunau prea “româneşte” au fost înlocuite cu regionalisme sau arhaisme, actul a 
avut o importanță decisivă pentru limba română din RSS Moldovenească. În general, 
tentativele Moscovei de a crea o identitate distinctă în regiune se bazează pe o teorie răspândită 
în Occident, potrivit căreia etnicitatea se consolidează pe baza tradiţiei istorice de apartenență la 
acelaşi stat — în cazul Moldovei, fiind invocată experienţa statului medieval moldovenesc 
întemeiat la 1359. Pentru a da soliditate acestei intenţii, Moscova avea nevoie şi de concursul 
intelectualităţii basarabene care, reprezentând capitalul simbolic al societăţii, urma să acorde 
legitimitate morală noii identități naționale. În acest context, doi membri ai Partidului Comunist 
din România interbelică, originari din Basarabia, au fost promovați în posturi de conducere 
importante din punct de vedere cultural. Primul, Emilian Bucov, a devenit adjunct al 
Preşedintelui Sovietului de Miniştri din RSSM, responsabil cu probleme culturale, iar al doilea, 
Andrei Lupan, a fost numit preşedinte al Uniunii Scriitorilor din Moldova. Cu toate acestea, 
majoritatea posturilor-cheie din sfera culturală rămâneau în mâinile unor persoane verificate 
anterior de Centru — ruşi, ucraineni sau moldoveni transnistreni. În ianuarie 1947, de exemplu, 
din totalul de 37 instituţii de cultură numai 6 erau conduse de moldoveni basarabeni. Loialitatea 
intelectualilor locali față de puterea sovietică trebuia verificată din timp în timp, alteori chiar 
pusă la îndoială. Din punctul de vedere al autorităţilor sovietice absolut toţi cei care studiaseră 
nu numai în România, dar şi în oricare altă ţară, erau suspectați de ostilitate împotriva 
regimului. 

Conducerea locală avea şi alte motive pentru a fi neliniştită. Problema reintroducerii 
alfabetului latin a devenit stringentă pentru intelectualii locali. Ea a fost ridicată public pentru 
prima dată în 1961, la conferința romaniştilor sovietici (Chişinău, 19-21 iunie), de către I. 
Vasilenco şi A. luraş. La aceiaşi conferință, un romanist sovietic — D. Mihalci — a admis că “am 
recunoscut şi eu existența limbii moldoveneşti aşa cum mi se dictase de sus”. De aceea, “din 
punct de vedere politic limba moldovenească există, dar din punct de vedere al lingvisticii este 
un nonsens”, a adăugat D. Mihalci. În 1965, la 14-15 octombrie, Uniunea Scriitorilor din 
Moldova, într-o şedinţă publică (Congresul al III-lea al USM), la care au asistat şi studenți de la 
instituţiile superioare de învățământ, re-pune în discuţie problema revenirii la alfabetul latin. 
Acest lucru a fost posibil datorită faptului că s-a creat o generație de intelectuali care au 
beneficiat de “dezgheţul” hruşciovist şi care ştiau că timpurile lui Stalin trecuseră demult. 
Biroul politic al Partidului Comunist din Moldova a luat în discuţie problemele ridicate la 
Congresul Scriitorilor abia la 13 decembrie. Astfel, s-a apreciat că mulţi scriitori nu înțelegeau 
să elucideze adecvat, de pe poziţii de partid, problemele existente în societate şi că mulți dintre 
cei care au luat cuvântul la Congres s-au pregătit din timp să ridice probleme de ordin național. 
Rezoluţia Biroului era următoarea: “Să se recunoască faptul că al treilea Congres al scriitorilor 
din Moldova s-a desfăşurat, din punct de vedere organizatoric şi politic, la un nivel scăzut. De a 
condamna tendințele naționaliste evidențiate în cuvântările scriitorilor Busuioc, Malarciuc, 
Druţă, Cimpoi, precum şi atitudinea incorectă față de critica de partid, alte manifestări 
nesănătoase.” La rândul său, Bodiul condamnase personal felul în care s-a organizat şi 
desfăşurat adunarea scriitorilor basarabeni, în noiembrie 1965, afirmând că revendicarea de 
revenire la alfabetul latin era îndreptată împotriva prieteniei dintre popoarele sovietice. Prin 
urmare, se observă că destalinizarea începută de Hruşciov avea anumite limite clare, atât în sens 
politic, după cum a menţionat Hannah Arendt încă în anii ‘50, cât şi în sens cultural şi național. 
Aşa cum regimul sovietic nu putea să existe fără o dictatură de partid, pretinsă a fi o societate a 
întregului popor, aşa şi în cazul Basarabiei, justificarea apartenenței acesteia la Uniunea 
Sovietică consta în a arăta, contrar realităţii, că populaţia locală alcătuia o etnie distinctă de cea 

românească şi, până una alta, de fapt, alfabetul chirilic era unica diferență între română şi 
“moldovenească”. În această ordine de idei, devine mai clar de ce regimul a insistat să păstreze 
această diferență formală şi de ce intelectualii basarabeni s-au pronunțat împotriva alfabetului 
chirilic: era vorba de implicaţiile de durată ale alfabetului chirilic asupra vorbirii, pronunției 
etc., mentalități în ultimă instanță, şi nu faptul ca atare în sine. De aceea, putem spune că 
cererea deschisă a scriitorilor de restabilire a alfabetului latin la mijlocul anilor ‘60 a 
reprezentat punctul culminant al seriei de încercări de a reveni la denumirea corectă a limbii 
vorbite de majoritatea populației locale, implicit şi a recunoaşterii apartenenţei acesteia, de 
facto, la națiunea română. Faţă de persoane cât de cât cunoscute publicului cititor, precum erau 
atunci Gheorghe Malarciuc, Aureliu Busuioc, Ion Druţă şi Mihai Cimpoi, evidențiaţi de Biroul 
Comitetului Central ca fiind principalii exponenți ai curentului ce milita pentru revenirea la 
alfabetul latin, regimul a ales o atitudine prudentă. Ei trebuiau să-şi facă autocritică, să înțeleagă 
faptul că aceasta era limita care nu putea fi depăşită. 


10.3. România ceaușistă şi rezistenţa basarabeană 


Impactul schimbărilor din România (1964-1971) nu a fost deloc neglijabil pentru 
societatea basarabeană. Cenzura sovietică, pe de altă parte, devenise mai permisivă în 
comparaţie cu perioada precedentă. Astfel, în anul 1963 în republică au fost introduse 278 000 
cărţi româneşti cu litere latine. După doi ani de zile, cifra s-a ridicat la 506 000 exemplare. În 
anul 1966, 107 340 publicaţii periodice străine, cu 69 000 mai mult decât în 1963, ajungeau la 
cititorul basarabean. Dintre acestea, 70% sau 75 138 exemplare alcătuiau publicaţii venite din 
România, în timp ce alte 4387 exemplare proveneau din China şi Albania. Consecințele 
“disidenţei” României şi proliferarea publicaţiilor despre situația românilor basarabeni în 
străinătate a avut însă un caracter echivoc şi acum este dificil de apreciat dacă au fost mai mult 
pozitive sau negative. Se pare totuşi că efectele negative au predominat pentru că mijloacele de 
promovare a vechii politici -- de demonstrare a existenței unei naţiuni “moldoveneşti” prospere 
şi egale în drepturi cu cele ale altor naţionalităţi sovietice au devenit treptat mai sofisticate, dar 
şi mai insistent promovate. 

În al doilea rând, alt factor important care a determinat caracterul oarecum special al 
politicii etnoculturale sovietice în Basarabia în perioada 1970-1985 a fost descoperirea, în 1970, 
a organizaţiei antisovietice numită “Frontul Naţional Patriotic”, întemeiată în 1969. Creată la 
inițiativa lui Alexandru Usatiuc şi Gheorghe Ghimpu, organizaţia îşi propusese obiectivul de 
unire a RSSM cu România, invocând faptul că atât România, cât şi Uniunea Sovietică erau state 
socialiste. După ce Usatiuc i-a prezentat personal unui consilier de-a lui Ceauşescu la Bucureşti 
în iunie 1970 o scrisoare în acest sens, în luna următoare principalii membri ai organizaţiei au 
fost arestați şi au primit termene de detenţie cuprinse între 4 şi 9 ani. Alte detalii privitoare la 
organizaţie le vom discuta în capitolul al V-lea. Aici ne interesează numai atitudinea regimului 
şi consecințele probabile ale cazului amintit pentru politica etnoculturală ulterioară. Se pare că 
după descoperirea “Frontului Naţional Patriotic” regimul devine mai suspect față de basarabeni 
şi “grija” de a arăta şi “îngroşa” diferențele dintr-o parte şi alta a Prutului devin din ce în ce mai 
pronunțate. Astfel, unii istorici au avut impresia că din 1970 până în 1975 s-a încercat 
impunerea şi mai vehementă a teoriei despre existența unei “limbi moldoveneşti independente” 
prin intermediul presei şi literaturii. Existau indici care arătau, în acest sens, apropierea 
progresivă de alte popoare sovietice. Unul dintre aceştia a fost scăderea tirajului la cărți, reviste 
şi ziare în limba “moldovenească”: în 1970 literatura publicată în limba “moldovenească” 
constituia 51,0% din total, în timp ce în 1978 — doar 46,6%. Tirajul de reviste în limba 

“moldovenească”, la rândul său, scade în aceeaşi perioadă de la 53,7% la 50,7. Mai mult, anume 
din cauza evenimentelor petrecute la hotarul anilor *60-'70, se presupune că Ivan Ivanovici 
Bodiul ar fi ordonat plantarea unor copaci înalți pe malul Prutului în aşa fel încât să existe şi un 
contrast geografic între România şi RSSM. 


10.4. Perestroika şi mişcarea de eliberare naţională 


Accederea în funcţia de secretar general al PCUS a lui Mihail Gorbaciov, în aprilie 1985, a 
însemnat o încercare disperată a regimului sovietic de a-şi reface imaginea de campion al 
progresului şi libertăţii popoarelor şi a determinat, în următorii ani, renunţarea la tezele “politicii 
naționale” din perioada lui Stalin, printre care se număra şi teza despre existența națiunii 
“moldoveneşti”. Gorbaciov nu a avut experienţă în domeniul relațiilor interetnice şi n-a luat în 
concordanță cu dogmele marxist-leniniste, conducătorul sovietic aprecia, la începutul venirii 
sale la putere, că aplanarea problemelor economice va eradica de la sine şi problematica 
națională. Noul program al PCUS din 1986 reitera discursul brejnevist: “Rezolvarea problemei 
naţionale este o realizare epocală a socialismului. Conflictele etnice au devenit reminiscențe ale 
trecutului îndepărtat şi prietenia frățească, cooperarea şi asistența mutuală a tuturor popoarelor 
din URSS a devenit un mod de viaţă”. Demonstrația rebelă de la Alma-Ata din anul următor, în 
legătură cu substituirea unui cazah cu un rus la postul de prim-secretar al partidului din 
republică, continuată cu manifestări similare de solidaritate şi ataşament față de valorile 
naţionale în Georgia, republicile baltice etc., au marcat evoluţia ulterioară, în ultimă instanță, 
destinul istoric al Uniunii Sovietice. În Moldova, ponderea românilor în nomenclatura CC al 
PCM se ridicaseră la 54 la sută în 1987 în comparație cu doar 42,5 la sută în 1967. În rândurile 
comuniştilor, ponderea aborigenilor constituia în 1989 48,8 la sută în comparaţie cu numai 35,1 
la sută în 1965. Cota lor se ridicase şi în guvern, de la 37,7 la sută în 1965 la 48,6 în 1984. Cu 
toate acestea, este dificil deocamdată să stabilim cu exactitate vre-o legătură directă între 
creşterea ponderii românilor în organele de conducere ale republicii şi relativa uşurinţă cu care 
s-au impus schimbările radicale în perioada anilor 1988-1989. 

Rolul esenţial în redeşteptarea conştiinţei naționale din Basarabia a revenit scriitorilor, 
anume generației de scriitori care au fost studenți în perioada reabilitării clasicilor literaturii 
române din anii '50 şi care au inițiat deschis ideea revenirii la alfabetul latin încă din 1965. 
Adunarea Generală a Uniunii Scriitorilor din 18-19 mai 1987 a ales un nou comitet de 
conducere, alcătuit din personalități marcante ale literaturii româneşti din Basarabia, precum Gr. 
Vieru, N. Dabija, N. Esinencu, D. Matcovschi, V. Romanciuc, S. Saka, I. Vatamanu, P. Cărare, 
V. Vasilache ş.a. Deşi în funcţia de prim-secretar al Uniunii Scriitorilor a fost ales I. C. Ciobanu, 
unul din întemeietorii romanului sovietic moldovenesc, secretari activi au devenit poetul Ion 
Hadârcă şi criticul literar Mihai Cimpoi, două personalități cu merite deosebite în evoluţia 
ulterioară a evenimentelor. Alte organizații care au contribuit la revigorarea spiritului național 
au fost cenaclul literar “Alexei Mateevici” şi “Mişcarea democratică pentru susținerea 
restructurării”, evoluată în septembrie 1988 în Frontul Popular din Moldova. Aceste mişcări au 
fost sprijinite iniţial chiar de regimul Gorbaciov, în scopul contracarării inerției nomenclaturii 
conservatoare, refractară faţă de “glasnost” şi democratizare. Preocupate la început de probleme 
ecologice şi de restructurare a sistemului comunist, aceste mişcări au dobândit treptat un 
accentuat caracter naţional şi au ieşit de sub controlul instituţiilor de stat care le protejau şi 
supravegheau anterior. 

Limba este criteriul esenţial, cu puţine excepții, care determină apartenenţa la o comunitate 
etnică. În Basarabia problema limbii a bulversat arena politică, devenind problema principală în 

discursul politic. În perioada 1988-1989, apogeul mişcării naţionale, s-a pus problema trecerii 
limbii “moldoveneşti” la alfabetul latin, declararea acesteia drept limbă oficială, majorarea 
numărului de ore de predare în limba română în şcoli şi universităţi etc. O dată cu publicarea 
articolului “Veşmântul ființei noastre” de Valentin Mândâcanu, problema limbii, precum şi 
altele legate de aceasta, de reconsiderarea perioadei comuniste din prisma “politicii naționale” 
sovietice în Basarabia şi efectele acesteia asupra vorbirii, în ultimă instanță asupra mentalități 
basarabenilor a început să fie discutată pe larg în societatea basarabeană. În această ordine de 
idei, se poate spune că una dintre caracteristicile esenţiale ale “mişcării de eliberare naţională” 
din RSSM a fost naționalismul lingvistic. 

Sub presiunea opiniei publice, Plenara Comitetului Central al PCM, din 27 aprilie 1988, a 
discutat problema limbii. Prim-secretarul Simion Grossu, situat pe poziţii conservatoare, a 
pledat pentru păstrarea bilingvismului ““moldovenesc”-rus. El nu a acceptat oficializarea limbii 
române şi trecerea la alfabetul latin, invocând greutăţi economice şi justificări internaționaliste. 
În scurt timp, autoritatea acestuia va fi eclipsată de ascensiunea unuia dinte secretarii CC al 
PCM, Mircea Snegur, care a hotărât să nu se împotrivească valului de nemulțumiri, ci să devină 
unul din simbolurile noilor vremuri. Snegur a fost ales la 30 iulie 1989 preşedinte al Sovietului 
Suprem al RSSM şi chiar a doua zi a participat la un miting organizat de Frontul Popular din 
Moldova, ceea ce a constituit un act de mare curaj în conjunctura perioadei. 

Partidul pierde treptat controlul asupra situaţiei şi este nevoit să cedeze în fața 
revendicărilor din ce în ce mai insistente din partea societății civile. Astfel, încă la 31 octombrie, 
Conferința lingviştilor romanişti din URSS adoptă o rezoluţie prin care cere revenirea la 
alfabetul chirilic şi recunoaşterea denumirii de limbă română. Printre cei care au votat rezoluţia, 
menționăm pe R. Piotrowski, B. Solnţev, V. Mihalcenko, E. Volf, V. Akulenko, L. Grişin. 
Aceştia au propus eliminarea glotonimului “moldovenească”, împotrivă exprimându-se doar I. 
D. Ceban, unul dintre promotorii cei mai fervenţi ai “moldovenismului”, originar din 
Transnistria. Alţi doi scriitori ruşi din Moscova au sprijinit oficializarea limbii române şi 
trecerea la alfabetul latin - Vladimir Gusev şi Iurii Kojevnikov, sosiți la Chişinău la sfârşitul 
lunii noiembrie 1988 cu prilejul manifestărilor dedicate scriitorului Ion Druţă. Punctul culminant 
al mişcării de eliberare naţională al românilor basarabeni a fost marcat de zilele 27 august şi 31 
august 1989. La 27 august este convocată prima Mare Adunare Naţională în piaţa centrală din 
Chişinău, la care participă peste 500 000 de reprezentanţi din toate raioanele republicii, şi care 
declară suveranitatea naţional-statală a RSSM, oficializarea limbii “moldoveneşti”, trecerea la 
alfabetul latin, revenirea la tricolor şi simbolurile naţionale. La 31 august sesiunea Sovietului 
Suprem al RSSM adoptă legea cu privire la statutul limbii “moldoveneşti” ca limbă de stat. Dar, 
în general, victoria forțelor naționale a fost parțială pentru că, deşi majoritatea basarabenilor au 
înțeles în cele din urmă falsitatea tezei despre cele două popoare romanice de est, efectele 
îndoctrinării n-au putut şi nu pot fi eliminate într-un timp atât de scurt. 

În concluzie, putem aprecia că trăsăturile şi simbolurile pe care regimul vroia să le 
inoculeze basarabenilor erau, în principal, următoarele: alfabet chirilic, o limbă bazată pe graiul 
moldovenesc, “îmbogățită” cu prisosință cu împrumuturi din limba rusă, numeroase sovietisme, 
ideea unui destin comun cu alte popoare sovietice, ideologie unică, scopul comun de a construi 
societatea comunistă etc. De aceea, orice propunere de a reveni la alfabetul latin sau la normele 
fonetice ale limbii române era privită ca un atentat la simbolurile națiunii “moldoveneşti” şi 
pedepsite ca atare, mai mult, acestea erau apreciate ca un atentat la integritatea statului sovietic. 
Nu întâmplător, deci, doleanțele naţionale ale basarabenilor au fost acceptate doar în forma 
moldovenismului. Tot ce era legat de cuvântul “român”, “România” trebuia combătut şi 
înfățişat în culori negre. Astfel, dacă pentru alte popoare sovietice duşmanul din exterior era 

occidentul capitalist şi burghez, pentru basarabeni, paradoxal, duşmanul era în primul rând 
România, chiar dacă se accentua că era vorba de România “burghezo-moşierească” şi nu de cea 
socialistă. În acest context, existau tensiuni nu numai între statele capitaliste şi cele comuniste, 
între Vest şi Est, dar chiar în cadrul blocului de state comuniste (vezi alte conflicte după 1945 
între țările balcanice: Bulgaria-lugoslavia din cauza Macedoniei; România-Ungaria din cauza 
Transilvaniei ş.a. ). Se observă deci că regimurile comuniste din Europa de Sud-Est au păstrat 
conflictele anterioare, în timp ce în Occident problema Alsaciei şi Lorenei, de exemplu, nu a 
creat tensiuni între Franţa şi Germania, schimbările teritoriale fiind recunoscute a fi definitive şi 
scopul principal declarat — de a consolida regimul democratic şi atingerea unui nivel de creştere 
economică continuă. 


Lecţia 11 


Integrarea europeană de la 1957 la 2007 


După cum am văzut deja în lecţia a şasea şi a şaptea a cursului de faţă, primele încercări 
de a crea o Europă unită apar în perioada interbelică, dar vicisitudinile celor două decenii, 
marcate de urmările primului război mondial şi de tendinţele revanşarde a unor state, precum 
Germania şi Italia, fac imposibilă realizarea în practică a unei federaţii europene. Abia după 
1945, unificarea occidentală europeană capătă contur odată cu ocuparea Estului şi sud-estului 
Europei de către Uniunea Sovietică şi nevoia statelor occidentale de a crea un front comun 
împotriva unei eventuale invazii dinspre Est. Cu alte cuvinte, integrarea europeană devine reală 
şi, mai mult, inevitabilă, în condiţiile Războiului Rece, perioadă în care disensiunile dintre 
statele din Vest cedează în faţa necesităţii comune de apărare. Dar, constituirea unei structuri 
de securitate a Europei Occidentale eşuează definitiv la 1954, când Franţa nu aprobă intrarea 
în Comunitatea Europeană de Apărare (CEA) şi NATO, sub hegemonie americană, va asigura 
securitatea Europei Occidentale. În domeniul politic, construcția europeană de asemenea 
întâmpină dificultăți enorme, deşi numeroase organizaţii, precum Mişcarea pentru Europa 
Unită condusă de Winston Churchill, Mişcarea Socialistă pentru Statele Unite ale Europei, 
Uniunea Europeană a federaliştilor şi Uniunea Paneuropeană, de sub conducerea contelui 
Coudenhove-Kalergi pledează consecvent în acest sens. 


11.1. Crearea Comunităţii Europene 


Integrarea europeană are mai multe şanse de reuşită de la bun început în domeniul 
economic. Prima organizație în acest sens este creată la insistența americanilor — Organizația 
Europeană de Cooperare Economică (1948) — creată pentru a distribui ajutorul american acordat 
în cadrul Planului Marshall. OECO este însă o structură interstatală, iar prima organizație 
economică europeană supranațională va lua ființă în 1951 — Comunitatea Europeană a 
Cărbunelui şi a Oţelului, care va fuziona în 1957 cu Euroatomul şi va constitui Comunitatea 
Economică Europeană. Aşa cum reiese din preambulul Tratatului de la Roma din 25 martie 
1957, CEE era creată pentru protecția păcii şi libertăţii şi chema “celelalte țări ale Europei care 
împărtăşesc idealul lor, să se asocieze eforturilor lor”, o indicație clară, deci, că intrarea în 
organizație este deschisă practic oricărei țări care întrunesc anumite condiţii. Din partea 

introductivă a Tratatului se desprinde şi ideea, potrivit căreia prin intermediul structurilor 
economice integrate se va atinge creşterea şi prosperitatea Europei Occidentale, fapt ce va 
contribui la realizarea obiectivului politic final de uniune între popoare. Semnatarii sunt 
preocupaţi “să consolideze unitatea economiilor lor şi să asigure dezvoltarea lor armonioasă, 
reducând distanţa dintre diferitele regiuni şi rămânerea în urmă a celor mai puţin favorizate”. 
Articolul 3 prevede “eliminarea între statele membre a taxelor vamale şi a restricțiilor cantitative 
la intrarea şi la ieşirea mărfurilor, precum şi toate celelalte măsuri de efect echivalent; stabilirea 
unui tarif vamal comun şi a unei politici comerciale comune față de statele terțe; abolirea între 
statele membre a obstacolelor în calea liberei circulații a persoanelor, serviciilor şi capitalurilor; 
instituirea unei politici comune în domeniul agriculturii şi transporturilor”. Acelaşi articol stipula 
crearea unui Fond Social, în vederea ameliorării oportunităţilor de muncă ale muncitorilor şi a 
ridicării nivelului lor de viață, instituirea unei Bănci Europene de Investiţii, destinată să 
faciliteze expansiunea economică a Comunităţii prin crearea unor noi resurse, iar articolul 4 
încredința realizarea acestor sarcini Parlamentului European, unui Consiliu, unei Comisii şi unei 
Curti de Justiţie. Se observă deci că CEE se întemeiază pe baza celor patru libertăți — libertatea 
circulaţiei bunurilor, serviciilor, capitalurilor şi persoanelor, ca prioritare pentru integrare sunt 
declarate domeniul agriculturii şi a transportului; sunt create structuri care corespund unui 
guvern supranaţional, cu un legislativ, executiv (Comisia Europeană) şi o instituţie care să 
coordoneze aspectele juridice ale integrării, Curtea Europeană de Justiţie de la Strasbourg. De 
remarcat şi grija acordată protecției sociale a populaţiei, concepute şi ca un antidot împotriva 
revoltelor sociale care ar fi periclitat procesul de integrare dat fiind faptul că partidele de stânga, 
mai ales cele din Franța, dar şi Italia, puteau să capteze voturi numeroase şi, în consecință, să 
influențeze negativ procesul legislativ la nivel naţional sau la cel supranațional prin 
reprezentanții lor în Parlamentul european. Pentru realizarea principiilor de bază ale Comunităţii 
Economice Europene este acordată o perioadă de tranziție de 12 ani, după care se preconiza 
implementarea unor proiecte mai radicale (vezi în continuare). 

Primul program concret al CEE, foarte important în crearea unei Piete Comune a fost 
adoptarea unei Politici Agrare Comune (PAC) în anul 1962. PAC-ul se baza pe următoarele trei 
principii: libera circulaţie a produselor agricole în interiorul CEE prin eliminarea oricăror bariere 
vamale; garantarea unor preţuri fixe la produsele agricole şi achiziționarea excedentului agricol 
de către Comunitate pentru a evita crearea unor perturbații la scară macroeconomică; un sistem 
vamal preferenţial în comerțul cu produse alimentare între statele membre. Ultimul punct a 
stârnit un protest vehement din partea Statelor Unite, a Canadei şi Argentinei, pentru că 
produsele acestor ţări erau mai ieftine, dar CEE impunea majorarea preţului de realizare în 
cadrul Comunităţii în ideea de a proteja producţia agricolă locală. Deci se observă că în anumite 
probleme, precum agricultura, existau puncte de vedere divergente la nivelul relaţiilor dintre 
țările occidentale, dar şi la nivelul ţărilor comunitare de asemenea (între Spania şi Franţa, de 
exemplu, la mijlocul anilor *90). 


11.2. Extinderea Comunităţii Europene 


Chiar dacă duşmanul unic — Uniunea Sovietică şi lumea comunistă în ansamblu — 
reprezintă un stimulent important pentru integrarea țărilor occidentale europene care altfel nu ar 
fi putut să se protejeze în mod individual, de la un timp izbucnesc tensiuni accentuate între 
diferite state occidentale europene. Marea Britanie, de exemplu, nu intră în CEE de la bun 
început, considerând prioritară păstrarea unor relaţii speciale cu Commonwealth-ul său şi 
refuzând unele condiții impuse de Comunitate, precum politica vamală etc. Mai mult, ea creează 


125 


în 1960 o organizaţie proprie, Asociaţia Europeană a Liberului Schimb (AELS) — în care au 
intrat Danemarca, Norvegia, Suedia, Austria, Portugalia şi Elveţia, dar obiectivele sale cedau 
celor ale CEE. Succesele economice obținute de CEE în numai patru ani de la întemeiere 
impune de altfel Londra să ceară aderarea. Dar Franța, dominată în deceniul al şaptelea de 
generalul Charles de Gaulle blochează de două ori (în 1963 şi, ulterior, în 1967), acceptarea 
Marii Britanii, pe motiv că aceasta insistă pe o relaţie specială cu Statele Unite (chestiune ieşită 
la suprafață şi mai târziu, în anul 2000, de exemplu, de data această în probleme de securitate — 
vezi revista britanică Prospect din vara 2000, accesibilă via Internet). După retragerea lui de 
Gaulle însă, procesul de extindere al Comunităţii se prelungeşte şi la 1 ianuarie Europa celor 
şase se transformă în Europa celor 9, odată cu aderarea Marii Britanii, Irlandei, Danemarcei, 
Norvegia refuzând sa adere în urma unui referendum naţional. Grecia devine membru al CEE în 
ianuarie 1981, iar Portugalia şi Spania abia în 1986 din cauza problemelor dificile de tranziţie de 
la un regim autoritar la unul democratic început cu un deceniu mai înainte, dar şi din cauza că 
producţia lor agricolă riscă să constituie o concurență serioasă produselor din Comunitate, şi aşa 
în excedent față de cerere (cu problemele inerente acestui fenomen, în primul rând creşterea 
alocaţiilor bugetare pentru agricultori — fermierii sunt plătiți să nu producă decât o anumită 
cantitate de produse!). 

În timp ce Europa economică se lărgeşte, se intensifică şi integrarea între statele membre. 
Astfel, în 1970, CEE instituie un sistem bugetar propriu provenit din taxe vamale, un procent 
din taxele pe valoare adăugată etc., anterior bugetul său fiind alcătuit din contribuţiile 
individuale ale guvernelor statelor componente. Tot în 1970, Adunarea Europeană îşi schimbă 
denumirea în Parlamentul European şi obţine dreptul de a decide, împreună cu Consiliul de 
Miniştri, asupra repartizării veniturilor bugetare ale Comunităţii, iar în 1979 au loc primele 
alegeri directe în această instituţie. De acum încolo, prerogativele legislativului european aveau 
să crească treptat (Actul Unic, 1986 şi Maastricht, 1992, în continuare). Alte schimbări s-au 
referit la transformarea întâlnirii formale a şefilor de stat şi de guvern a ţărilor CEE (iniţiate în 
1961), la care se discutau probleme de politică externă şi de trasarea principalelor direcții de 
dezvoltare — într-un Consiliu European, care se convoacă permanent din 1974 de trei ori pe an. 
Ce schimbări şi realizări mai intervin în cadrul Comunității până la colapsul comunismului, 
adică până atunci când apar şanse reale de a extinde semnificativ limitele geografice ale 
Europei, economice şi politice, de fapt de atinge obiectivul unificării celor două Europe, de Vest 
şi de Est? În primul rând, în 1968, cu 18 luni înainte de termenul stabilit anterior, se desființează 
toate barierele vamale dintre țările Comunităţii şi începe o perioadă de prosperitate şi creştere 
economică nemaiîntâlnită. La începutul anului 1974 însă, datorită creşterii preţului mondial la 
petrol de circa patru ori, inițiată de ţările arabe membre ale OPEC, Vestul Europei (dar şi 
America) cunosc o perioadă de declin economic manifestată printr-o rată ridicată a inflației, 
scăderea volumului de producţie, creşterea galopantă a numărului şomerilor etc. Pentru a 
minimaliza efectele negative ale crizei şi pentru a nu permite agravarea progresivă a situației, 
CEE creează în 1975 un Fond European pentru Dezvoltare Economică Regională, destinat să 
ajute în primul rând regiunile comunitare care se confruntau cu problemele cele mai dificile. 
Primul “şoc petrolier” a atins şi sistemul monetar global, bazat pe acordurile de la Bretton 
Woods, de aceea în 1979 apare Un Sistem Monetar European, având drept sarcină să 
coordoneze schimburile monetare din cadrul Comunităţii. SME instituie o unitate valorică 
numită ECU, la care se raportează în următorii ani valutele naţionale ale statelor comunitare. 

Dar CEE nu se limitează la colaborarea prioritară dintre membrii ei, ci începe, de la 
mijlocul anilor *70, să extindă unele acorduri asupra unor ţări — cele mai dezavantajate din punct 
de vedere economic — din Africa, bazinul Caraibilor şi zona Pacificului. Potrivit acordurilor de 

la Lomé din 1975, astfel, CEE elimină taxele vamale pentru o serie de produse provenite din 
unele dintre cele mai sărace ţări din lume (la produse agricole, din 1975; la produse miniere, din 
1979), ceea ce arată că CEE nu este numai o organizație cu scopuri pur economice, dar şi 
umanitare şi politice — pentru că mizeria şi sărăcia riscau să împingă popoarele acestor ţări 
nevoiaşe în tabăra statelor blocului comunist. 


11.3. CEE în anii '80 


În anii '80, integrarea europeană se accelerează, datorită unor condiții prielnice, dar şi unor 
lideri politici care încurajau aprofundarea şi continuarea proceselor integraţioniste, precum 
Mitterand în Franţa, Kohl în Germania sau Jacques Delors, preşedintele Comisiei Europene. 
Anume cel din urmă, cu sprijinul primilor doi, a inițiat adoptarea Actului unic în 1986, care 
prevedea crearea unei pieţe interne comune până la 31 decembrie 1992, prin eliminarea tuturor 
controalelor de frontieră, respectiv cetățenii țărilor comunitare vor putea să circule şi stabili cu 
traiul în orice parte a CEE. Alt pas important a fost adoptarea Tratatului de la Maastricht, 
potrivit căruia se prevedea introducerea unei monede unice pentru 1 ianuarie 2002, Euro, nu 
ECU, pentru stârnea alergie germanilor, care au propus denumirea euromarcă. De la 1 ianuarie 
CEE îşi schimbă denumirea în Uniunea Europeană, iar în anul viitor încă trei state devin 
membre UE — Austria, Finlanda şi Suedia, de data aceasta Norvegia şi Elveţia votând printr-un 
referendum împotrivă. 


11.4. Uniunea Europeană şi perspectiva extinderii 
spre spaţiul post-sovietic 


După căderea comunismului în Europa de Est, extinderea aşteptată spre est s-a produs mai 
greu decât se aştepta. În 2004 au fost admise opt foste țări comuniste — Estonia, Letonia, 
Lituania, Polonia, Cehia, Slovacia, Ungaria şi Slovenia (alte două state din valul respectiv fiind 
Cipru şi Malta). Acestea au beneficiat de o conducere politică perseverentă în calea reformelor, 
un sprijin material însemnat, în particular prin programul PHARE al UE. În scopul promovării 
inițiativei private şi individuale din ţările Europei centrale şi răsăritene s-a creat şi Banca 
Europeană de Reconstrucţie şi Dezvoltare (BERD), în care UE deţine 51 la sută din acțiuni. 
Pentru alte țări, mai ales cele din spaţiul post-sovietic, se acordă fonduri care să ajute procesului 
de tranziție prin programul TACIS. Practic toate ţările post-sovietice au semnat acorduri de 
parteneriat şi cooperare cu UE, printre care şi Moldova (dar şi Rusia, ceea ce nu înseamnă că 
fiecare stat care a semnat APC-ul cu UE are şanse reale de a accede în UE). Există câteva 
obstacole şi chestiuni dificile care se pun în fața extinderii UE spre spaţiul CSI şi Sud-Estul 
Europei: lipsa voinței politice în procesul de aderarea a liderilor, clasei politice locale (exemplu: 
Moldova); slabele realizări în calea reformelor spre o economie de piață şi un regim cu adevărat 
democratic; riscul pătrunderii masive a produselor agricole din Est pe pieţele UE, ceea ce ar crea 
perturbații nedorite ţărilor deja membre; divergenţele dintre însăşi statele Uniunii cu privire la 
criteriile de aderare, candidaturile etc., la care se mai adaugă revigorarea tendințelor naționaliste, 
uneori rasiste şi xenofobe în legătură cu procesele de liberalizare din UE şi extinderea ş.a. O 
întrebare dificilă rămâne şi cea referitor la Rusia: va putea fi încadrată vreodată în UE? Cum va 
reacţiona în fața extinderii spre fostul spaţiu sovietic a instituţiilor economice europene, ştiindu- 
se atitudinea negativă față de extinderea NATO? Poziţia Rusiei față de alegerile prezidențiale 
din Ucraina din decembrie 2004, când în urma organizării celui de-al doilea scrutin prezidențial 
(după primul declarat invalid de către observatori internaționali) a repurtat victorie Victor 

Iuşcenco, de orientare pro-europeană şi pro-euroatlantică, a fost semnificativă în acest sens. O 
etapă importantă în relaţiile UE cu țările CSI a început din 2004, când s-a lansat politica 
vecinătăţii în relaţie cu noii vecini după extinderea din acelaş an. Astfel, au fost semnare planuri 
de acțiuni cu fiecare ţară în parte — Rusia, Ucraina, Belarus, Moldova etc., în total 16 state 
(inclusiv din Nordul Africii — Maroc, Algeria etc., dar şi Orientul Apropiat — Liban, autoritatea 
palestiniană, Israel). Din ţările CSI, cele mai multe şanse de a accede în UE în următorii 10-15 
ani au, se pare, Moldova şi Ucraina. 


Lecţia 12 


Colapsul comunismului, războaiele balcanice 
şi Europa Occidentală 


Destrămarea regimurilor comuniste în Europa de Est a fost determinată de o serie de 
factori: economici, politici şi ideologici. Atât Statele Unite, cât şi ţările Europei Occidentale 
doreau colapsul comunismului, dar practic nimeni nu a putut prevedea când se va întâmpla 
acest lucru şi liderii politici occidentali aveau temeri că dispariția sistemului comunist ar duce 
la apariția unui vacuum de putere destul de periculos pentru menţinerea unui echilibru 
internaţional, 


12.1. Destrămarea sistemului comunist în Europa de Est 


La început, regimurile democraţiei populare din Europa de Est au întâmpinat o reacție mai 
mult sau mai puţin violentă din partea unor clase sociale, precum țăranii şi intelectualii, dar la 
1956 (Revoluţia maghiară) şi, ulterior, la 1968 (“Primăvara de la Praga”) Moscova a dat de 
înțeles că nu va tolera abateri de la modelul sovietic de dezvoltare economică şi de organizare a 
societăţii şi-şi rezervă dreptul de a interveni în treburile interne ale statelor socialiste, chiar cu 
forța armată (Doctrina Brejnev, 1968). Întrucât Occidentul nu era cointeresat în declanșarea unui 
război de proporții cu Uniunea Sovietică pentru a elibera Estul Europei, aşa cum s-a dovedit clar 
încă în 1956, popoarele din regiune s-au resemnat cu timpul cu regimul existent. Mai ales că 
aceste regimuri au încercat să se legitimeze post-factum prin asigurarea unui nivel decent de 
viață. La un moment dat, se părea chiar că acest lucru le va reuşi: între 1965 şi 1970, produsul 
național brut pe cap de locuitor în țările Consiliului de Ajutor Economic Reciproc (CAER — 
Republica Democrată Germană, Polonia, Cehoslovacia, Ungaria, România şi Bulgaria) s-a 
majorat cu 3-4 la sută anual, în comparaţie cu numai 2,5 la sută în Statele Unite. Între 1970- 
1975, ţările CAER-ului au reuşit să atingă o cotă de creştere de la 2,7 până la 5,7 la sută anual la 
capitolul PNB per capita, în timp ce SUA şi Germania de Vest, cele mai dinamice economii 
occidentale — numai 1,3 % pe an. În ceea ce priveşte țările balcanice România, Bulgaria şi 
Iugoslavia, PNB pe cap de locuitor s-a dublat în 10 ani, 1965-1975. Cu toate acestea, la 1975 
PNB per capita al țărilor socialiste est europene constituia doar jumătate din cel american. 
Mijlocul anilor '70 a fost apogeul creşterii economice în blocul de state comuniste din Europa, 
deoarece primul şoc petrolier din 1973 care a dublat preţurile mondiale la ţiţei a afectat întreaga 

economie mondială, mai ales statele est-europene, dependente de exporturile de petrol. Dacă 
anterior Moscova ajuta cu subsidii sau livra est europenilor materii prime la preţuri mai mici 
decât cele mondiale, după 1974-1975 acest lucru nu a mai fost posibil, cu excepția Bulgariei 
care a beneficiat de un regim privilegiat cu sovieticii dat fiind relațiile speciale ale lui Jivkov cu 
Brejnev. Din această cauză, statele din regiune au apelat la împrumuturi masive de capital din 
Occident pentru a continua creşterea economică, lucru care nu a reuşit însă în principal deoarece 
nu au fost promovate în paralel şi reforme structurale de esenţă, atât economice, cât şi politice. 
Astfel, la 1980 România avea deja 10 miliarde de dolari SUA datorii externe, pe care Ceauşescu 
a hotărât să le achite până în 1989 şi a reuşit, dar cu prețul înfometării unei națiuni de 20 de 
milioane de oameni. Bulgaria a acumulat şi ea 10 miliarde dolari la 1989, pe care nu le-a plătit 
nici până astăzi. Iugoslavia, la rândul ei, avea 13 miliarde de datorii externe în 1988, dar nivelul 
de viaţă era, cu toate acestea, unul dintre cele mai ridicate din tot spaţiul comunist. Punctul de 
cotitură la constituit anul 1985, când Perestroika lui Gorbaciov le dă de înțeles liderilor est şi 
sud-est europeni că se impun promovarea unor reforme radicale în societate şi că în cazul unor 
nemulțumiri în masă, Moscova nu va interveni pentru menţinerea regimurilor existente în 
regiune. Acesta a fost un semnal clar pentru opoziția locală, care la 1989 a reuşit să preia puterea 
totală în stat. Printre ultimele ţări în care comunismul a suferit înfrângere a fost România 
(decembrie 1989), Albania (decembrie 1991) şi Iugoslavia, regimul naţional comunist a lui 
Miloşevici căzând, după cum se ştie, abia în toamna anului 2000. 


12.2. Declanşarea războaielor balcanice 


Cum se întâmplă însă ca o țară care are unul din cel mai ridicat nivel de viaţă şi un regim 
politic mai blând decât în majoritatea statelor din regiune, sucombă unui război civil de 
proporţii, întârzie tranziția spre democraţie şi economia de piaţă şi face fabula rasa din 
realizările obţinute până atunci? În primul rând, încă în 1969, Karl Deutsch prevăzuse că 
regimurile comuniste n-au contribuit la slăbirea naționalismului, ci din contra. Acest lucru a fost 
valabil mai ales pentru Iugoslavia, unde popoare care vorbeau o limbă asemănătoare, dar aveau 
o tradiţie culturală şi istorie diferite şi adeseori divergente, mai ales în ceea ce-i priveşte pe sârbii 
ortodocşi şi croații catolici. Deşi la 1918 exista dorința unirii într-un stat unic, perioada 
interbelică şi cel de-al doilea război mondial au creat conflicte violente dintre cele două popoare, 
încât părea aproape imposibil ca Iugoslavia inițială să mai poată exista după 1945. După o 
perioadă relativă de acalmie, sfârşitul anilor *60-începutul anilor °70 au readus la suprafață 
tensiunile interetnice: între croați şi sârbi şi între albanezi şi sârbi, în primul rând. Tito a trebuit 
să opereze schimbări pentru a menţine echilibrul social şi naţional: a construit uzine şi fabrici în 
teritoriile cele mai dezavantajate economic — Bosnia, Macedonia, de exemplu, iar constituţia din 
1974 a introdus un sistem administrativ descentralizat, republicile federale primind drepturi 
suplimentare pentru a-şi stabili prioritățile proprii. Tocmai aceste reforme, cred unii istorici, au 
creat premise pentru colapsul Iugoslaviei un deceniu şi jumătate mai târziu — ţara s-a dezbinat 
economic şi secesiunea politică era doar o chestiune de timp. La care se mai adaugă dispariția 
lui Tito în 1980, ceea ce marchează revenirea grupărilor naționaliste şovine la putere în Serbia. 
Scânteia a oferit-o de data aceasta Kosovo, unde populaţia sârbă a descrescut de la 30 la sută în 
1950 la 10 % la sfârşitul anilor °80. Chiar Academia sârbă de la Belgrad a propus, în 1986, 
retragerea dreptului de autonomie garantat provinciei Kosovo în 1974 şi impunerea hegemoniei 
sârbeşti în regiune. La 28 iunie 1989, când se sărbătoreau 500 de ani de la bătălia de la Kosovo 

Polje, liderul comunist Miloşevici foloseşte ocazia pentru a aţâța spiritele şovine sârbe prin 
declaraţii critice la adresa kosovarilor şi în scurt timp Kosovo îşi pierde statutul de autonomie. A 
urmat congresul Ligii Comuniştilor în ianuarie 1990, marcată de ieşirea din sală a delegaţiei 
slovene în semn de protest împotriva refuzului lui Miloşevici şi a susținătorilor săi de a renunța 
la monopolul comunist asupra puterii de teama dezmembrării federației iugoslave. Are loc, de 
fapt, dezbinarea pe criterii etnice a organizației comuniste. În aprilie, alegerile parlamentare din 
Slovenia şi Croaţia sunt câştigate de opoziţie (în decembrie, acelaşi lucru se întâmplă în Bosnia 
Herţegovina), în timp ce partidul socialist (fost comunist) obţine peste 45 la sută din sufragiile 
parlamentare şi liderul său, Slobodan Miloşevici — 65 % la alegerile prezidenţiale din Serbia. 
Mai mult, în iunie populaţia Serbiei votează într-un plebiscit pentru menţinerea monopolului 
unui partid şi retragerea autonomiei provinciilor Kosovo şi Voievodina, în consecință conflictul 
dintre Belgrad şi republici creşte din ce în ce mai mult nu numai pe criterii etnice, dar şi 
ideologice în ansamblu. Şovinismul sârb s-a observat în mod clar în această perioadă: pe de-o 
parte se neagă autonomia celor două regiuni ale Serbiei, iar pe de altă parte Miloşevici 
recunoaşte autonomia sârbilor din regiunea Krajna, parte componentă a Croaţiei. Armata 
iugoslavă, în majoritate alcătuită din etnici sârbi, intervine în favoarea secesioniştilor din Krajna 
şi apar primele violenţe între republicile federale. În mai 1991, conform schemei de rotaţie, 
stabilit de Tito în ultimii săi ani de guvernare, postul de preşedinte al Iugoslaviei trebuia să-i 
revină unui croat, dar Belgradul n-a acceptat această schimbare. A urmat astfel în iunie 1991 
declarațiile de independenţă ale Sloveniei şi Croaţiei care marchează începutul colapsului 
iremediabil al federaţiei iugoslave şi izbucnirea unei serii de războaie balcanice, numite uneori şi 
războiul civil iugoslav. Primele ciocniri după secesiunea celor două republici din nord-vest au 
apărut în Slovenia, unde Armata Naţională iugoslavă (ANI) a stabilit controlul asupra posturilor 
vamale, dar trupele federale s-au retras curând, probabil pentru că situaţia geografică a Sloveniei 
nu dădea decât şanse minime pentru o reuşită de durată şi deoarece sârbii nu alcătuiau o 
proporție însemnată din populaţia republicii. Astfel, pierderea Sloveniei a fost recunoscută, dar 
altă situaţie se profila în Croaţia, unde locuia o minoritate sârbă importantă. Miliția sârbă locală, 
cu sprijinul masiv al ANI a eliminat croații din Vukovar, oraş important din punct de vedere al 
poziţiei strategice (controlul asupra Krajnei şi Bosniei de vest) şi un centru al industriei 
petroliere. A urmat atacul asupra oraşul portuar Dubrovnik pe malul Mării Adriatice, unul dintre 
principalele locuri preferate de turiştii străini şi respectiv o sursă importantă de venituri bugetare 
pentru Zagreb. Acum încep să se evidențieze două elemente caracteristice războaielor balcanice 
de la sfârşitul secolului al XX-lea: purificarea etnică a unor teritorii, revendicate în exclusivitate 
de una din părțile beligerante, precum şi tactica adoptată de sârbi, care, din cauza insuficientei de 
trupe de infanterie, dădeau preferință atacurilor cu artilerie grea asupra localităților urbane. 


12.3. Atitudinea Occidentului 


Care a fost atitudinea comunităţii internaționale (un nou eufemism pentru a denumi Marile 
Puteri) față de începutul destrămării Iugoslaviei, ce țări au favorizat şi încurajat colapsul 
federaţiei sud-slave şi ce ţări au avut rezerve în această privință? Forţele angajate în luptă erau 
din start inegale, Belgradul având superioritate logistică şi numerică asupra inamicilor săi. În 
aceste condiții, sprijinul din străinătate devenea unica posibilitate a republicilor secesioniste de a 
rezista în faţa agresorului. Liderul croat Franjo Tudjman a apelat la emigrația croată pentru 
asistență financiară şi mai important, la Germania (protectorul său din timpul celui de-al doilea 
război mondial), invocând apartenenţa Croaţiei la catolicism, la o cultură central europeană care 
se confruntă cu sârbii “despotici, orientali şi barbari”. Mesajul a avut sorţi de izbândă şi în 

toamna anului 1991, ministrul de externe german Hans-Dietrich Genscher a inițiat o adevărată 
cruciadă pentru recunoaşterea internaţională a Sloveniei şi Croaţiei. Poziţia Franţei şi Marii 
Britanii era în contradicție cu cea germană, Parisul şi Londra prevăzând că recunoaşterea 
republicilor secesioniste va provoca “cuibul cu viespi”, cum erau numiţi Balcanii de la începutul 
secolului, dar în ultimă instanță Comunitatea Europeană (Uniunea Europeană din ianuarie 1993) 
se raliază punctului de vedere german. După unele declaraţii ale oficialilor Departamentului de 
Stat, Bonnul ar fi acordat un ajutor nerambursabil Zagrebului în valoare de un miliard de mărci 
pentru procurarea de armament. Statele Unite a fost inițial mai aproape de poziția franco- 
britanică, dar a recunoscut că este o chestiune care îi priveşte mai întâi de toate pe europeni. 
Între timp, ONU s-a implicat în evenimente, secretarul general Javier Perez de Cuéllar (prin 
emisarul său special Cyrus Vance) ordonând plasarea a 14, 000 de căşti albastre în Croaţia în 
ianuarie 1992. Dar misiunea ONU s-a dovedit a fi ineficientă de la bun început, deoarece numai 
peste patru luni violențele în masă s-au strămutat pe teritoriul Bosniei şi Herțegovinei, al cărei 
guvern dominat de musulmani (Alija Izetbekovici) este sfătuit de americani să-şi declare 
imediat independenţa (5 aprilie). Momentul nu este bine potrivit, pentru că sârbii dețin cele mai 
importante teritorii şi sunt înarmați, iar guvernul de la Sarajevo nu era atunci decât o ficțiune. 
Imaginea sârbilor pe arena mondială se şifonează din cauza mediatizării pe larg a atrocităților pe 
care le comit asupra populaţiei civile prin bombardamente cu artilerie grea. Numai Rusia, parțial 
România, dar şi Grecia simpatizează cu Serbia. Rusia însă se conformează, cel puţin la nivel 
oficial, poziției occidentale, votând chiar impunerea de sancțiuni Iugoslaviei (Muntenegru şi 
Serbia) în iulie 1992 (Consiliul de Securitate ONU). 

Conflictul armat din Bosnia a fost momentul crucial în războiul iugoslav şi a durat trei ani 
de zile (1992-1995). Sârbii locali, în frunte cu Radovan Karadjici şi generalul Ratko Mladici au 
creat o formațiune statală proprie, Respublika Srpska şi la începutul anului 1993 au reuşit să 
pună controlul asupra a 70 la sută din teritoriul Bosniei Herţegovina. Primul compromis care s-a 
profilat a fost planul Vance-Owen, oferit de Cyrus Vance, emisarul ONU şi fostul ministru se 
externe britanic, lordul David Owen, ce prevedea împărțirea BH în 10 cantoane. Europenii, 
croații bosnieci şi Miloşevici au sprijinit planul, iar americanii, Tudjman şi sârbii bosnieci s-au 
pronunțat împotrivă (primăvara 1993). SUA avea rezerve, întrucât implementarea proiectului 
presupunea trimiterea forțelor militare americane în regiune, iar Washingtonul rămânea adept al 
acţiunilor militare aeriene. Planul a suferit în cele din urmă eşec, de data aceasta provocând 
ostilități armate între croații bosnieci şi musulmani (bosniaki), mai mult, croații din BH au 
început să vândă armament şi petrol sârbilor lui Karadjici. Sarajevo, înconjurat de sârbii 
bosniaci din martie 1992, era alimentat prin intermediul unui pod aerian. Sfârşitul asediului s-a 
conturat în februarie 1994, când a explodat un obuz în piața centrală a oraşului în urma căreia au 
murit 68 de civili, eveniment care a determinat SUA să intervină masiv prin atacuri aeriene 
asupra pozițiilor sârbe din jurul capitalei bosniace. În cele din urmă, soluţia a fost propusă de 
grupul de contact al celor cinci naţiuni — SUA, Marea Britanie, Franţa, Germania şi Rusia — 
cunoscută ca Acordul de la Dayton. Conform acestuia, BH era împărțită în două, Respublika 
Srpska — 49 % din teritoriu şi restul, 51 la sută — Federaţiei croato-musulmane (21 noiembrie 
1995), dar luptele au continuat un an înainte de semnarea lui de către preşedinţii BH, Croaţiei şi 
Serbiei pentru că sârbii lui Karadjici deţineau în jur de 70 la sută din teritoriu şi nu vroiau să 
renunţe poziţiile obţinute prin luptă. 

După aplanarea conflictului din Bosnia, a urmat expulzarea din Krajna, Knin şi Slavonia 
Orientală a 150,000 de sârbi, operaţie sprijinită de americani ca fiind unica soluţie de a încheia 
conflictul între sârbii şi croaţi. Pentru restabilirea economiei BH s-a apreciat că este nevoie de 
circa 5 miliarde de dolari SUA. Dar ostilitățile au continuat în cadrul Serbiei, între 1995 şi 1999 

între armata sârbă şi albanezii din Kosovo, care a determinat în cele din urmă bombardamentele 
aeriene NATO asupra provinciei şi asupra celor mai importante puncte strategice din jurul 
Belgradului. Cu enorme pagube umane, inclusiv civile, atacurile cu aviaţie, inițiate de 
americani, sprijiniți de Marea Britanie, a dus în cele din urmă la prăbuşirea regimului lui 
Miloşevici, în noiembrie 2000. Dar, cum presupuneau mulţi analişti, războaiele balcanice nu se 
încheiaseră încă şi, într-adevăr, în primăvara anului 2001 alte violenţe au izbucnit, de data 
aceasta în Macedonia. 


12.4. Consecințe şi perspective 


În concluzie, putem spune că rolul comunității internaționale, a Uniunii Europene în 
particular, în războaiele balcanice rămâne încă sub semnul ambiguității, diferite țări încercând 
să-şi promoveze interesele proprii în regiune, ajutând o parte sau alta din taberele beligerante. 
Important este însă faptul că s-a constituit Pactul de Stabilitate pentru Europa de Sud-Est şi 
odată cu căderea lui Miloşevici, dar mai ales odată ce conflictul macedonean se va fi încheiat, 
există speranţe că se poate de făcut ceva durabil pentru Balcani. Mai ales că în august 2001, 
Germania, ţara care a inițiat PSESE în 1998, a lansat ideea transformării lui într-o organizaţie 
supranațională care să se numească Uniunea Sud-Est Europeană. Dar rămâne întrebarea: va fi 
de acord Occidentul să contribuie la restabilirea regiunii cu cele 100 miliarde dolari, cât s-a 
estimat că are nevoie această parte a Europei pentru a lichida sărăcia şi subdezvoltarea? 


Lecţia 13 


Perspectivele democratizării în Sud-estul Europei 
13.1. Democraţia: etimologie şi evoluţie istorică 


Tema dată aparţine, evident, mai mult ştiinţelor politice şi sociale decât istoriei, de aceea se 
impune mai întâi de toate clarificarea unor termeni cu care vom opera în lecţia aceasta. Ce 
înseamnă democraţie? Din punct de vedere etimologic este foarte clar ce înseamnă democraţie — 
putere, conducere a poporului, de la cuvintele greceşti demos (popor) şi kratein (a conduce). Pe 
de altă parte, conceptul ca atare de democraţie a fost interpretat şi înțeles în diferite feluri de 
politologi, propagandişti sau regimuri politice. Originile democraţiei ca sistem politic au fost 
puse în perioada antică, cel mai vestit caz fiind oraşul-stat Atena. Acolo funcţiona, după cum se 
ştie, democrația în forma sa directă, nu reprezentativă cum este astăzi. Deciziile se adoptau de 
către cetățeni în mod direct, nu prin reprezentanţi. Democraţia ateniană avea însă limitele sale, 
ştiindu-se faptul că dreptul la vot îl aveau numai bărbaţii ajunşi la vârsta majoratului, femeile şi 
sclavii fiind privaţi de acest drept. Observăm deci caracteristica exclusivă, nu incluzivă a 
sistemului politic atenian, idealizat în timpurile moderne pentru a servi drept model de 
organizare a societății. Istoric vorbind, democrația este un fenomen, o ideologie politică relativ 
recentă, care s-a impus ca unul din discursurile politice dominante începând cu sfârşitul 
secolului al XVIII-lea, de la Revoluţia franceză cu predilecție, până la mijlocul secolului al XX- 
lea când a devenit dominantă şi funcţională în spaţiul occidental. Aşa cum prevestise Alexis de 
Tocqueville pe la 1850 în “Democraţia în America”, toate regimurile politice din secolul 
următor, indiferent dacă vor fi conduse de dictatori sau guverne alese în mod liber, vor invoca 


132 


principiile democratice, puterea poporului şi legitimarea populară. Paralel cu democrația 
înțeleasă în mod obişnuit, se impune tot în aceiaşi perioadă o variantă a democraţiei, numită 
naționalism. Şi democrația şi naționalismul se revendică de la conceptul de suveranitate 
populară, şi ambele, într-o oarecare măsură, sunt ostile legitimării divine a puterii, adică 
monarhiei ca formă de guvernământ. Cu toate acestea, au existat în practică mariajuri ideologice 
reuşite între naționalism şi monarhie, precum şi între naționalism şi comunism deşi teoretic ele 
se bazează pe principii opuse unul altuia. Pentru tema de faţă, vom accepta următoarea definiție 
a democraţiei: dominarea majorităţii, precum şi procedura prin care se încearcă prin mijloace 
non-violente eliminarea conflictelor de ordin politic, economic, etnic dintre diferite grupe de 
interese, partide sau clase sociale. Prin urmare, perspectivele democratizării în regiune sunt 
strâns legate de impunerea unui model de rezolvare a conflictelor, anume non-violent şi nu se 
referă la eliminarea totală a conflictelor, ceea ce ar fi utopic, evident. 


13.2. Naționalismul Sud-Est european ca doctrină exclusivistă 


Considerăm naționalismul a fi unul din obstacolele majore care îngreunează edificarea 
unor societăți cu adevărat democratice în Sud-estul Europei, de aceea se impune încă odată 
clarificarea acestui termen. Naționalismul este o doctrină politică modernă, inspirată din 
conceptul suveranității populare, care tinde să creeze o anumită coeziune socială bazată pe o 
limbă comună, un trecut comun, tradiţii şi cultură unică. În timp ce în occidentul european 
naționalismul s-a impus mai mult prin latura sa civică, inclusivă, mai ales în cazul englez sau 
francez, în centrul şi sud-estul Europei naționalismul a făcut ravagii dramatice, jucând un rol 
determinant în distrugerea şi legitimarea prăbuşirii imperiilor din zonă. Mai târziu, spre finele 
secolului al XIX-lea şi începutul celui următor, naționalismul est european şi-a continuat rolul 
construcţie naţională sau a statului-naţiune (vezi mai pe larg lecţia a patra). Din această 
perspectivă, consolidarea democrației la ora actuală în spaţiul sud-est european se reduce, în linii 
mari, la înlocuirea naționalismului ca doctrină exclusivă, bazată pe limbă, sânge, trecut comun 
etc. cu principiile democratice prin excelență, care să admită toți cetăţenii unei ţări, indiferent de 
origine etnică sau religioasă, la viaţa politică, economică şi culturală. Impunerea democraţiei ca 
model dominant este cu atât mai necesară cu cât s-a demonstrat cu lux de amănunte că un 
regim, o societate bazată pe principii naționale exclusiviste, pe valori colective nu individuale, 
poate foarte uşor să degradeze într-un regim autoritar sau chiar totalitar, dat fiind apropierea 
ideatică şi conceptuală dintre naționalism şi regimurile, doctrinele politice extremiste. 


13.3. Problema albaneză 


Din unghiul de vedere al zilei de azi, cele mai mari dificultății în regiunea sud-est 
europeană de edificare a unui stat de drept, a democrației în ansamblu îl au ţările care au în 
realitate sau potențial sunt amenințate de izbucnirea violențelor provocate de lupta de interese 
dintre diferite grupări etnice. Macedonia are, de departe, la ora actuală, cea mai complicată 
situaţie din perspectiva creării unui stat democratic. Violenţele izbucnite aici în primăvara anului 
2001, declanşate de guerilele albaneze de pe teritoriul regiunii Kosovo tind să pună în pericol nu 
numai regimul democratic incipient, dar şi existenţa ca atare a statului macedonean. Se ştie că 
extremiştii albanezi din Kosovo, cu complicitatea directă sau indirectă a unor lideri politici ai 
albanezilor din Macedonia, doresc să creeze o Albanie Mare, care să înglobeze toate teritoriile 
populate de etnicii albanezi din Balcani. Aceasta ca program maxim, iar ca scop imediat — cel 

puțin recunoaşterea faptului că Macedonia este un stat multinațional, în care posturile cheie să 
fie distribuite între slavi şi albanezi (circa 23 %), deci potrivit principiului etnic, nu cel a 
competenţei. Problema Macedoniei este cu atât mai complicată cu cât partide politice extremiste 
din țările vecine, precum Grecia şi Bulgaria, pretind la teritoriul macedonean, invocând fie 
criteriul istoric (grecii) sau cel lingvistic (bulgarii). 

Legată de problema albaneză este şi situația tensionată din provincia iugoslavă Kosovo. În 
urma bombardamentelor NATO din primăvara anului 1999 şi a evenimentelor care au urmat, 
populaţia provinciei a devenit aproape în totalitate albaneză şi reintegrarea regiunii date în 
cadrul unui stat unic al Serbiei sau Iugoslaviei devine foarte problematică. Alegerile locale din 
noiembrie 2000 din Kosovo au fost boicotate de minoritatea sârbă, deci organele puterii locale 
nu reprezintă întreaga populaţie a provinciei, ci numai a unui grup etnic, ceea ce contrazice 
principiului democratic al creării structurilor de putere. Partea bună a rezultatelor alegerilor este 
că Ibrahim Rugova, un lider moderat al albanezilor, a acumulat aproape 60 la sută din totalul 
sufragiilor şi există teoretic o speranță că lucrurile vor evolua spre bine în timpul cel mai 
apropiat. Dar evident, consecințele conflictului etnic dintre sârbi şi albanezii kosovari nu pot fi 
eliminate sau reluarea dialogului dintre cele două comunități întâmpină dificultății majore care 
țin în mod special de principiile după care sârbii revendică provincia (istoric, cultural, religios), 
pe de-o parte; şi albanezii (etnic, lingvistic), pe de altă parte. Problema declarării independenței 
regiunii Kosovo s-a pus cu o mare acuitate în 2007. După discutarea problemei în cadrul 
Consiliului de Securitate ONU şi veto-ul pus de Rusia, chestiunea a fost transferată spre 
rezolvare UE şi NATO. 


13.4, Conflicte latente, stereotipuri şi clișee naţionale 


În ansamblu, sud-estul european este marcat de numeroase animozități interetnice foarte 
ascuţite. Spiritul naționalist extremist, care împiedică edificarea unui sistem cu adevărat 
democratic persistă şi în alte state sud-est europene, precum Croaţia, Bosnia Herţegovina, dar şi, 
într-o măsură mai puţin pronunțată în țări precum Bulgaria, România şi Grecia, nu mai puţin în 
Turcia, stat considerat a fi unul periferic balcanic. În Croaţia: tensiuni între croaţi şi sârbi; în 
Bosnia Herţegovina: între sârbi şi bosniaci (musulmani); între croaţi şi sârbi şi bosniaci în 
acelaşi timp, deoarece atât sârbii şi croații îi consideră pe bosniaci ca făcând parte din națiunea 
lor, chiar dacă au o altă religie; în Bulgaria: conflicte, cei drept latente la ora actuală între 
populația musulmană, predominat turcofonă şi bulgari; în România: potențiale conflicte pot 
apărea, chiar dacă, după cât se pare nu pot evolua în violențe de masă, între etnicii români, pe 
de-o parte, şi etnicii maghiari, pe de altă parte; în Grecia: deşi nu există potențial posibilitatea 
declanşării unor conflicte etnice de proporţii care să pericliteze consolidarea democraţiei, 
legislaţia grecească nu admite nici măcar teoretic minoritățile de tot felul — vlahii, slavii şi alții 
fiind consideraţi greci care şi-au pierdut limba lor maternă şi s-au denaționalizat pe parcursul 
istoriei; în Turcia: problema principală, care de altfel este un impediment esențial în accederea 
acestei țări ca membru deplin în Uniunea Europeană — o constituie politica faţă de curzi, dar şi 
nedorința acestora în urma istoriei lor tragice, de a se integra în societatea turcească. 

Aceiaşi situaţie dificilă, aceleaşi conflicte etnice latente sau curente care periclitează 
structurarea unor regimuri democratice viabile există şi în spațiul post-sovietic, conflicte care 
periclitează pe o durată lungă consolidarea regimurilor democratice. Această se referă, într-o 
anumită privință, şi la Republica Moldova, o ţară periferic balcanică dacă nu chiar balcanică 
prin excelență dacă acceptăm definiția dată de Maria Todorova Balcanilor, potrivit căreia 
“Balcanii înseamnă moştenirea otomană”. În Moldova, un potenţial conflict există între 

minoritatea rusofonă (aproximativ 35 la sută din totalul populaţiei) şi majoritatea românofonă. 
Tensiunea interetnică dintre cele comunități lingvistice nu se referă însă exact la problema 
Transnistriei, calificată în mediile de informare, dar şi un anumit segment al studiilor academice 
din Occident şi Rusia drept un conflict pe criterii interetnice. Este mai degrabă un conflict 
ideologic, în care ponderea etnică de o parte şi de alta are o anumită greutate, dar nu trebuie de 
uitat că în conflictul armat declanşat în 1992 de partea Chişinăului au luptat etnici ruşi, ucraineni 
şi alţii, iar de partea Tiraspolului au luptat etnici sau reprezentanți ai populației românofone din 
regiunea transnistreană. Balcanii sau, în sens mai larg şi mai exact poate, sud-estul european se 
prezintă ca o regiune în care, după aprecierea lui Churchill, este constituită din popoare cu mai 
multă istorie decât pot ele să o ducă în spate. Formula fostului premier britanic se pare a fi 
exactă şi în cazul Republicii Moldova, a spaţiului post-sovietic în general în care imaginea 
Celuilalt a fost distorsionată de existenţa unor stereotipuri adeseori injectate şi re-injectate prin 
canale mai mult sau mai puțin oficiale din perioada sovietică, cel puțin. 


13.5. Perspectivele democratizării în regiune 


Care ar fi, deci, perspectivele democratizării statelor sud-est europene în perioada imediat 
următoare în prisma ultimelor evoluții politice şi a conflictelor interetnice din această regiune 
care a urmat colapsului regimurilor comuniste totalitare începând cu anul 1989? În primul rând, 
pentru consolidarea unor regimuri veritabil democratice, cu valori şi principii incluzive, nu 
exclusive care au dominat regiunea menționată cel puţin ultimele două secole de la Revoluţia 
franceză încoace? Pactul de Stabilitate pentru Sud-estul Europei, lansat de Germania în 1998, 
susţinut ulterior de Uniunea Europeană, Statele Unite şi Canada, propune soluţii concrete în 
rezolvarea conflictelor din prezent prin programe diversificate menite să restabilească încrederea 
între principalii actori implicaţi în violențele din ultimul deceniu al secolului al XX-lea, fie la 
nivel interstatal (crearea euroregiunilor de către UE), fie la cel intrastatal (problema 
minorităţilor). Acest Pact se profilează a fi (deşi în iulie 2001 din cele 10 miliarde de dolari 
americani, numai 2,5 au fost adunate din fonduri guvernamentale şi private occidentale) un nou 
plan Marshall, de această dată numai pentru partea sud-estică a continentului european. Deja a 
demarat planul de restabilire a sistemului energetic din regiune, finanțat de Canada, de care a 
beneficiat şi Republica Moldova (iunie 2001), admisă cu drepturi depline în cadrul Pactului la 
28 iunie 2001. Altă soluţie pentru situaţia creată, fie prin intermediul Pactului, fie prin programe 
alternative sau complementare iniţiate de Uniunea Europeană (Programul TACIS) sau alte 
structuri internaționale private (Fundaţia Soros, Civic Education Project) constă în reforma 
sistemului curricular în ansamblu, precum şi a conţinutului manualelor de istorie, în particular. 
Istoria trebuie re-scrisă în permanenţă, disciplina această fiind adeseori un fel de barometru al 
actualități, de modelare a viitorului pe baza invocării unor anumite pagini din trecut care să 
inspire contemporanii să procedeze într-un anumit spirit. Când s-au invocat pagini conflictuale 
ale istoriei şi au fost introduse chiar în manualele de istorie, era clar că regimul politic respectiv 
dorea să-şi consolideze puterea pe baza alimentării tensiunilor cu vecinii sau minoritățile 
conlocuitoare, aşa cum s-a întâmplat chiar în perioada comunistă când paradigma oficială 
stipula de fapt prietenia popoarelor ca fiind una dominantă. Astfel încât astăzi, când pe agendă 
stă problema integrării regiunii sud-est europene, în cele din urmă a accederii în Uniunea 
Europeană a țărilor din regiune istoria trebuie să fie utilizată şi ea în scopul acesta. Se pot invoca 
pagini de colaborare şi prietenie dintre diferite popoare din zonă, fără a compromite istoria ca 
disciplină autonomă de cunoaştere ca atare. În sprijinul aceluiaşi PSSE, se poate aminti de 

încercări asemănătoare, păstrând proporţiile, din perioada interbelică, când s-a constituit Mica 
Alianță sau Înțelegerea balcanică, două organizaţii regionale care aveau drept scop, 
complementar celui Ligii Naţiunilor, de a asigura securitatea statelor membre şi a iniția 
programe de integrare economică a statelor membre. Totodată, trebuie de spus că animozități 
ascuţite dintre diferite comunităţi din regiune apar mai ales odată cu secolul al XIX-lea când se 
începe procesul de creare a naţiunilor moderne şi se declanşează conflicte privitoare la 
apartenenţa unor teritorii revendicate de statele nou apărute pe ruinele Imperiului Otoman. 
Schimbarea conţinutului manualelor de istorie este cu atât mai stringentă cu cât cele vechi au 
accentuat prea mult dihotomia “noi-ei” echivalată în termeni de etică şi morală cu “bun-rău”, 
“civilizat-barbar”, “paşnic-violent”. Astfel, un sondaj efectuat la mijlocul anilor '90 ai secolului 
trecut evidenția existența unei aversiuni pronunțate între greci şi bulgari, macedoneni şi 
albanezi, români şi ţigani, sârbi şi croaţi, sârbi şi albanezi şi vice versa în proporţie de peste 50 la 
sută în fiecare caz (în altele cota fiind peste 70 sau chiar 80 la sută). Un alt factor care ar facilita 
fără îndoială stabilitatea în regiune, prin extensie ar mări şansele şi grăbi procesul de 
democratizare ireversibilă a regiunii sud-est europene ar fi, după părerea noastră, prezenţa în 
continuare a Statelor Unite în regiune, fie prin căştile albastre prezente actualmente în Bosnia şi 
Kosovo, fie prin participarea directă la diferite programe de educaţie, dezvoltare sau ajutor 
pentru societatea civilă. Rolul Americii este foarte important în regiune şi trebuie să rămână, 
întrucât nu trebuie de uitat de existența unor disensiuni, latente sau fățişe, între diferite state 
europene privitoare la cine trebuie să aibă un cuvânt mai greu de spus în conturarea politicii UE 
faţă de o anumită problemă sau regiune. În cazul de faţă se poate identifica, chiar dacă nu la 
nivel de poziţii total reconciliante — între Germania şi Franţa; cele două şi Marea Britanie, nu 
numaidecât în concert unul cu alta. În acest context, numai SUA ar putea, dar şi Rusia evident, 
contribui la păstrarea unui echilibru dintre diferitele interese ale marilor puteri europene în 
regiunea sud-est europeană. 


Lecţia 14 


Pactul de Stabilitate pentru Europa de Sud-Est 


În lecţia de faţă vom încerca să vedem care sunt motivele şi cauzele, condiţiile în care a 
luat ființă Pactul de Stabilitate, care sunt scopurile sale declarate, precum şi modalitățile 
prevăzute de iniţiatorii Pactului pentru a realiza cele propuse. Este dificil, dacă nu imposibil, la 
momentul de față, de a stabili în ce măsură obiectivele Occidentului în privinţa sud-estului 
Europei, mai ales prin intermediului PSESE, au şanse de a deveni realitate şi dacă nu cumva şi 
această iniţiativă, precum Cooperarea Sud-Est Europeană, printre altele, va deveni doar un plan 
generos şi nu mai mult. Din această perspectivă, o să inserăm aici o prezentare mai largă a 
PSESE, dată publicităţii de către Ministerul de Externe al României şi ulterior, să facem o 
analiză a documentului, precum şi a actului propriu-zis de constituire a Pactului şi să coroborăm 
cu ceea ce s-a făcut concret în această direcţie în perioada celor trei ani, 1999-2001, pentru ca, în 
final, să ne permitem să tragem unele concluzii preliminare. 

14.1. Opinia MAE al României faţă de PSESE 


Deci, iată textul emis de MAE al României, util şi din punct de vedere informativ, precum 
şi, sau, mai ales, din perspectiva accentelor care le pune: “In contextul crizei din Kosovo, la 8 
aprilie 1999, la Luxemburg, preşedinţia Uniunii Europene, a organizat o reuniune a miniştrilor 
de externe din statele membre UE şi din tarile vecine RF Iugoslavia (Albania, Bosnia- 
Herzegovina, Bulgaria, Croaţia, Fosta Republica Iugoslavă a Macedoniei, România, Slovenia, 
Ungaria şi Turcia), la care au participat şi reprezentanți ai unor organizații şi instituții 
internaționale. Cu această ocazie, Germania a lansat inițiativa elaborării unui Pact de Stabilitate 
pentru Europa de Sud-Est (PSESE). Propunerea Germaniei a fost precedată de o serie de alte 
inițiative similare, venite din partea unor țări ca Grecia, SUA, Turcia, precum şi a unor 
organizaţii regionale. Este de menţionat, în acest sens, propunerea prezentată la Washington, în 
contextul Summit-ului NATO, la reuniunea în format "19+7" (ţările NATO + țările din Europa 
de sud-est), de către domnul Emil Constantinescu în numele preşedinţiei în exercițiu a 
Cooperării Sud-Est Europene (SEEC) - deţinută in prezent de România. Documentul propus de 
preşedinţia UE a fost dezbătut la reuniunea directorilor politici de la Bonn, din 27 mai a.c., şi 
semnat la 10 iunie a.c., la Köln. El reprezintă o importanta bază de pornire pentru mobilizarea 
eforturilor internaționale de realizare a unei zone stabile şi prospere in această parte a 
continentului. 
Principiile politice şi mecanismele care stau la baza Pactului sunt: 

e În implementarea Pactului de Stabilitate vor fi respectate prevederile Cartei ONU, 
principiile OSCE, documentele relevante ale Consiliului Europei, în particular 
Convenţia Europeana privind Drepturile Omului; 

e UE are rolul de lider în instituirea Pactului de Stabilitate şi va acţiona pentru 
impulsionarea proiectelor de cooperare şi bună vecinătate între statele regiunii; UE va 
susține activ statele din zonă pentru atingerea obiectivelor menţionate în Pact şi, în 
acest sens, va convoca conferinţe ale donatorilor pentru reconstrucție; 

e OSCE va deţine un rol cheie în întărirea securităţii şi stabilității; 

e Un rol deosebit revine, de asemenea, instituţiilor şi organizaţiilor internaţionale şi 
euro-atlantice (ONU, NATO, Consiliul Europei ş.a.), unor state (SUA şi Rusia), 
precum şi unor iniţiative regionale (SECI, ICE, SEEC, OCMN ş.a. ). În ceea ce 
priveşte NATO, sunt menționate continuarea procesului de lărgire a Alianţei şi 
contribuţia Consiliului Parteneriatului Euro-Atlantic şi a Parteneriatului pentru Pace. 

e Mecanismul de implementare a Pactului va consta într-o Masa regionala pentru Sud- 
Estul Europei, reprezentând o conferința internațională a statele participante la Pact; 
Masa regionala va fi completată de următoarele substructuri/ mese de lucru: 
democratizare şi drepturile omului; reconstrucție economica, dezvoltare şi cooperare; 
probleme de securitate; 

e R.F. Iugoslavia va putea participa la activitatea Pactului de îndată ce va îndeplini 
condițiile impuse de comunitatea internaționala; Republica Muntenegru, prin 
guvernul său ales democratic şi ca parte componenta a RF Iugoslavia, se va putea 
număra printre beneficiarii Pactului de Stabilitate încă de la debutul implementării 
acestuia. 

Obiectivul Pactului de Stabilitate este crearea unei Europe de Sud-Est caracterizata prin 

pace, democraţie, prosperitate şi integrare în structurile euro-atlantice. 

Referitor la asistenta financiara, Pactul de Stabilitate conţine elemente generale referitoare 
la alocarea de fonduri. În acest sens au fost stabilite elemente ale cadrului general al 
asistentei financiare: 

e a fost definitivată lista țărilor beneficiare printre care şi România; 

e au fost desemnaţi donatorii (UE, SUA, Canada, Japonia, BM, FMI ş.a.), urmând ca 
mecanismele concrete de alocare să fie stabilite în cadrul conferințelor donatorilor 
pentru reconstrucție. 

In acest domeniu, în afara prevederilor Pactului, au fost înregistrate următoarele 
dezvoltări: 

e asistența financiară va consta într-un mozaic de măsuri de tip credite preferențiale şi 
nerambursabile, stimulente pentru investiţiile private, antrenarea companiilor 
autohtone în procesul de reconstrucţie; 

e la 12 mai a.c., Banca Mondială şi Uniunea Europeană (Comisia Europeană) au 
semnat, la Londra, un Acord privind mecanismul de coordonare a eforturilor 
comunității internaţionale de a răspunde efectelor economice negative înregistrate de 
țările din zonă; a fost creat biroul comun BM-Comisia Europeană la Bruxelles, şi s-a 
înființat un Grup operativ de acţiune coordonat de preşedintele BM, Comisarul 
european pentru afaceri economice şi financiare, Directorul executiv al FMI şi 
miniştrii țărilor donatoare; 

e la 19 iulie a.c., Consiliul UE a decis crearea unei Agenţii europene pentru 
reconstrucţie cu sediul la Salonic. 

Gestionarea întregului proces circumscris Pactului este asigurata de către Coordonatorul 
Special, desemnat de UE şi confirmat de preşedintele în exercițiu al OSCE. Aceasta funcţie este 
deținută, începând din luna iunie a.c. (1999-n.n.), de către domnul Bodo Hombach.” 

Ce reiese din această prezentare, provenită de la Ministerul de externe a uneia dintre ţările 
fondatoare ale Pactului? În primul rând, se observă natura diplomatică a documentului, 
eufemismele specifice genului. În al doilea rând, se accentuează rolul României în cadrul 
PSESE, în semnarea actului de constituire, dar şi angajamentul Bucureştilor de a contribui la 
realizarea obiectivelor Pactului. Dar, mai degrabă, este vorba de o exagerare a rolului 
organizației, din simplu motiv că nu are încă un buget alocat, decât numai parțial. 


14.2. Actul de constituire al PSESE: planuri şi perspective 


Ce putem conchide însă chiar din actul de fondare al PSESE? Uniunea Europeană într- 
adevăr este iniţiatoarea Pactului, în realitate UE şi-a asumat această inițiativă, care a fost propusă 
de fapt de Germania, încă în 1998 când s-a declanşat criza din Kosovo, aşa cum stipulează 
articolul 1.4. al PSESE, semnat la 10 iunie 1999 la Köln: “Soluționarea conflictului din Kosovo 
este cruciala pentru capacitatea noastră de a realiza pe deplin obiectivele Pactului de Stabilitate 
şi de a acţiona prin masuri permanente şi pe termen lung pentru un viitor al păcii şi armoniei 
inter-etnice, fără teama reizbucnirii războiului.” Deci, situaţia din Kosovo, mai complexă decât 
cea din Bosnia-Herzegovina din 1992-1995, au fost unul din factorii care au dus la întemeierea 
acestei organizaţii — cu alte cuvinte o situație de criză, nemaiîntâlnită în Europa până atunci. 
Urmează o formulare vagă, în articolul II.6: “Reafirmăm că suntem răspunzători faţă de 
cetăţenii noştri şi responsabili unii față de alţii pentru respectarea normelor şi principiilor OSCE 
şi pentru implementarea angajamentelor noastre. De asemenea reafirmăm că angajamentele 
referitoare la dimensiunea umană, asumate prin calitatea noastră de membrii OSCE, sunt 

chestiuni de preocupare directă şi legitimă a tuturor statelor participante la Pactul de Stabilitate şi 

nu aparțin în mod exclusiv afacerilor interne ale statelor în cauză. Respectarea acestor 

angajamente reprezintă unul din fundamentele ordinii internaționale, față de care intenționam să 
ne aducem o contribuție substanțială.” Anticipăm că PSESE are o relaţie specială cu OSCE, dar 

organizaţia creată la Helsinki în 1975 nu este un organism decât consultativ, ne amintim că a 

propus retragerea armatei ruse din Transnistria, la Istambul, încă în 1999 — a respectat Moscova 

acest angajament, preconizat a fi realizat complet în 2002? Mai departe, articolul II.9 stipulează 
unul dintre obiectivele PSESE: “Pactul de Stabilitate urmăreşte sprijinirea ţărilor din Europa de 

Sud-Est în efortul lor de a asigura pacea, democraţia, respectarea drepturilor omului şi 

regiune care urmăresc integrarea în structurile euro-atlantice, alături de alți participanți la Pact, 

cred cu tărie că implementarea acestui proces va facilita atingerea obiectivelor lor. În acest scop, 
ne angajăm să cooperăm pentru: 

—  Păstrarea caracterului multinațional şi multietnic al statelor din regiune şi protejarea 
minoritarilor; 

— Crearea economiilor de piață viabile, bazate pe politici macro-economice înțelepte, pieţe 
deschise comerțului internaţional în creştere şi investiţiilor private, regimuri vamale şi 
comerciale funcţionale şi transparente, dezvoltarea pieţelor locale de capital şi a regimului 
diferențiat al proprietăţii, incluzând privatizarea, ca măsuri ce vor duce la prosperitate 
pentru toți cetăţenii.” Observăm că se pune accentul pe “păstrarea caracterului 
multinațional şi multietnic al statelor din regiune şi protejarea minoritarilor” — probabil 
pentru că, într-adevăr, tendinţa care domina Balcanii după expulzarea sârbilor din Croaţia 
şi a albanezilor din Serbia era tocmai crearea statelor monoetnice, ceea ce contravine 
flagrant ideii de Europa; şi pe “crearea economiilor de piaţă viabile, bazate pe politici 
macro-economice înțelepte, pieţe deschise comerțului internaţional în creştere şi 
investiţiilor private” — se face aluzia că deschiderea pieţelor locale pentru comerțul 
internațional va schimba radical situația din regiune — un principiu care a dat rezultate în 
Occident, va da roade şi în Sud-Estul Europei? Alte obiective ale Pactului, din articolul III, 
punctele 10 şi 11, se referă la combaterea corupției, a terorismului, a prevenirii deplasărilor 
forţate ale populaţiei, dar şi asigurarea reîntoarcerii libere a tuturor refugiaților, obiective 
de care se ocupă deja Interpolul sau Înaltul Comisariat pentru Refugiaţi de pe lângă ONU. 
Care sunt mecanismele de funcţionare ale PSESE? Articolul IV stabileşte clar că în fruntea 
Pactului va fi numit un Coordonator, care va întocmi rapoarte periodice către OSCE, iarăşi 
către OSCE, un organ consultativ, fără putere reală de decizie, fără un buget consistent şi 
fără mecanisme proprii care să impună respectarea deciziilor sale. În continuare, urmează 
rolurile pe care țările şi instituțiile garante şi le asumă în cadrul PSESE, în ordinea: UE, 
țările lumii, OSCE, Consiliul Europei, ONU, NATO, SUA, Rusia, FMI, BM, BERD şi 
BEI, OECD şi UEO — cea mai importantă precizare pe care ne interesează aici din 
perspectiva relaţiei Vest-Est, respectiv integrarea Balcanilor în UE este “UE apropie 
regiunea de perspectiva unei depline integrări a acestor tari in structurile sale (subl. n. — 
I.C). In cazul ţărilor care nu au încheiat încă acorduri de asociere cu UE, aceasta se va 
realiza printr-un nou tip de relaţie contractuală, care să ţină seama pe deplin de situația 
particulara a fiecărei tari, în perspectiva de a deveni membră a UE, conform Tratatului de 
la Amsterdam şi după îndeplinirea criteriilor de la Copenhaga. Este de subliniat 
disponibilitatea UE care, deşi va decide în mod independent, va ţine seama de realizarea 
obiectivelor Pactului de Stabilitate, în special de progresul în dezvoltarea cooperării 
regionale, printre celelalte elemente importante în evaluarea meritelor unei astfel de 

perspective. ” Cine va suporta exact costurile implementării proiectelor preconizate de 
PSESE? Articolul VII, punctul 41: “Reafirmăm angajamentul puternic pentru susţinerea 
reconstrucției, stabilizării şi integrării in regiune şi apelăm la comunitatea internaţională a 
donatorilor, pentru a participa cu generozitate. Salutam progresul făcut de BM şi UE, prin 
intermediul Comisiei Europene, spre stabilirea unui proces de coordonare al donatorilor. 
Acest proces va interacționa îndeaproape cu Masa de Lucru relevantă, şi va identifica 
modalităţi potrivite de administrare şi canalizare a asistenţei internaţionale. BM şi Comisia 
Europeana vor fi de asemenea responsabile pentru coordonarea unei abordări 
cuprinzătoare pentru dezvoltarea regională şi a conferinţelor necesare ale donatorilor”. 


14.3. Evoluţii ulterioare 


Acestea ar fi principalele prevederi ale Pactului de Stabilitate pentru Europa de Sud-Est 
(vezi documentul integral la www.kappa.ro/mae). Cât de realizabil este PSESE în timpul cel 
mai apropiat? În august 2001 Iugoslavia a fost primită în Pact, ca urmare a căderii regimului lui 
Miloşevici şi ultima ţară care a fost primită ca membru deplin este Republica Moldova (28 iunie 
2001). La nivelul anului 2007 s-a observat însă că din cele 10 miliarde preconizate pentru 
demararea primei faze a Pactului nu s-a reuşit strângerea decât a unei părţi a acestei sume. În 
mare parte din această cauză — financiară — s-a convenit a reforma Pactul de Stabilitate în aşa fel 
încât scopurile sale să coincidă cu resursele disponibile. Astfel, în februarie 2008 Pactul de 
Stabilitate pentru Europa de sud-est îşi încheie mandatul, tranformându-se într-o organizație mai 
modestă, numită Consiliul de Cooperare Regională. 


Lecţia 15 


România şi Republica Moldova între Est 
şi Vest: perspective ale integrării europene 


15.1. De ce întârzie extinderea UE spre spaţiul post-sovietic? 


După colapsul comunismului est-european în 1989 se părea că nu există deja bariere 
insurmontabile care să împiedice reunirea Europei, în sensul acceptării în Comunitatea 
Europeană a statelor “cordonului sanitar” interbelic. Acest lucru însă nu s-a realizat, deşi 
revoluțiile anticomuniste au fost animate anume de lozinca “revenirii în Europa”. Analişti 
occidentali, precum Timothy Garton Ash (vezi revista britanică Prospect din iulie 1999) s-au 
întrebat în acest sens care ar fi cauzele fenomenului, sugerând că Uniunea Europeană s-a axat 
după 1989 mai mult pe aprofundarea relaţiilor economice şi politice intracomunitare, nu pe 
extinderea în est şi astfel, a fost ratată şansa evitării conflictelor din fosta Iugoslavie, conflicte 
care au avut efectul de bumerang, lovind chiar în cel mai grandios proiect din ultimul deceniu 
din Europa Occidentală — introducerea unei monede unice, euro. T.G. Ash consideră că 
fluctuațiile monedei europene, valoare sa scăzută în raport cu dolarul este tocmai un rezultat al 
instabilității din partea estică a continentului şi acum, după zece ani de la căderea comunismului, 
în sfârşit UE a înţeles acest lucru. Dar este oare Uniunea Europeană responsabilă şi vinovată de 
ceea ce s-a întâmplat? Un răspuns echivoc nu poate fi dat, întrucât nu se poate da vina pe o 

comunitate că îşi promovează interesele aşa cum consideră ea de cuviință, neluând în seamă 
doleanţele celor care vor să fie admişi în cadrul UE. Mai degrabă, se pot invoca dificultățile 
tranziției spre o economie de piaţă şi un regim democratic al țărilor est europene, mai ales a 
celor din Sud-Estul Europei, dificultăți datorate unei moşteniri de 50 de ani de economie 
planificată, sistem politic bazat pe un singur partid, lipsa libertăţilor fundamentale şi distrugerea 
inițiativei private. A jucat rolul nu numai moştenirea comunistă, dar şi experienţa anterioară a 
statelor din regiune, Polonia, Ungaria şi Cehia având în perioada interbelică, Cehia încă din 
epoca Habsburgilor, un decalaj de dezvoltare acumulat în raport cu statele sud-est europene. La 
care s-a adăugat o elită mai decisă să promoveze reformele în perioada de după 1989, astfel 
încât în 1999 aceste țări au fost acceptate în NATO şi vor fi cele mai serioase candidaturi pentru 
a accede în Uniunea Europeană în timpul cel mai apropiat. În 2004, 8 state foste comuniste 
acced în UE — Estonia, Letonia, Lituania, Polonia, Ungaria, Cehia, Slovacia şi Slovenia, la care 
se mai adaugă Cipru şi Malta. 


15.2. Relaţiile României cu Uniunea Europeană 


Care sunt şansele intrării României în UE, o ţară care nu a cunoscut conflicte violente în 
ultimul deceniu şi care este cea mai stabilă în ultimul deceniu din întreaga regiune balcanică? 
Toate guvernele României post-decembriste au declarat prioritatea integrării europene, dar la 
moment ţara face parte din al doilea eşalon al candidaților pentru aderare. Tranziţia s-a 
desfăşurat mai lent, în comparaţie cu Polonia, Cehia şi Ungaria, mai ales în primii cinci ani de 
post-comunism, la putere fiind de fapt comunişti reformaţi, în frunte cu Iliescu, care a încercat 
să evite costurile sociale inerente unor reforme radicale şi, ca rezultat a avut de suferit economia 
în ansamblu. Cu toate acestea, România are şanse reale de accedere, semnând încă la 1 februarie 
1993 Acordul de Asociere cu Uniunea Europeană (numit şi Acordul European), care a intrat în 
vigoare la 1 februarie 1995 şi care stipulează cadrul juridic şi instituțional al raporturilor 
bilaterale în perspectiva pregătiri României în UE. Cererea oficială a României de aderare la UE 
a fost depusă la 22 iunie 1995. Odată cu intrarea in vigoare a Acordului European, a creat 
condiții pentru: 

e participarea României la dialogul structurat UE-tari asociate, la toate nivelurile 

(inclusiv reuniuni la nivel de şefi de state/guverne, marja Consiliilor Europene); 

e îmbunătățirea accesului produselor româneşti pe piața comunitară prin alinierea, de la 
1 ianuarie 1995, a țării la calendarul liberalizărilor aplicat Poloniei, Ungariei, Cehiei şi 
Slovaciei. Începând cu 1 ianuarie 1996, în aplicarea principiului asimetriei din 
Acordul de Asociere, Uniunea Europeana a trecut unilateral, în devans, la liberalizarea 
schimburilor comerciale cu România; 

e includerea României în proiectele vizând extinderea şi dezvoltarea reţelelor 
transeuropene de infrastructură (transporturi, comunicaţii, energie); 

e participarea României la diverse programe comunitare (cultură, cercetare, educaţie, 
pregătire profesională, tineret, energie, protecția mediului, întreprinderi mici şi 
mijlocii). 

Strategia de integrare a candidaților din Estul Europei a fost stabilită în decembrie 1994 de 
către Consiliul European de la Essen, stipulată într-un document programatic, întitulat “Strategia 
de pregătire a ţărilor asociate din Europa Centrală şi de Est pentru aderare la Uniunea 
Europeană”. Începând cu toamna anului 1998, Comisia Europeană, organul executiv al UE, 
întocmeşte un Raport anual cu privire la progresele înregistrate de fiecare candidat în parte, 

inclusiv România. Raportul din anul trecut (2000), aduce o serie de critici la adresa guvernului 
român, precum ar fi slaba performanţă a structurilor administrative, deficiențele care persistă în 
protecţia copiilor instituţionalizaţi, integrarea socio-profesională a romilor, combaterea mai 
fermă a fenomenelor de corupție, fragilitatea stabilității macro-economice şi ritmul lent al 
procesului de restructurare economică şi privatizare, rămâneri în urmă în planul armonizării 
legislative în domenii precum: agricultura, mediul înconjurător, politica industrială, controlul 
financiar şi procedurile de execuție bugetară. Cea mai dură critică din cadrul raportului vizează, 
ca şi in anii precedenţi, criteriile economice, considerându-se că România nu dispune încă de o 
economie de piaţă funcțională, capabilă să facă față, pe termen mediu, presiunilor concurenței 
pieţei comunitare, ameliorarea perspectivelor de dezvoltare economică nefiind una substanțială. 
În acelaşi timp, se evidenţiază eforturile guvernului pentru implementarea condiţiilor de pre- 
aderare, rolul României în aplanarea conflictului din fosta Iugoslavie, precum şi progresele 
înregistrate în procesul de privatizare. Cel mai important este faptul că în decembrie 1999, 
Consiliul European de la Helsinki a demarat oficial procesul de negociere privind aderarea cu 
toate ţările candidate, inclusiv cu România, astfel anulându-se divizarea statelor candidate în 
două grupe, divizare operată la Luxemburg doi ani înainte. La 15 februarie 2000, Conferinţa 
Interguvernamentală România — UE, desfăşurată la Bruxelles, a lansat în mod oficial procesul 
de negociere privind aderarea României la Uniunea Europeană. În acest context, unele țări din 
UE, cărora le revin cea mai mare parte din subsidiile oferite de comunitate pentru lichidarea 
decalajului de dezvoltare, precum Portugalia, mai ales, au exprimat o atitudine nu prea 
favorabilă extinderii spre est; Ministrul de externe al Greciei, pe de altă parte, ţară care ar avea şi 
ea motive să se îngrijoreze, a declarat însă postului de televiziune CNN în iulie 2001 că Atena 
sprijină lărgirea UE, pentru că în perspectivă de lungă durată vor avea de câştigat toate părțile 
implicate. În cele din urmă România (împreună cu Bulgaria) a fost acceptată drept membră a 
Uniunii Europene de la 1 ianuarie 2007. 


15.3. Schimburile comerciale între România şi UE 


Cum evoluează raporturile comerciale dintre România şi Uniunea Europeană, un indiciu 
care vorbeşte de la sine, în ce direcție se îndreaptă Bucureştii? In anul 2000 schimburile 
comerciale dintre România si Uniunea Europeana (UE) au însumat 14 miliarde $, de trei ori mai 
mult decât nivelul înregistrat in 1992, respective înainte de intrarea in vigoare a Acordului 
European. Aceasta evoluție dovedeşte ca Acordul European a jucat un rol pozitiv în 
intensificarea comerțului bilateral. În comparație cu anul 1999, volumul schimburilor 
comerciale bilaterale a crescut în anul 2000 cu 18,2% (+ 18,7 % la export si 17,7 % la 
import).UE rămâne, de departe, principalul partener comercial pentru România, cu o pondere în 
comerțul exterior al României de 59,8% (63,8% la export si 56,6 % la import). Conform 
structurii comerţului bilateral în anul 2000, principalele categorii de mărfuri care au făcut 
obiectul exporturilor româneşti au fost: textilele şi articolele de îmbrăcăminte (34,3%), maşini şi 
echipamente (16,2%), produse siderurgice (12,3%), încălțăminte (11,6%) şi mobilă (6,5 %). În 
acelaşi timp, cele mai importante grupuri de produse importate din UE au fost următoarele: 
maşini şi echipamente (28,2%), textile şi articole de îmbrăcăminte (24,3%), produse chimice 
(9,3%), produse siderurgice (5,8%). Se observă deci că economia românească are ce oferi UE, 
chiar dacă gama de produse nu este atât de variată. După aderarea din 2007, România a 
intensificat comerțul cu țările UE, totalul schimburilor comerciale depăşind 60 la sută. 

15.4. Republica Moldova şi APC în contextul integrării europene 


Ce şanse are Republica Moldova de a accede în Uniunea Europeană? La momentul actual, 
mai ales din perspectiva schimbărilor politice care au intervenit în februarie 2001, aderarea 
devine utopică. Dar nici guvernele anterioare, cu excepția cabinetului Sturza, nu au stipulat în 
mod clar obiectivul prioritar de aderare la UE. Care ar fi cauzele acestei ambiguități manifestate 
de Chişinău în decursul ultimului deceniu? În primul rând, dependenţa de combustibilul şi piața 
de desfacere din spaţiul post-sovietic, cât şi ataşamentul clasei politice faţă de interesele Rusiei 
în regiune, problema Transnistriei etc. Există şi opinia, exprimată de Valeriu Muravschi, fost 
prim ministru, potrivit căreia poziția celor mai dezvoltate țări din lume (cinci din UE), dar mai 
ales a SUA este “destul de dură, ei încercând să ne ţină într-o oarecare uniune, nu ştiu din ce 
intenții; desigur, în aceste condiţii va fi greu să ne integrăm în occident”. Prin urmare, putem 
identifica atât cauze interne, cât şi interne ale fenomenului creat, a şanselor îndepărtate ale 
Moldovei de accedere în Uniunea Europeană. Să vedem însă ce acte au semnat autoritățile de la 
Chişinău cu UE şi cum pot fi ele apreciate, în comparaţie cu cele semnate de ţări din regiune cu 
şanse reale de accedere în UE în cel mult un deceniu? Cel mai important document este Acordul 
de Parteneriat şi Cooperare dintre UE şi Republica Moldova, semnat la Bruxelles la 28 
noiembrie 1994, dar intrat în vigoare abia | iulie 1998. Un analist de la MAE al Moldovei a făcut 
o comparaţie foarte pertinentă între Acordul de Parteneriat şi Cooperare (APC), semnat de 
Moldova, pe de-o parte, şi Acordul European, semnat de România, pe de altă parte. Reiese că 
stipulările APC sunt foarte vagi şi nu se poate vorbi de un accept formal al UE precum că 
Moldova ar putea deveni în timpul apropiat, 10-20 de ani, parte componentă a acestei 
organizaţii. Mai degrabă se constată că relaţiile dintre cele două părți se vor aprofunda pe linie 
orizontală, nu verticală, cu alte cuvinte nu se menționează despre integrarea graduală a 
Moldovei în UE, ci de o relaţie bilaterală, ca între două subiecte ale dreptului internaţional. 

Mecanismul şi monitorizarea în acelaşi timp a implementării APC în Moldova îl are 
programul TACIS (Technical Assistance for the New Independent States), lansat în septembrie 
1997. Iniţial acest program a avut drept scop prioritar acordarea asistenţei tehnice statelor din 
spațiul post-sovietic, dar ulterior, datorită intrării în vigoare a APC la 1 iulie 1998 în Moldova, 
marja sa de activitate s-a extins la armonizarea legislativă, standarde şi certificate, transport, 
dezvoltarea sectorului privat, a micilor întreprinderi, resurselor umane, promovarea cooperării 
individuale, vamale, sociale, în domeniul educației, consolidarea instituțională, asistență în 
vederea aderării la Organizaţia Mondială a Comerţului ş.a. În cazul Moldovei, programul 
TACIS are şi rolul de a promova dialogul şi cooperarea dintre cele două maluri ale Nistrului, 
prin realizarea unor proiecte comune, dintre care cel mai important rămâne a fi reconstrucția 
podului de la Gura Bâcului, distrus în timpul operațiilor militare din 1992, pentru care UE a 
promis alocarea a două milioane de euro. În ansamblu, TACIS a acordat asistență funcţionarilor 
moldoveni în vederea implementării APC (septembrie 1997 — septembrie 1998), ulterior 
axându-se pe acțiuni cu scopul de a informa şi convinge opinia publică cu privire la importanța 
şi obiectivele APC (februarie 1999 — noiembrie 1999). În aprilie 2000, a demarat cea de-a treia 
etapă a programului TACIS de implementare a APC, care are o durată de doi ani şi jumătate şi 
un buget de 2,5 milioane euro. Principalele sarcini ale etapei a treia le constituie: ajustarea 
legislaţiei moldoveneşti la standardele celei comunitare şi acordarea asistenţei financiare în acest 
sens; promovarea know-how-ului, ajutor pentru fermieri în vederea identificării resurselor 
financiare pentru dezvoltare gospodăriilor lor (un proiect pilot s-a desfăşurat deja în judeţul 
Orhei în perioada 1995-1997), colaborarea transfrontalieră etc. 

Relaţiile Chişinăului cu UE s-au intensificat după februarie 2005, când s-a semnat Planul 
de Acţiuni Republica Moldova — Uniunea Europeană, care face parte din Politica Europeană de 
Vecinătate (European Neighborhood Policy). Planul de Acţiuni nu prevede însă perspectiva 
clară a accederii în UE, mai ales că asemenea acorduri au fost semnate cu alte 16 state, printre 
care Israelul, Libanul şi autoritatea palestiniană, dar şi țări din nordul Africii. Mai mult, după 
părerea unor experți europeni, la nivelul lunii decembrie 2006, Marocul îndeplinise mai fidel 
promisiunile din plan decât Moldova (!?). 


15.5. Relaţiile comerciale dintre Moldova şi UE 


Dar cum evoluează schimburile comerciale ale Moldovei cu Uniunea Europeană şi ce 
concluzii putem face pa baza acestora? Tendința din ultimii ani este pozitivă în acest sens, 
evoluând de la 12,7 în 1995 la 22 la sută în 1998, atingând 25 la sută în 2000, dar raportul export 
import este în defavoarea Moldovei, importurile din UE fiind mai mari decât exporturile spre 
piața UE. În orice caz, la 24 ianuarie 2000 s-au făcut paşi importanţi spre intensificarea 
exporturilor moldoveneşti pe piaţa Uniunii Europene, odată cu adoptarea autorizaţiei Comisiei 
Europene de a accepta pe piaţa UE vinuri produse din două soiuri, promisiunea de obținere a 
unor facilități suplimentare în cadrul Sistemului Generalizat de preferinţe, precum şi demararea 
proiectului TACIS privind “Studierea fezabilităţii economice a Zonei de Liber Schimb între 
Moldova şi UE”, ca prim pas spre semnarea Acordului de Liber Schimb (ALS) etc. 

În concluzie, observăm că relaţiile României cu UE s-au bazat până în 2007 pe Acordul de 
Asociere sau Acordul European, intrat în vigoare la 1 februarie 1995, iar relațiile Moldovei cu 
UE — pe baza Acordului de Parteneriat şi Cooperare, intrat în vigoare la 1 iulie 1998, deşi a fost 
semnat încă în 1994. Acordul European recunoştea că România este un pretendent serios pentru 
aderare la UE şi stabileşte mecanisme concrete pentru realizarea acestui obiectiv, ceea ce s-a şi 
întâmplat în timp ce APC încheiat între Moldova şi UE are un caracter limitat, de relații 
bilaterale, nu de integrare graduală în Uniunea Europeană. 

Relaţiile comerciale dintre RM şi UE au cunoscut o evoluţie ascendentă în la începutul 
mileniului trei, în 2007 cota parte a importului şi exportului cu statele din UE atingând 40 la sută 
(cota parte a comerțului Transnistriei cu UE fiind, oarecum paradoxal, cam aceiaşi ca şi a 
malului drept basarabean). Este de notat acordarea Moldovei a unui sistem preferențial de 
comerț cu UE, mai ales începând cu anii 2005-06. Lărgirea listei produselor care vor beneficia 
de acest regim depinde de modernizarea procedurii de verificare a originii şi calităţii mărfurilor 
de către organele abilitate în acest sens (vamă etc.) 


Lecţia 16 


Scrierea istoriei în Europa de Sud-Est 
şi Europa Occidentală: comparaţie 


Istoria este una din cele mai vechi discipline umanitare din care mai târziu au evoluat alte 
ştiinţe socio-umane, precum sociologia, politologia, antropologia etc. Felul în care a fost 
interpretată şi interpretată istoriei s-a schimbat în dependență de regimurile politice care au 
succedat, dar şi de imperativele actualității. Acest lucru s-a întâmplat mai ales în zonele cu o 

instabilitate politică accentuată, precum este Sud-Estul Europei, dar şi în alte părți ale globului. 
Actualmente, manualele de istorie sunt rescrise practic oriunde în lume, inclusiv în Statele Unite 
şi Japonia. Nevoia reinterpretării istoriei este determinată nu numai de cauze ideologice în 
sensul clasic al cuvântului, dar şi din considerentul că invocarea trecutului are o putere deosebit 
de mare pentru educarea tinerei generaţii în spiritul pe care doreşte să-l implanteze un anumit 
guvern în cetăţenii lui. În legătură cu aceasta, Paul Valery avea să spună că istoria este cel mai 
periculos produs chimic al intelectului uman, ea poate să justifice şi să nege totul. 

Statele din Balcani, sau Europa de Sud-Est într-o accepţiune mai largă, au cunoscut numai 
în decursul secolului al XX-lea cel puţin trei resrieri radicale ale istoriei — prima după crearea 
statelor naţionale sau reîntregirea lor, proces încheiat la 1918; a doua — datorată instaurării 
regimurilor comuniste după 1944 şi, a treia variantă — istoria scrisă după colapsul 
comunismului în regiune. 


16.1. Manualele de istorie în Iugoslavia interbelică şi postbelică 


Unul din exemplele cele mai concludente este felul în care a fost scrisă istoria în 
Iugoslavia. Referitor la perioada interbelică, au fost analizate manualele pentru clasele a 3-a şi a 
4-a, întrucât majoritatea populaţiei absolvea doar patru clase şi, respectiv, cunoştinţele obținute 
în aceste clase rămâneau în memoria oamenilor pentru întreaga viaţă. Educaţia prin intermediul 
manualelor de istorie era atunci cu atât mai importantă, cu cât s-a constatat că 78 la sută din 
populaţie trăia la sate, iar 76 la sută îşi petreceau întreaga lor viaţă în aceiaşi localitate în care se 
născuseră. Analfabetismul era foarte răspândit în Regatul Sârbo-croato-sloven (din 1929 -- 
Iugoslavia) anului 1918: 83.9 % în Macedonia, 80.6 % în Bosnia şi Herţegovina, 76 % în 
Muntenegru, 65.4 % în Serbia, 49.5 % în Dalmația, 32.2 % în Croaţia, 23.3 % în Voievodina, 
8.9 % în Slovenia. De aceea, după unificarea slavilor de sud predarea istoriei şi lichidarea 
analfabetismului constituiau unii din factorii esențiali pentru unificarea spirituală a tânărului stat. 
Întrucât slavii din sud aveau o istorie atât de deosebită de scopurile pe care şi le propunea 
guvernul de la Belgrad, manualele de istorie ofereau o imagine idealizată a popoarelor 
iugoslave. Se scria că slavii sunt “popoare înrudite” şi “frați”. Trăsăturile lor erau, din veacuri 
străvechi: bunătatea, toleranța, iubitori şi luptători pentru dreptate, aveau o dragoste deosebită 
faţă de libertate şi erau ospitalieri. Cea mai importantă deficiență: discordia, neînțelegerile dintre 
ei, de care profitau vecinii lacomi. Toată istoria era prezentată ca o luptă permanentă pentru a 
atinge unificarea tuturor slavilor într-un stat unic. Cele trei popoare care alcătuiau majoritatea 
absolută a Regatului — sârbii, croații şi slovenii — erau caracterizați cu aceleaşi trăsături; din 
punct de vedere fizic — înalți şi zdraveni, sănătoşi şi puternici, suportau cu uşurinţă frigul şi 
căldurile, precum şi tot felul de poveri şi necazuri. După 1929, când politica de centralizare a 
statului devine din ce în ce mai accentuată şi se introduce denumirea de Iugoslavia, slavii din 
sud erau prezentați în manualele de istorie drept un singur popor, iugoslav, cu trăsături 
psihologice pozitive cum ar fi onestitatea, chibzuința, seriozitatea, curajul şi dragostea de 
libertate. Alte caracteristici invocate se refereau la sănătate, reproducerea rapidă, extinderea pe 
noi teritorii din vecinătate şi creşterea puterii lor — toate acestea considerate a fi premise pentru 
crearea unui stat liber şi puternic. Se aprecia că sârbii şi croații şi-au creat fiecare în parte statul 
lor propriu în acelaşi timp; că în timp ce croații mureau la bătălia de la Krbava, sârbii mureau la 
Kosovo; sârbii au suferit în aceiaşi măsură ca şi croații din cauza stăpânirilor străine; ambele 
popoare au visat la libertate, erau îngrijoraţi, au suferit, dar şi erau fericiți în acelaşi fel etc. 
Contradicția cea mai flagrantă cu realitatea istorică consta în faptul că asemenea interpretări au 
fost extinse fără discernământ la toată istoria, chiar şi la perioadele în care contactele dintre sârbi 

şi croaţi nu existau încă. Referitor la limbă, se sublinia că limba sârbo-croată a existat încontinuu 
din Evul Mediu încoace (în realitate — unificarea sau standardizarea limbii a avut loc abia în 
secolul al XIX-lea). S-a sugerat, de asemenea, că pierderea limbii însemna pierderea identității, 
iar lupta pentru păstrarea limbii a fost echivalată cu lupta pentru libertate (musulmanii erau, de 
aceea, recunoscuţi ca făcând parte constitutivă din poporul iugoslav). Din istoria sârbilor, se 
accentua rolul monarhiei, în special a dinastiei Nemanjicilor — Stefan Nemanja, fondatorul 
statului; Sfântul Sava — conciliator şi întemeietor al Bisericii Ortodoxe sârbe autocefale, iar 
Dusan era recunoscut ca cel mai mare cneaz medieval al sârbilor. Din istoria croaților, au fost 
evidenţiați Ljudevit Posavski, Trpimir — fondatorul statului, Tomislav — cel pe timpul căruia 
Croaţia s-a extins teritorial foarte mult, Zvonimir — primul rege al croaților. În scopul justificării 
regimului monarhic interbelic s-a accentuat rolul pozitiv al monarhiei în trecut: oamenii simpli 
susțineau puterea monarhilor, pentru că ei erau buni, blânzi, tandri chiar, ca nişte părinţi, fiecare 
persoană iubea regele, cneazul sau voievodul său. 

După cel de-al doilea război mondial, interpretarea istoriei se schimbă. Din cauza 
experienţei tragice din timpul ostilităţilor, când sârbii luptau în majoritate de partea aliaților, iar 
croații erau progermani convinşi, Tito, el însuşi născut din tată croat şi mamă slovenă, a înţeles 
că identitatea iugoslavă nu poate fi creată pe baza identităţilor etnice divergente, ci pe baza unui 
fundament fără caracteristici etnice. S-a trecut cu vederea ostilitatea din timpul războiului şi s-a 
evidențiat lupta comună pentru libertate şi independenţă în cadrul unui front naţional de 
eliberare, simbolizat de lozinca “fratemnitate şi unitate”. Alt aspect care a fost subliniat a constat 
în scopul comun de a construi o variantă proprie a socialismului, bazat pe autogestiunea şi 
autoconducerea muncitorească. Din 1970, când mişcările naționaliste ale croaților se intensifică, 
rolul croaților în manualele de istorie este diminuat. Unitatea şi solidaritatea sunt accentuate mai 
mult decât anterior. Conflictele dintre croaţi şi sârbi din perioada interbelică sunt puse pe seama 
monarhiei, a societăţii burgheze în general şi sunt prezentate în 2-3 pagini, în timp ce activitatea 
Ligii Comuniştilor este prezentată mai pe larg, în 5-6 pagini. Paginile dedicate celui de-al doilea 
război mondial sunt consacrate în special luptei partizanilor şi se accentuează caracterul 
internaționalist al mişcării, ustasii şi cetnicii fiind încadraţi într-o categorie comună, de trădători, 
fără o apartenenţă etnică specifică: trădători au toate popoarele. 

La sfârşitul anilor '80, după dispariţia lui Tito care a încercat să promoveze o politică 
echilibrată față de toate naționalitățile iugoslave, reuşind ca aproape o pătrime dintre cetăţenii 
țării să se identifice ca iugoslavi, nu ca sârbi, croaţi etc. — istoria se renaționalizează iarăşi, de 
data aceasta pentru a servi liderilor naționaliști care vroiau să se separe de Belgrad sau celor care 
vroiau să menţină cu orice preţ unitatea statului prin accentuarea meritelor deosebite pe care le 
au sârbii în constituirea Iugoslaviei. Această tendință se accentuează mai ales la începutul anilor 
'90 când statul iugoslav se destramă în mai multe republici independente. Croaţii sunt 
demonizaţi în cărțile de istorie sârbeşti, sârbii — în cele croate, iar musulmanii sunt caracterizați 
drept trădători, atât de istoricii de la Belgrad, cât şi de cei de la Zagreb. În acest fel, istoria a 
devenit un instrument pentru a justifica mişcările centrifuge de pe teritoriul iugoslav şi a 
contribuit la escaladarea conflictelor sângeroase care au urmat destrămării federației sud-slave. 


16.2. Scrierea istoriei în România secolului al XX-lea 


O situaţie similară, păstrând proporțiile, a avut loc şi în România. Întregită la 1918, istoria 
românilor a fost prezentată ca o luptă continuă pentru libertate, unitate şi independență. 
Maghiarii, dar şi ruşii au fost prezentaţi ca popoare cuceritoare, barbare, care au împiedicat 
unirea românilor într-un stat unic. Pe această bază s-a justificat asimilarea lor în cultura 

românească, dorința minoriţilor de a-şi păstra limba şi şcoala naţională fiind calificate drept 
atentat la existenţa statului român. Numai Partidul Comunist din România, alcătuit în mare parte 
din minoritari — evrei, bulgari, maghiari, ucraineni — a susținut o poziție diametral opusă 
autorităților de la Bucureşti, potrivit căreia România Mare era un stat multinațional, creat pe 
baza cuceririlor imperialiste. Basarabia şi Transilvania trebuiau, conform acestei logici, să se 
autodetermine, adică să fie anexate de Rusia Sovietică şi, respectiv, Ungaria. În perioada 
postbelică, istoria a fost rescrisă de două ori în mod radical: până la mijlocul anilor '50 
dominând o variantă care accentua rolul ruşilor, a culturii şi limbii ruse în istoria românilor (ca 
model fiind cartea Istoria Republicii Populare Romine (până şi denumirea ţării a fost de- 
latinizată!) de Mihail Roller, 1948 — vezi mai pe larg Vlad Georgescu, Anatol Petrencu şi 
Katherine Verdery), după consolidarea puterii de către Dej şi, mai ales odată cu venirea lui 
Ceauşescu la conducerea țării, istoria românilor este schimbată, de fapt renaționalizată cum n-a 
mai fost niciodată până atunci. Rolul ruşilor a fost minimalizat drastic, menţionându-se că 
românii şi-au obținut independenţa cu forțele proprii, ceea ce nu este corect din punct de vedere 
istoric. Pentru a-şi justifica tendinţele sale dictatoriale, regii Daciei şi domnitorii medievali au 
fost elevaţi la statutul de eroi şi salvatori ai neamului, iar boierii care se răzvrăteau împotriva 
puterii centrale au fost etichetaţi drept trădători de ţară şi de neam. Ceauşescu s-a declarat a fi 
unul dintre cei mai marcanți eroi ai neamului, în rând cu Burebista, Decebal, Mircea cel Bătrân, 
Ştefan cel Mare, Mihai Viteazu etc. lon Antonescu a fost practic reabilitat, deşi atât occidentalii, 
cât şi sovieticii au protestat de numeroase ori. După 1989 vine a treia reinterpretare radicală a 
istoriei României: tot ce au făcut comuniştii este pus la zid, istoricii susținători a lui Antonescu 
fiind de fapt antimonarhişti, iar cei care se declară fățiş anti-Antonescu sunt, de regulă 
promonarhişti convinşi. Se scrie enorm despre rezistența armată sau pasivă a oamenilor simpli 
sau intelectuali față de comunism pentru a redresa moral națiunea, pentru a implanta ideea că nu 
toți au acceptat în mod docil regimul comunist. Cu toate acestea, o serie de interpretări 
grosolane ale istoriei scrise în perioada lui Ceauşescu se perpetuează până astăzi (vezi Lucian 
Boia). 

Problema manualelor de istorie în Republica Moldova este un subiect discutat aprins în 
mas media şi cercurile intelectuale de la Chişinău. Mărul discordiei se află în problema 
identitară — PCRM dorind revenirea la o identitate moldovenească, cu o limbă, tradiții şi cultură 
aparte de cea românească, a cărei construcție a încetat o dată cu prăbuşirea Uniunii Sovietice. 
Majoritatea intelectualilor şi opiniei publice s-a pronunțat împotriva acestor tentative de 
reabilitate a politicii identitare sovietice, pledând pentru revenirea la identitatea românească de 
până la ocupaţia sovietică. În 2006 PCRM a reuşit parţial să introducă noi manuale scrise după 
matricea sovietică, dar profesorii din licee continuă să folosească în paralel sau chiar 
preponderent manuale vechi, de istorie a românilor şi se istorie universală (discutarea acestei 
teme va fi făcută mai detaliat la un seminar special cu grupa de masteranzi ai catedrei 
UNESCO). 


16.3. Mituri naţionale şi rescrierea istoriei în spațiul occidental 


După cum se vede, felul în care s-a scris şi rescris istoria în două ţări Sud-Est europene are 
unele similitudini frapante. Dar cum s-a scris istoria în Vestul Europei, există şi acolo mituri, 
stereotipuri naţionale, putem evidenția schimbări radicale în felul de a scrie istoria în ultimul 
secol? După cum a demonstrat cu lux de amănunte Eric Hobsbawm şi alți cercetători marcanți 
ai fenomenului, şi Occidentul a inventat tradiţii istorice pentru diferite scopuri politice, pentru a 
justifica o anumită stare de fapt sau încuraja o stare de spirit în rândul cetățenilor lor. Acest lucru 

se întâmplă mai ales de la 1870 încoace, când statele naţionale înțeleg nevoia unei omogenizări 
a populaţiei din cadrul lor şi când apar mijloace care să facă posibilă realizarea unei asemenea 
sarcini — producţia în masă, ieftină şi accesibilă practic tuturor claselor sociale. Germania, de 
exemplu, unificată prea târziu în comparaţie cu vecinii săi, simte nevoia de a impune o cultură 
unică care să modeleze noua identitate germană, împărțită anterior în treizeci şi nouă de regate 
mici. Chiar Franța, unificată politic cu câteva secole anterior, îşi pune bazele sale de stat național 
modern abia în perioada 1870-1914 (vezi mai pe larg Eugene Weber, Peasants into Frenchmen, 
1979). Crearea unei istorii glorioase, cu eroi naționali precum Clovis, Carol cel Mare etc. se 
impune, de rând cu limba franceză standardizată, ca doi factori unificatori determinanți în 
societatea franceză. Sărbătoarea națională franceză, cu manifestări fastuoase şi ziua căderii 
Bastiliei ca simbol naţional devine o tradiție începând cu 1880, dar nici un manual de istorie nu 
menţionează acest lucru. Patriotismul şi ura faţă de vecini, în mod deosebit față de germani, se 
răspândeşte pe larg în manualele de istorie cu câteva decenii înainte de 1914, astfel încât unii 
istorici tind să găsească originile primului război mondial chiar în manualele de istorie — 
franceze, dar şi germane. 

După 1918, discursul naționalist este încă odată îngroşat la maximum în cărțile de istorie, 
atât de statele învingătoare, cât şi de cele învinse. Germanii sunt prezentați ca barbari în 
manualele franceze şi britanice şi făcuţi responsabili pentru masacrul dintre 1914 şi 1918. 
Germanii, la rândul lor, nu acceptă că ei au declanşat ostilitățile, cu atât mai mult refuză să se 
recunoască învinşi. Istoria se invocă pentru a menţine moralul societății, faptele unui Friedrich 
cel Mare sau Bismarck fiind date exemple adeseori pentru a alimenta spiritul de revanşă şi 
încrederea în viitorul glorios al Germaniei. De data aceasta, Franţa este ţara în care istoria 
oficială se prezintă atât de glorioasă şi exagerată, încât unii istorici explică înfrângerea rapidă şi 
neașteptată din iunie 1940 prin injectarea unei încrederi prea mari în potențialul națiunii 
franceze, aşa numitul mit al invincibilității. Al doilea război mondial aduce schimbări 
importante în felul de a scrie istoria nu numai în Estul, cât şi în Vestul Europei. Procesele de 
integrare europeană impun eliminarea unor stereotipuri din manualele de istorie, eliminarea sau 
reinterpretarea unor momente conflictuale din trecutul națiunilor occidentale, iar paginile de 
colaborare şi prietenie sunt accentuate din ce în ce mai mult. La momentul actual, această 
rescriere a istoriei continuă, în Germania, de exemplu, acordându-se o atenție mai largă 
holocaustului şi regimului nazist, ca o încercare de a face cetăţenii acestei ţări de a fi conştienţi 
de pericolul extremismului politic. În Statele Unite, pe de altă parte, conţinutul manualelor s-au 
schimbat radical în ultimii 30 de ani — istoria negrilor sau afroamericanilor, a indienilor etc., dar 
şi a altor minorități precum femeile, este încadrată în manualele de istorie. S-a schimbat şi 
paradigma istoriei americane — în loc de melting pot, adică tendinţa de asimilare a minorităților 
etnice şi rasiale în societatea americană care domina până la 1990, s-a impus paradigma 
multiculturalismului, a respectării şi perpetuării identităţilor etnice a migranţilor recenți sau a 
minorităţilor venite anterior pe noul continent. Tendinţa de globalizare impune, de asemenea, 
rescrierea unor pagini de istorie, precum cea a experienței americane în Vietnam, a celei 
japoneze din anii celui de-al doilea război mondial în Coreea şi alte ţări din Asia de Sud etc. 

În concluzie, se observă că scrierea şi rescrierea istoriei nu este nici pe departe o 
caracteristică balcanică, specifică numai sud-estului Europei, ci este un fenomen cunoscut şi de 
Vestul Europei, Occident în general. Schimbări radicale în conţinutul istoriei oficiale apar mai 
ales înainte sau după conflicte majore, fie la scară regională sau globală. Constatăm însă că 
imperativul scrierii unor istorii naționale conforme cu păstrarea păcii şi stabilității, promovarea 
înțelegerii şi toleranţe interetnice este, mai întâi de toate, specific unor zone precum Sud-Estul 
Europei, în Occident punându-se mai mult problema încadrării în viața societăţii a unor grupuri 
marginale, neglijate sau încurajate insuficient până nu demult şi respectiv, completarea istoriei 
naționale cu pagini din trecutul acestor categorii sociale, culturale, etnice sau rasiale. 

